ވާނަމޭ އުމުރަށް އެކީ ޖާނާ 19 | Esfiya - Dhivehi Vaahaka Site\nހިތާމަ މަޖާ ލޯބި April 10, 2020\nވާނަމޭ އުމުރަށް އެކީ ޖާނާ 19\nމީކާންގެ ދިރިއުޅުމުންނާއި ހިތުން މަންމަގެ މަތީދަރަޖަ ސަލީމާއަށް ހޯދޭނެހެއްޔެވެ؟ އެ ދަރަޖަ ސަލީމާއަށް ދޭން ފަސޭހަވާނެހެއްޔެވެ؟ އެތަށްއަހަރެއްވަންދެން ލޯބިވި މަންމަމަތިން ހަނދާންނެތި އޭނާގެ އަސްލު މަންމަ ދެކެ ހަމަ އެފަދައިން ލޯބިވެވިދާނެހެއްޔެވެ. ސުވާލުތަކެއްގެތެރޭ އެމުނެމުންދިޔަ މީކާން އަށް ހުރެވުނީ އެގޭ ބެލްކަނީގައެވެ. އެންމެނާއި ދުރަށްޖެހިލުމަށާއި ތާޒާ ވައި ހޯދުމުގެ ބޭނުމުގައި އޭނާ އިތުރު އެއްޗެއް ނުބުނެ އެގޭ ބެލްކަނީއަށް ނިކުމެލިއެވެ. އަމިއްލަ ޒަމީރު އޭނާއާއި އެތަށް ސުވާލެއްކުރެއެވެ. އޭނާގެ ހިތާއި ސިކުނޑި ދިޔައީ އެކި އެކި ހަނދާންތަކަކުން އޭނާގެ އެތެރެ ހަށި ހަލަބޮލިކުރަމުންނެވެ. ބޮލުގައި އުފެދިގެންދިޔަ ގަދަ ރިހުމަކާއި އެކު މީކާންގެ އަނގައިން މަޑު އާހެއް ނިކުތެވެ.\nރެއިލިންގައި ދެއަތް އަޅުވާލާފައި އޭނާގެ މޫނު ފޮރުވާލިއެވެ. މީކާން ސިހުނީ ފަހަތުން އައި ނާޒީ އޭނާ އާއި ނުހަނު ކައިރީ އައިސް މަޑުކޮށްލުމުންނެވެ. ނާޒީގެ އަތުގައި ދެ ކުޑަ ބޯތަށްޓެއް އިންއިރު އޭގެތެރޭ ވަނީ އައިސްކްރީމްއެވެ. ހަނދާނަށް އައީ ކުޑައިރު ނާޒީއާއި މީކާން އާއި ދެމެދު އަބަދުވެސް މައްސަލަ ހޫނުވެގެން ނުވަތަ ރުޅިއައިސްގެން އުޅޭއިރު، ސަލީމާ އެދެމީހުން އެއްތާކަށް ލާ ބަންދުކޮށްފައި އެދެމީހުންނަށް ދޭ އައިސްކްރީމް ތަށިމަތިންނެވެ. މީކާންއާއި އެކު ކުޑައިރުގެ މާ ގިނަ ހަނދާންތަކެއް ނެތެއްކަމަކު އެގުޅުމަކީ ވަރުގަދަ ގުޅުމެކެވެ. މުނާގެ ސަބަބުން ބައްދަލުވުމުގައި ބައެއް ދަތިތަކެއް ކުރިމަތިވިއެއްކަމަކު ސަލީމް މީކާން ގޮވައިގެން އަބަދުވެސް އެމީހުންނާއި ބައްދަލުކުރަން ގެނެއެވެ. އެފަދަ ދުވަހެއްގައި އުފެދޭ ކުދި ކުދި ހަނދާންތަކާއި ރުޅިއައިސްގެން ކުރާ ކުދި ކުދި ތަޅާފޮޅުންތައް ނާޒީގެ ހަނދާނުން ނުފިލައެވެ. މީކާން އަށް އެއްތަށި ދިއްކޮށްލުމުން އެއާއި ދިމާ މީކާން ބަލާލާފައި ނާޒީއަށް ބަލާލިއެވެ. ބޮލުގެ އިޝާރާތުން ހިފުމަށް އެދުމުން މީކާން އޭގައި ހިފަހައްޓާފައި ހަށިގަނޑު ސީދާކޮށްލިއެވެ.\n“ހަނދާންވޭތަ، މަންމަ އަބަދުވެސް އަހަރެމެން ދެމީހުން ކަމަކާއި ރުޅިއައިސްގެން ދެބަސްވީމަ ކޮޓަރިއަށް ލާ ތަޅުލާފައި އައިސްކްރިމް ތަށި ދޭ ދުވަސް…؟” ނާޒީގެ ލޮލުކުރިމަތީ ސިފަވި އުފާވެރި ހަނދާނުގެ ވާހަކަ މީކާންއަށް ހިއްސާކޮށްލުމުން މީކާންގެ ތުންފަތްމަތީ ހިނިތުންވުމެއް ފެނުނެވެ. ކުޑައިރުގައި ކުޅުމާއި މުޅިންހެން ދުރުވެ އުޅުނު މީކާންއަށް ކުޅެލާނެ އަދި މަޖާކޮށްލާނެ ފުރުސަތެއް ލިބެނީ ނާޒީމެން ކައިރިއަށް އައުމުންނެވެ. ރައްޓެހިންގެ ގޮތުގައި އޭރު ތިބޭނީވެސް ހަމައެކަނި ނާޒީއާއި ނާޒީގެ ދޮންބެ ނިޒާމްއެވެ.\n“އަސްލު އަހަރެންނަށް އަދިވެސް ގަބޫލެއްނުކުރެވޭ…. އެހާ ބޮޑު ކަމެއް އަހަރެމެންގެ ދިރިއުޅުމުގައި ހިނގާފައި އޮތީމަ… އަހަރެން އަބަދުވެސް މީކާން ދެކުނީ އަމިއްލަ ލޭ ހިނގާ އަމިއްލަ ކޮއްކޮއެއްގެ ގޮތުގައި.. އެކަމް އެވާހަކަ މިއަދު އަޑުއިވުނީމަ ވަރަށް އެހެން ގޮތެއްވި.. އަސްލުވެސް ހަމަ މީކާން އަކީ އަހަރެންގެ ކޮއްކޮއޭ ހިތަށްއަރާ އުފާވި.. އެކަމު ދެރަވީ މީކާން އާއި މެދު… މަންމަ ބުނިހެން މީކާން އަށް މަޖުބޫރެއްނޫން މުނާ މަތިން ހަނދާންނެތި އަހަރެންގެ މަންމައަށް މަންމަ ކިޔާކަށް… ކޮންމެ ގޮތެއްވިޔަސް މުނާ އެއްނު މީކާން ތިވަރު ކުރީ… އަހަރެންގެ މަންމަ މުނާއަތަށް މީކާން ދިނީ އުފަލުން… އަހަރެންނަކަށް ހިއެއްނުވޭ މީކާންގެ ހިތުގައި މުނާއަށްޓަކައި ވި ލޯތްބާއި ޤަދަރު މަންމަ އަތުލަން ބޭނުންވާނެހެއްނެއް…. ސޯ ޑޯންޓްވޮރީ.. ވަގުތުކޮޅެއް ދީ އަމިއްލަ ނަފްސަށް. އަހަރެންގެ މަންމައަކީ މާ ކޫލްމީހެއް…” ނާޒީގެ ނަސޭހަތް މީކާންގެ ހިތާއި ސިކުނޑިއަށް އަރާމެއް ހޯދައިދިނެވެ. އަބަދުވެސް އޭނާގެ ދައްތައެއްގެ ރޯލާއި، އޭނަގެ ގާތްއެކުވެރިއެއްގެ ރޯލް އަދާކުރި ނާޒީއަށް އޭނާ ބަލާލީ ޝުކުރުގެ ނަޒަރަކުންނެވެ. ނާޒީ އާއި އީރަމް ދިން ނަސޭހަތުގައި އޭނާ ހިފިއެވެ. އެއަށްފަހު އައިސްކްރީމް ކޮޅެއް ކާލަމުން ނާޒީއަށް ކޮންމެވެސް ޖެއްސުމެއްކުރަން ފެށިއެވެ.\nހިނިއައިއްސާ އެކަކު އަނެކަކާއި ކޯޅެމުންދިޔަ ނާޒީއާއި މީކާންއަށް ބަލަހައްޓައިގެން ތިބި އީރަމްއާއި ސަލީމާގެ ތުންފަތުގައި ވީ ހިނިތުންވުމެކެވެ. ނާޒީއަށް ވުރެ ރަނގަޅަށް މީކާންގެ ހިތުގެ ހާލު އެނގޭނޭ މީހެއްނުވާކަން ސަލީމާއަށް މާ ކުރިންވެސް އިނގެއެވެ. ކިތަންމެ ދެބަސްވެފައި ރުޅި މޫނުހެދިޔަސް އެދެމީހުން ހިއްސާކުރަނީ ވަރުގަދަ ގާތް ގުޅުމެކެވެ.\n“މީކާން އަށް ވަގުތުދީ…. ވަރަށް ބޮޑަށް ސޮރީ އަސްލު މިހެން ކަންތައްވީމަ.. ގޭގެ މަސްލަހަތު ގެއްލުވުމުގެ ނިޔަތުގައެއްނޫން އަޅުގަނޑު އެކަން ކުރީ.. މީކާންއަށް ހަޤީޤަތް އެންގުމަށްޓަކައި އެކަންކުރީ… މީކާންގެ ދިރިއުޅުމުގައި މަންމައެއް ހުރިކަން އަންގައިދިނުމަށް އެކަން ކުރީ.. މީކާން ވަރަށް އަވަހަށް އެހުރިހާ ކަމެއް ގަބޫލުކުރާނެ.. މީކާން ވަރަށް ސްޓްރޯންގވާނެ…” އީރަމްގެ ބަސްތަކުން ސަލީމާގެ ހިތަށް ފިނިކަމެއްލިބުނެވެ. އުއްމީދުތަކެއް އާލާވެގެންދިޔައެވެ. އަބަދުވެސް ހިތުގެ ކަނެއްގައި އޭނާއަތުން ބީވެގެންދިޔަ ދެ ދަރިންގެ މައްޗަށް ލޯތްބާއި ކުލުނު އުފެދިފައިވެއެވެ. މީކާންއަށްޓަކައި އަބަދުވެސް ފިކުރުކުރެވެއެވެ. ސަލީމާ އީރަމްގެ ގައިގާ ބައްދާލުމަށްފަހު އީރަމްއަށް ޝުކުރުއަދާކުރިއެވެ.\n“ކޮން އިރަކުންތަ މެރީ ކުރަނީ؟” ނާޒީގެ ސުވާލު އަމާޒުވީ އަމިއްލަ ތަށިން އައިސްކްރީމް ހުސްކޮށްފައި ނާޒީގެ ތަށިން އައިސްކްރީމް ކާންފެށި މީކާންއާއެވެ.\n“މިހާރު މި ވާ ހުރިހާ ކަމެއްނިމުނީމަ… މަންމަގެ ކުންފުނި އެކަށް ބަރުބާދު ވެއްޖެ.. އިންޑިޔާގައި އޮންނަ އެންޖީއޯވެސް ހަމަ ބިމަށް ތިރިވީ… މުޅިންވެސް ހަމަ މުޅިންވެސް ގޯސް މަޤުސަދުގައި އެތެރެ ކުރާ ފައިސާއާއި ބޭރުކުރާ ފައިސާ… މަންމަ ކުރި ކުށުގެ އަދަބު ވަރަށް ބޮޑުވަންޖެހޭނެ.. އެއީ މަންމަ އަމިއްލަ އެދުމާއި ފޯވެގެން ކިތަށް މީހުންގެ ފުރާނަ ދުއްވާލި؟ އެކަމް ހީވަނީ ވަކި އަދަދަކަށް ޖޫރިމަނާކޮށްފަ އުމުރުދުވަހަށް ޖަލު ހުކުމެއްހެން އަންނާނީ… މީހުން ހަޅުތާލު ހަދާ މަންމަ ދަންޖައްސަން ގޮވާ ހެދިޔަސް އެކަން ރާއްޖޭގައެއްނުކުރާނެ…” ވަރަށް ހަމަޖެހިލާފައި މީކާން ވާހަކަދައްކާ ނިންމާލާފައި ނާޒީއަށް ބަލާލިއިރު އޭނާ ބަލަންހުރިގޮތަކުން އޭނާއަށް ދާދިދެންމެ ދެކެވުނު ވާހަކަތަށް ހަނދާނަށްއައެވެ. މުނާ އަކީ އޭނާގެ މަންމަ ނޫންކަން އޭނާގެ ދުލަށާއި ހިތަށް ބުނެދޭނީ ކިހިނެއްހެއްޔެވެ؟ ނާޒީ ހިނިތުންވުމެއް ދީފައި މިކާންގެ އިސްތަށިގަނޑުގައި ފިރުމާލިއެވެ. ވާހަކަ އޮޅުވާލުމުގެ ގޮތުން އީރަމް ގެ ވާހަކަތަށް އޭނާ އަހަންފެށިއެވެ. އީރަމްގެ ހާލު ރަނގަޅުތޯއާއި އީރަމް ވާހަކަދެއްކުމުގައި އެއްވެސް ވަރަކަށް ދަތިގޮތެއް ފާހަގަކުރެވޭތޯ އެހިއެވެ. މީކާން ޖަވާބުދިނުމަށްފަހު ހަނދާނަށް އައީ ނާޒީ ކައިރި ބުނަންޖެހޭ މުހިންމު ވާހަކައެއް ނުބުނެވޭ ކަމެވެ.\n“އަހަރެން ފުރަތަމަ ލޯބިވީ ކާކުދެކެ؟ އެހާ ގިނަދުވަސްވަންދެން؟”\n“އުމްމް.. ލަމްޔާ ދޯ؟ ލަމްޔާ… ކިހިނެއްވީ؟؟؟”\n“އެއީ އީރަމް އޭ… ވަރަށް ފަހުން އެނގުނީ.. އަހަރެންނަށް އޮޅުމަކުން ދެމީހުންގެ ނަން އޮޅިފައި އިނީ… އަސްލު އަހަރެންނަށް ސުކޫލުގައި އަބަދުވެސް ފާހަގަވަނީ ހަމަ އީރަމް.. އަހަރެން ހީކުރީ އެކުއްޖާއަށް ކިޔަނީ ލަމްޔާކަމަށް… ހީކޮށް ލަމްޔާގެ މައުލޫމާތު ހޯދިއިރު ލަމްޔާ މިދުނިޔެއަކު ނެތް… މާ ފަހުން މިއެނގުނީ އެއީ އީރަމްކަން…. ލަމްޔާ އާއި އީރަމް އަކީ ބެސްޓްފްރެންޑްސް.. އަހަރެންނަށް އިވުނު ނަމަކަށް ބަރޯސާވެގެން ހުރީ އޭރު.. ލޯބިވެވުނީ ލަމްޔާދެކެޔޭ ކިޔައިގެން.. އެކަމް އަސްލު އަހަރެންގެ ހިތުގައި މިހުރިހާ ދުވަހު ވީ އީރަމްގެ ސޫރަ.. ނަން ބަދަލުވިޔަސް އެ ސޫރައާއި އެ އާދަ ކިހިނެއް ބަދަލުވާނީ؟ އެހެންވެ ކަންނޭނގެ އަހަރެންނަށް އީރަމް ފާހަގަކުރެވެން ފެށުނީ.. ލޯބިވާންފެށުނީ..”\n“ވަޓްޓްޓް!!! މީކާން މީކާން.. ތިދެމީހުން ދޭތެރޭ މުޅިންވެސް މިވަނީ އިއްތިފާޤުތަ؟ ނޫނީ ހަމަ ތަޤުދީރު ތިދެމީހުންނާއި ކުޅޭގޮތް މޮޅީތަ؟ އަސްލު އީރަމް އޭރާއި މިހާރު ތަފާތޭ ހުންނަ ގޮތް.. އެކަމް އަހަރެންނަށް ހީވަނީ އެހާ ލޯބިވާ މީހަކު ވެއްޖެއްޔާ ވަގުތުން އިނގޭނެހެން އެ ސޫރަ އެތަށް އަހަރެއްފަހުން ފެނިގެން….”\n“ދެން ޔަޤީނެއްނުވާނެއެއްނު.. އީރަމް އަށް ވާހަކައެއްވެސް ނުދެއްކޭ.. އަނެއްކާ ލަމްޔާއެއް ނޫން ކިޔަނީކީ…ދެން އެނގުނީ ލަމްޔާ މަރުވެއްޖެކަން.. ދެން އީރަމްއާއި މެދު ޝައްކެއްވެސް ނުކުރާނެއެއްނު..”\nމީކާންގެ ވާހަކަތަކުން ނާޒީ ކައިރިއަށް ހިނިއައެވެ. އެދެމީހުންގެ ލޯބީގެ ވާހަކައަކީ މިސާލެއްކަމުގައި ބުންޏެވެ. އަށްވަނަ އަޖައިބުކަމުގައި ބުނެދިނެވެ. ރޯމިއޯ ޖޫލިއަޓަށްވުރެވެސް ކުރިއަށް ނަން އަރުވަންވީއޭ ބުނެ މަލާމާތްކުރަންފެށިއެވެ. ނާޒީ ކުރަމުންދިޔަ މަލާމާތަށް ރައްދުގައި މީކާން ހުމްމް ހުމްމް ކިޔަމުންދިޔައެވެ.\nއުފާވެރި ވަގުތުކޮޅަކަށްފަހު އެމީހުން އެނބުރި ގެޔަށް ދިޔައެވެ. ސަލީމާއާއި މީކާންގެ ގުޅުމަށް އައި ބޮޑު ބަދަލު ‘އެކްސެޕްޓ’ ކުރަން މީކާންއަށް ވީ އުނދަގޫކަމަކަށެވެ. ސަލީމާއާއި ހަތަރު ކަޅި ހަމަނުކުރެވޭހާލު އިސްޖަހާލަމުން ދަނީކަމަށް ބުނެފައި އަވަސް އަވަހަށް ހިނގައިގަތުމުން އީރަމް ސަލީމާގެ ގައިގާ ބައްދާލިއެވެ. އަދި ހުރިހާ ކަމެއްވެސް ރަނގަޅުވާނޭކަމަށް ބުނަމުން މީކާންގެ ފަހަތުން ހިނގައިގަތެވެ. ގެޔާއި ހަމައަށް ދެވެންދެންވެސް އީރަމްއާއި މީކާންގެ ދެމެދުވީ ހަމަހިމޭންކަމެވެ. އީރަމް އަވަސް ނަޒަރެއް މީކާންއަށް ދިނެއްކަމަކު މީކާންގެ ފަރާތުން އެއްވެސް ސަމާލުކަމެއް ނުލިބުނެވެ. މީކާންގެ ސިކުނޑިތެރޭ ބުމަރެއްހެން އެނބުރެމުންދިޔަ ހިޔާލުތަކުގެ ސަބަބުން އެހެންކަމަކާއި މެދު ވިސްނުން ވީ އުނދަގޫކަމަކަށެވެ. ގެޔަށް ދެވުމާއި އެކު އީރަމް އަވަސް އަވަސްކޮށްލާފައި ކާރުން ފޭބުމަށްފަހު މީކާން ނިކުންނަންދެން އިންތިޒާރުކުރިއެވެ. ޕާރކުކޮށްލާފައި ކާރުން ފޭބި މީކާންއަށް އީރަމް ފެނުނީ ފުޅާ ހިނިތުންވުމެއްގައި ހުއްޓައެވެ. އެ ހިނިތުންވުމާއި އެ ސޫރަ އަކީ އޭނާގެ ހަމަޖެހުމެވެ. އޭނާގެ ހިތަށާއި ސިކުނޑީގައިވާ ވަރުބަލިކަން ނައްތާލާ ބޭހެވެ.\nނުހުނު ލޯތްބާއި އެކު އީރަމްގެ އަތުގައި ހިފަހައްޓައިގެން މީކާން އެތެރެއަށް ވަނެވެ. އީރަމްގެ ޝަކުވާއަކަށްވީ އޭނާ ވީހާވެސް އަވަހަށް އޭނާގެ ގެޔަށް ދާން ބޭނުންވާކަމެވެ. މުނާ މެން ހައްޔަރުވި ރެއަށްފަހު އީރަމް އުޅުނީ ގެސްޓުރޫމްގައެވެ. ދެދުވަސް ވަންދެން އީރަމް އޮފީހަށް ނުފޮނުވާ ގޭގައި ބަންދުކޮށްގެން މީކާން ގެންގުޅުމުގެ ސަބަބުން އޭނާ ހުރީ ފޫހިވެފައެވެ. އަނެއްކާ ލިބުނު ސަރުކާރު ބަންދާއި ހުކުރު ހޮނިހިރުގެ ޗުއްޓީ އިތުރަށް އޭނާ ފޫހިކުރުވިއެވެ.\n“ދެން ގެޔަށް ދެވޭނީ ނިމުނީމައެއްނު… ކިހިނެއްވީ؟ އަހަރެންނާއި އެކު އެއްގެޔެއްގައި އުޅެން އުނދަގުލީތަ؟” ސަބަބު އިނގޭއިރުވެސް މީކާން އެހެންބުނީ އީރަމްއަށް ޖެއްސުމެއްކޮށްލުމުގެ ނިޔަތުގައެވެ.\n“ދެން މީކާން… އަހަރެން ބޭނުމޭ އޮފީހަށް ދާން.. މީކާން އާއި އެއްތާކު އުޅެންވެއްޖެއްޔާ އަހަރެން ޖެހެނީ އަބަދު އަރާމު ކުރަން.. އަހަރެންނަށް އަދި މިހާތަނަށް ދިރިއުޅުމުގައިވެސް ނުކުރެވޭހާ އަރާމު މިވީ ދުވަސްތަކުގައި ކުރެވިއްޖެ….” އީރަމްގެ ޝަކުވާ އަޑުއަހާފައި މީކާން ކައިރިއަށް ހިނިއައެވެ. ދެމީހުންވެސް ސޯފާގައި އިށީނުމަށްފަހު ވާހަކަ ކުރިއަށް ގެންދިޔައެވެ. މީކާން ބުނީ މާދަމާ އީރަމްއަށް އަނބުރާ އޭނާގެ ގެޔަށް ދެވޭނެކަމުގެ އުފާވެރި ވާހަކައެވެ. އެކަމާއި އީރަމް ހުރީ ވަރަށް އުފަލުންނެވެ.\n“ދެން މީކާން… ކީކޭ ހިތަށް އަރަނީ؟ އަހަރެންނަށް މީކާން ގެ ބަލާލުން އެކަނިވެސް ފުދޭ ތިހިތުގައި ހުރި އެއްޗެއް އެނގެން… އެކަމް ބުނެބަލަ… ކީކޭ ހިތަށް އަރަނީ…”\n“ހިތަށް އަރާ ބައިވަރު އެއްޗެހި.. އަހަރެންނަށް މި ލިބުނު ފުރުސަތުގެ ބޭނުން ހިފާ އައުގުޅުމަށް މަރުހަބާ ހިތުން ރުހުމުން ކުރެވޭނެބާއޭ.. އަހަރެން ބޭނުންވޭ.. އަސްލު ބޭނުންވޭ… އެކަމު ކުއްލިއަކަށް މިއައި ބޮޑު ބަދަލާއި އެކު އަހަރެންނަކަށް ނޭނގުނު ކުރާނެ ކަމެއް.. އެންމެ ކުޑައިރުންފަށައިގެން ބޮޑުދައްތަ ކިޔާ ބޮޑުދައިތައެއްގެ މަޤާމު ދީގެން އުޅުނީ.. ކުއްލިއަކަށް މަޤާމު އުސްވެފައި މާތްވެފައި ދަރިއެއްގެ ޒިންމާއަދާ ކުރާ ބައި އައީމަ އަހަރެން ކިހިނެއް ހަދާނީ؟.. އެކަމްވެސް މަސައްކަތްކުރާނަން…”\n” އެހެންވީމަ މީކާންގެ ޓްވިންސެއްވެސް ހުރީތާ.. އަހަރެންނަށް އެވާހަކަ އަޑުއަހާފައި ވަރަށް ދެރަވި.. މީކާންގެ މަންމަ ކިހާ ދެރަވާނެ އެއްމަސް އެއްކޮށް އުޅެފައި ވަކިވީ.. އަނެއްކާ ދެންހުރި ކުއްޖާ ކުރިމަތީ އެނބުރުނަސް ދަރިފުޅާ އޭ ކިޔާ ގޮވާނުލެވޭނެ….” އީރަމްގެ ވާހަކައިން މީކާންގެ ނިންމުންތަކަށް އިތުރު ކުރިއެރުމެއްލިބިގެންދިޔައެވެ. ޔަޤީންޖަވާބަކަށް ދާން އޭނާ ތައްޔާރުވިއެވެ. ސަލީމާ ގެ ވާހަކައިގައި އޭނާ އަކީ މަންމަ ކަމުގައި ގަބުލުނުކުރިޔަސް އެންމެ ރަނގަޅުކަމަށް ވަނީ ބުނެފައެވެ. ނަމަވެސް އޭނާ އެ ނިކަމެތި މަންމައަށް އަޅާލުންދޭންބޭނުންވިއެވެ. އެބަނޑުންވިހޭ، އެއްމާބަނޑު ދެކުދިންގެ ތެރެއިން ދުނިޔޭގައި ހުރި ހަމައެކަނި މީހަކީވެސް މީކާންވިއްޔާއެވެ. ދެރައީ އެ ހަބަރު ލިބުނުއިރު އޭނާގެ އަސްލު ބައްޕަ ދުނިޔޭގައި ނެތްކަމެވެ. ބޭބެއެއްގެ ގޮތުގައި ދެކުނު ބައްޕަ އެމީހުންނާއި މާކުރިންވެސް ވަނީ އަލްވަދާޢު ކިޔާފައެވެ. ކޮންމެ ގޮތެއްވިޔަސް ދުނިޔޭގައި ތިބިހާދުވަހަކު ދުނިޔޭގައި ތިބި ބަޔަކަށް މީކާންގެ ފަރާތުން އަޅާލުމާއި ލޯބި ދޭން އޭނާ ނިންމިއެވެ. ވަގުތު ނެގިޔަސް އޭނާ އެގުޅުން ގަބޫލުކުރާނެއެވެ. ސަލީމާ މަންމައެއްގެ ގޮތުގައި ބަލައިގަންނާނެއެވެ. ސަލީމާގެ ހުރިހާކަމެއް އަލިފުން ފަށައިގެން ޔާއަށް ދަސްކުރާނެއެވެ.\n“އަސްލު މީކާންގެ މަންމަ ވަރަށް މަޖާ ވަރަށް އުފާވެރި… މަންމަ ފެނިފައިވެސް ދުރުގޮތެއް އިހުސާސެއްނުވޭ… މީކާން ގެ ކޮންމެ ނިންމުމަކަށްވެސް މަންމަ ޤަދަރުކުރާނެ އިޚުތިރާމްކުރާނެ..”\nއޮފީހުގެ މަސައްކަތާއި މަސްއޫލިއްޔަތުތަކުގައި އަވަދިނެތި އުޅެމުންދިޔައިރު ދުވަސްތަށް ފާއިތުވެގެންދާ ގޮތެއްވެސް ނޭނގެއެވެ. އަމިއްލަ ނަފްސަށް ކުރި ވައުދާއި އެއްގޮތަށް މީކާން މަސައްކަތްކުރަމުންދިޔައީ ސަލީމާއާއި އޭނާގެ ގުޅުން ރަނގަޅުކޮށް އިތުރަށް ގާތްކުރާށެވެ. މަންމާއޭ ކިޔާ ގޮވައިނުލިއެއްކަމަކު އޭނާ އަށް ވާވަރަކުން ކޮންމެދުވަހަކުވެސް ވާހަކަދައްކާ ދެދުވަހުން އެއްދުވަހު ކަހަލަ ގޮތަކަށް އެމީހުންނާއި ބައްދަލުކުރަންދެއެވެ. އީރަމްއާއި މީކާންގެ ގުޅުމަށް މާ ބޮޑު ބަދަލުތަކެއް އައިސްފައެއްނުވެއެވެ. ލޯބީގެ ވަގުތުކޮޅުތަކުގައި އެކުއެކީ ދެލޯބިވެރިން އުޅެމުންދިޔައީ ނުހަނު އުފަލުގައެވެ. ލޯތްބާއި އެކުގައެވެ. ނަމަވެސް އެކަންތައް ވީ އޮފީހުން ބޭރުގައެވެ. އޮފީހުގެތެރޭ އިޝާރާތް އިޝާރާތުން އެކަކު އަނެކަކާއި ވާހަކަދައްކާ ލޯބިވާވާހަކަ އަންގަމުން ދިޔައެއްކަމަކު މަސައްކަތަށް ބުރޫނާރާވޭތޯ އަބަދުވެސް މަސައްކަތްކުރެއެވެ. ދިގުދެމިގެންދިޔަ މުނާގެ ކުށްތަކަށް ނިޔާ ކަނޑައެޅިގެންދިޔައިރު މީކާން އުއްމީދުކުރިފަދަ ޖޫރިމަނާއަކުންނާއި އުމުރުދުވަހުގެ ޖަލުހުކުމަކުން މުނާ އަށް އަދަބުދެވުނެވެ. ފަހުފަރަހަށް މުނާއާއި ބައްދަލުވީ ކޯޓުގެ ފަހު އަޑުއިއްވުމުގައި އީރަމްއާއި މީކާން އާއި އޭގެ އިތުރަށް ވަހީދުގެ އާއިލާ ބައިވެރިވީ ދުވަހެއްގައެވެ. މުނާގެ މޫނުމަތިން އެކަނިވެސް އޭނާ އިންތިހާއަށް ވޭނުގައި ހިތާމާގައި އުޅޭކަން ހާމަވަމުންދިޔައެވެ. އޭނާ އަށް ކުރެވުނު ކުށްތަކާއި މެދު ނިހާޔަތަށް ދެރަވާކަން ސާފުކޮށް ފެންނަމުންދިޔައެވެ. ނަމަވެސް މިހާރު މާ ލަސްވެއްޖެއެވެ.\nއަތުގައި އިން ގަޑިއަށް ބަލަހައްޓައިގެން ދެބުމަ ގޮށްޖަހާލައިގެން އިން މީކާން މީޓީންރޫމްތެރޭ ތިބި އެންމެންނަށް ނަޒަރު ހިންގާލިއެވެ. މީޓިންގެ ގަޑިޖެހެން ފަނަރަ ސިކުންތައް ވެގެންދިޔައިރުވެސް އީރަމްގެ ހަބަރެއްނެތެވެ. އެހެން އެންމެންވެސް ތިބީ ހަމަވެފައެވެ. ހަމްދާއަށް މީކާން ބަލައިލުމުން ހަމްދާ ކޮނޑުއަރުވާލިއެވެ. އީރަމް ގަޑިޖެހިއްޖެނަމަ ރަނގަޅު ބޮމެއް އަންނާނޭކަން އެންމެންނަށްވެސް އިނގެއެވެ. އެއީ ވެރިމީހާގެ ލޯބިވެރިޔާކަމުގައި ވިޔަސް އޮފީހުގެ މައިދާނުގައި އެ ގުޅުން އެގޮތުގައި ނޯންނަކަން ހުރިހާ މުވައްޒަފުންނަށްވެސް އިނގެއެވެ. މީކާންގެ އުޅުމަށާއި ހަރުކަށިކަމަށް އައި ބޮޑު ބަދަލުގެ އަސްލު ޝުކުރު ހައްޤުވަނީ އީރަމްއަށް ކަމުގައި އެންމެންވެސް ދެކެއެވެ. އޮފީހުގައި އުޅޭތާ އަހަރަކާއި ދުވަސްކޮޅެއްވީއިރު އީރަމް ވަނީ އެ އެންމެންގެ ހިތުން ޖާގައެއް ހޯދާފައެވެ. އެ ހެޔޮކަމާއި ރިވެތި އަޚުލާގުން އެންމެންވެސް އޭނާ ދެކެ އިންތިހާއަށް ލޯބިވެއެވެ. ހުރިހާ އެންމެންގެ ނަޒަރު ހުއްޓިފައި ހުރީ މީކާން މަޑުކޮށްލައިގެން ހުރި ތަނުގެ ފަހަތުގައި ހުރި ބޮޑު ގަޑިއަކަށެވެ. އެގާރަ ޖަހަން ބާކީ މިއޮތީ މަދު ސިކުންތުކޮޅެކެވެ. އީރަމް އަދިވެސް ނާދެއެވެ. އެ އެންމެންގެ ހިތް ނެގިނެގިފައި ޖެހެމުންދިޔަ އަޑު ގަޑީގައި އިން ކަށްޓައްވުރެ ގަދައެވެ.\nއެގާރަ ޖެހުމާއި އެކު މީކާން ކަރުކެހިލިއެވެ. އެއްވެސް ޝަރުއީ އުޒުރަކާއި ނުލާ މީޓިންއަށް ހާޒިރުނުވާ ނުވަތަ ލަހުން ބައިވެރިވާ މީހުންދެކެ އޭނާ އިންތިހާއަށް ފޫހިވެފައި ރުޅިއިސްކުރެވެއެވެ. ސަލާމުގެ ބަރަކާތުން މީކާން ފެށުމާއި އެކު އިވުނީ މީޓީން ރޫމްގެ ދޮރުގައި ބާރުބާރަށް ހިފާފައި މީހަކު ދޮރު ހުޅުވިއަޑެވެ. އީރަމް ދެލޯ ބޮޑުކޮށްލާފައި ހުރިއިރު އޭނާއަށް ދިޔައީ މައިނޭވާ ލެވެމުންނެވެ. އެންމެންގެ ނަޒަރު އޭނާއަށް ހުއްޓިފައިވީއިރު އީރަމްގެ ނަޒަރު ހުރީ މީކާންއަށެވެ. ގަޑިޖެހިއްޖެކަން އޭނާއަށް އެނގި މައާފަށް އެދެން ބޭނުންވިޔަސް އޭނާއަށް ގުޑިނުލެވި އެގޮތަށް އިރުކޮޅެއް ވަންދެން ހުރެވުނެވެ. އެއަށްފަހު ލަސް ފިޔަވަޅުތަކެއްގައި މީކާން އާއި ހަމައަށް އަރާފައި މީކާންގެ އަތަށް ކަރުދާސްތަކެއް ހަވާލުކުރިއެވެ.\n“މައާފުކުރޭ… އަޅުގަނޑު ލަސްވީ ތި ލިޔުން ޕްރިންޓު ނުކުރެވިގެން…. ސޮރީ…” އޭނާ ލަސްވީ މަދުސިކުންތުކޮޅަކަށްވިޔަސް މައާފަށް އެދުމުގު މުހިންމުކަން އޭނާއަށް ވިސްނުނީ ހަރުކަށި އިބާރާތުން މީޓީންތަކަށް ލަސްނުވުމަށް އެދި މީކާން މުވައްޒަފުންނަށް ހާއްސަކޮށްފައިވާ ގަވާއިދުގެ ސަބަބުންނެވެ. އީރަމްގެ އަތުން މީކާން އެ ކަރުދާސްތަށް ނެގުމަށްފަހު އެމީހުންނަށް ބަލަހައްޓައިގެން ތިބި މުވައްޒަފުންނަށް ބަލައިލިއެވެ. އިރަމް އަކީ އޭނާގެ ލޯބިވެރިޔާއަށްވުމުން ހަރުކަށި ނުވާނޭ މީހުން ހިތަށް އަރާކަށް އޭނާ ނޭދެއެވެ. ހުރިހާ އެންމެންނަށްވެސް ހަމަ ހަމަކަން އިސްކުރަން އޭނާ ބޭނުންވެއެވެ.\n“އީރަމް މިއަދު ލަސްވީ ޝަރުއީ އުޒުރަކާއި ލައިގެން ކަމަށް ވިޔަސް، އެކަން މީޓީންފެށުމުގެ ކުރިން އަންގަންވާނޭ ވާހަކަ އޮންނާނީ ބުނެފައި… އެހެންވީމަ ދެވަނަ ފަހަރަށް މިކަން ތަކުރާރު ވިޔަ ނުދޭތި.. ކުޑަ ވަގުތުކޮޅަކަށް ލަސްވާނޭ ހީކުރެވުނަސް ނޫނީ ކަމަކާއި ލައިގަތަސް ޖެހޭނެ އަންގަން… ދޭ އިށީންނަން…” ހަރުކަށިކަމާއި އެކު މީކާން އެހެން ބުނުމުން އީރަމް ލައްބައޭ ބުނެފައި ދެން ތިބި މީހުންނާއި ބައިވެރިވިއެވެ. މީޓިން ބޭއްވި ކަމަކާއި ގުޅޭ ލިޔުމެއް އޭނާގެ އަތުގައި ވުމާއި އެކު އެ ލިޔުން އޭނާ ރަނގަޅަށް ކިޔާލިއެވެ. އެ ތުންފަތްމަތިން ސީރިއަސްކަން އެކީ ކެނޑި އުފާވެރިކަމަށް ބަދަލުވިއެވެ. އޭނާގެ ނަޒަރު އެންމެ ފުރަތަމަވެސް ހުއްޓުނީ ތަންކޮޅެއް ފަހަތުން ޖާގައެއް ހޯދައިގެން އިށީނދެ އިން އީރަމްއަށެވެ. އީރަމްވެސް ހިނިތުންވެލުމަށްފަހު ބޯޖަހާލިއެވެ. މުވައްޒަފުން ތިބީ ވާނުވާގައެވެ.\n“އޯކޭ.. އެހެންވީމާ… ފުރަތަމަ މި މީޓިން ބޭއްވީ އަދިވެސް ވަކިގޮތެއް ނުނިމިފައި އޮތް އަހަރީ ޕާޓީގެ ވާހަކަދައްކަން.. އެކަމް ތެންކްސް އީރަމް މި ލިޔުމަށްޓަކައި… މި ލިޔުމުގެ ވާގޮތުގައި، ރިސޯޓު ޕްރޮޖެކްޓަށް ކުރެވުނު މަސައްކަތް ވަރަށް ފުރިހަމަވެފައި އެމީހުން އެކަމާއި މެދު އިންތިހާއަށް އުފާވާކަމަށް ބުނެފައިވޭ… އަދި އަހަރެމެންގެ އަހަރީ ޕާޓީ ބޭއްވޭނެކަމުގެ ހުއްދަ ދީފައިވާކަންވެސް މި ސިޓީގައި ލިޔެފައި އެބައިން… އެތަނުން ލިބޭ ބައެއް ޚިދުމަތްތަށް އަހަރެމެންނަށް ވަނީ ފްރީކުރެވިފައި….” މީކާން ދައްކަމުން ދިޔަ ވާހަކައިން އުފާވެ މޫނުމަތިން އެކަން ދިއްލައިނުލި މޫނެއްނުވެއެވެ. އެންމެންވެސް ތިބީ އިންތިހާއަށް އުފާވެފައެވެ. ދުވަސްގަނޑެއްވަންދެން ކުރިއަށް ދިޔަ ބޮޑު ޕްރޮޖެކްޓް ނިންމާލެވުނުއިރު އެމަސައްކަތާއި މެދު ރިސޯޓު އިސްވެރިން އުފާވާކަން އެނގި ބައެއް މުވައްޒަފުންގެ ލޮލުން ކަރުނަ ހިލުނެވެ. އެ ޕްރޮޖްކްޓެ ގެ މަސައްކަތަށް އެހެން ކުންފުނިތަކުން ވަނީ މީކާންގެ ކުންފުންޏަށް ގޮންޖަހާފައެވެ. ބަސްއުކާފައެވެ. ހާއްސަކޮށް މުނާގެ ސަބަބުން ރާއްޖެތެރެއަށް ފެތުރު ވާހަކައެއްގެ ސަބަބުން މީކާންގެ ކުންފުންޏަށްވެސް ވަނީ އެތަށް ހަޑި ނަމެއްލިބިފައެވެ. އެކަމާއި މީކާން ވާހަކަނުދެއްކިއެއްކަމަކު އޭނާގެ މުވައްޒަފުން އެކަމާއި ފުން ހިތާމަތަކެއް ކުރާކަން އޭނާ އަށް އިނގެއެވެ. ނަމަވެސް އެއިން އެކަކުވެސް މީކާންގެ މަސައްކަތަކަށް ނުވަތަ މީކާންއަށް އިނގިލި އުފުލާފައެއްނުވެއެވެ. އަދި އެކަކުވެސް މީކާންގެ ކުންފުންޏަށް ލިބެމުންދިޔަ ބަދު ބަސްތަކުގެ ސަބަބުން އެތަން ދޫކޮށް އެހެން ތާކަށް ދާނެ ޚިޔާލެއްވެސް ނުކުރެއެވެ. ހަޤީޤަތުގައިވެސް ކުންފުންޏަށް ލިބޭ މިފަދަ ބޮޑެތި ކާމިޔާބީ ތަކުގެ އަސްލަކީ މީކާންގެ ފަހަތުން ގަދައަޅާ މަސައްކަތްކުރި އޭނާގެ މުވައްޒަފުންނެވެ.\n“އަދި އަދި އެއްވާހަކަ…. އެ ރިސޯޓުން ކުރިއަށް ގެންދާނެ އެފަދަ ބިލްޑިން ޕްރޮޖެކްޓްސްގެ ހުރިހާ މަސައްކަތެއް އަހަރެމެންގެ ކުންފުންޏަށް ރަސްމީކޮށް ހަވާލުކުރާނެ ވާހަކަވެސް ލިޔެފައި އެބައިން.. އަދި އެކަން ކުރާނީ ރަސްމީ ބައްދަލުވުމެއްގައި އެތަށް އިސްވެރިންތަކެއްގެ ކުރިމަތީގައި….” ފަހަރަކަށްވުރެ ފަހަރެއް އެމީހުންގެ އުފާވެރިކަން ދިޔައީ އިތުރުވެގެންނެވެ. އެތަށްބައެއްގެ ދުލުން ވެރި ރައްބަށް ހަމްދު ކުރަމުންދިޔައިރު އަނެއްބަޔަކު ދިޔައީ އުފަލުން ރޮމުންނެވެ. ކުންފުންޏަށް ލިބުނު ކަޅު ލައްގަނޑު ފޮހެވިގެންދާނޭވަރުގެ ރަނގަޅު ފުރުސަތަކަށް މިކަން ވުމުން އެންމެންގެ ދުލުން އެކަކު އަނެކަކަށްވެސް ތައުރީފުން ފުރިގެންވާ ބަސްތަކެއްގަތާލިއެވެ. އެ ކަޅުލައްގަނޑުގެ ސަބަބުން ހިތްވަރު އެލިފައި ތިބި އެންމެންނަށްވެސް ލިބުނީ އައު ހިތްވަރެކެވެ. އެންމެން އެއްއަޑަކުން ޝުކުރު އަދާކުރީ މީކާންއާއެވެ. މިކާންވެސް އޭނާގެ ޝުކުރުގެ ފޮނި އިބާރާތެއް އެވެރިންނަށް އިއްވާލިއެވެ. ކޮންމެ މީހަކަށް ވަކިވަކިން ޝުކުރުއަދާކުރިއެވެ. ޕްރޮޖެކްޓުގައި އަމަލީގޮތުން ބައިވެރިވެ އެތަށް ބުރައެއް އުފުލި ހުރިހާ އެންމެންނަށް ޝުކުރުއަދާކުރަމުން އޭނާގެ ވާހަކަ ކުރިއަށް ގެންދިޔައީ މިއަދު ނިމޭގަޑި ނުޖެހުނަސް މީޓީން ނިންމާފައި ގެޔަށް ދެވޭނެކަމުގަޔާއި މާދަމާ އެންމެންވެސް އޮފީހަށް އަންނަންނުޖެހޭނޭކަމުގެ އުފާވެރިހަބަރު ދެމުންނެވެ. އަހަރީ ޕާޓީ އަށް ދެދުވަހަށް ރިސޯޓަށް ދިޔުމަށް މާދަމާ ދަތުރުހަދާފައި، މާދަމާ ހަވީރު ފުރުމަށް ތައްޔާރުވާން އެދުނެވެ. ކޮންމެ މީހަކުވެސް ހުރިހާ ދަތްތައް ފެންނަވަރަށް ހީލައިގެން ތިބީ މީކާން ދައްކަމުންދިޔަ ވާހަކަތަށް ކަނުލާ އަޑުއަހާށެވެ.\n“ހުރިހާ ޝުކުރެއް ހައްޤީ ތިވެރިންނަށް… ވަރަށް ގޮންޖެހުންތަކެއް ލިބުނު، ވަރަށް ގިނަ މީހުންގެ މަލާމާތް ރައްދުވި، ވަރަށް މީހުން ބުނި ވިޔަފާރި ހަލާލެއްނޫނޭ… މީހުންގެ މުދާ ފޭރިގަނެފައި ކުންފުނި ކުރިއަށް ގެންދިޔުމުގެ ހައްޤެއް ނެތޭ. ވަޒީފާއިން ކެނޑެންވެސް ބުނި.. ވިޔަފާރި ހުއްޓާލަންވެސް ބުނި… އެކަމު އަޅުގަނޑު މިކަން ފެށީ ލާރިއަކަށްޓަކައެއްނޫން.. ހިތުގައި އެންމެ ކުޑައިރުންފަށައިގެންވި ހުވަފެނަށްޓަކައި.. އަޅުގަނޑަށް ޔަޤީން ތިއިން ކޮންމެ ބޭފުޅެއްވެސް މަސައްކަތުގެ މައިދާނަށް ނިކުންނާނީ އޭގައި ކޮންމެވެސް އެދުމެއްވެގެން. އެއީ ލާރިވިޔަސް، އެއީ ތިމާގެ ހުވަފެންތަކެއް ވިޔަސް، އެ އެދުމުގައި ސާބިތުވެ ހުރުމަށްޓަކައި މަސައްކަތްމިކުރަނީ ދޯ.. އެހެންވީމަ އެހެންމީހެއްގެ ސަބަބުން ތިމާގެ ދިރިއުޅުން ހަލާކުކޮށްލުމުގެ ބޭނުމަކީ ކޮބާ؟ އެއީ ކިތަންމެ ގާތްމީހަކަސް އެމީހާގެ އަނދިރި ދިރިއުޅުމުގެ ސަބަބުން އަމިއްލަ ނަފުސު އަނދިރިއަށް ލުމުގެ ބޭނުމަކީ ކޮބާ؟ އެހެންމީހެއްގެ ކުށެއްގެ ސަބަބުން ކުރިއަށް ނުދެވި ހުންނަންވީ ކީއްވެ؟ އެތަށް ދުވަސްތަކެއް ވަންދެން މި ކުންފުންޏަށާއި ތިވެރިންނަށް ލިބެމުންދިޔަ މަލާމާތަށްފަހުވެސް އުއްމީދު ކަނޑާނުލުމެއްނެތި މިކަމުގައި ކުރިއަށް ދިޔައީތީ.. އެކަމަށްޓަކައި ވަރަށް ބޮޑަށް ޝުކުރިއްޔާ… ބާއްޖަވެރި ދުވަހަކަށް އެދެން… މާދަމާ ހަވީރު ރިސޯޓަށް ފުރާނޭ ގަޑި ވައިބަރ ގުރޫޕުގައި ޖަހާލެވޭނެ..” މީކާންގެ ފަހުވާހަކަތަށް އެންމެންގެ ހިތަށް ފުން އަސަރުތަކެއް ކުރިއެވެ. މީކާން އަށް ކޮންމެ މީހަކުވެސް ފުރިހަމަ ހިނިތުންވުމެއް ދީފައި މީޓީންރޫމްތެރެއިން ނިކުމެގެންދިޔައެވެ. ނަމަވެސް އީރަމް އެ އިންގޮތަށް އެތާ މީކާންއަށް ބަލަހައްޓައިގެން އިނެވެ.\nއެބޮޑު ކޮޓަރިތެރޭ ދެމީހުން އެކަނިވުމާއި އެކު އެކަކު އަނެކަކަށް ހަދިޔާކޮށްލެވުނީ ލޮބުވެތި ހިނިތުންވުމެކެވެ. އަނެކާއި އާއި މެދު ފަޚުރުވެރިވާފަދަ ހިނިތުންވުމެކެވެ. ދިރިއުޅުމުގައި ދިމާވި އަޑިގަނޑުތަކާއި އުސްގަނޑުތަކުގައި މިއަދާއި ޖެހެންދެންވެސް ކައިރި ހުރީތީ ޝުކުރުވެރިވާ ހިނިތުންވުމެކެވެ. އަނގައިން ނުބުނެ އެދެލޯ އެތަށް ވާހަކަތަކެއް ހިއްސާކުރިއެވެ. އެ ހިނިތުންވުން އެތަށް އެއްޗެއް ބުނެދިނެވެ. އީރަމް ފުން ނޭވައެއްލާފައި ތެދުވެ މީކާންއާއި އެއްވަރުކޮށްލިއެވެ.\n“ފުރަތަމަ ފަހަރަށް މީހަކު މީޓިންއަށް ލަސްވެގެން އުފާމިވީ.. މީހުން ކުރިމަތީވީމަ ރޯންނުކެރުނަސް އަހަރެން ހުރީ އުފަލުން ރޮވެން ކައިރިވެފައި… ޝުކުރިއްޔާ އީރަމް.. އެ އުފާވެރި ހަބަރާއި އެކު އަހަރެންނާއި މީޓުން ފެށުނުތާ އެގާރަ ސިކުންތުފަހުން ބައްދަލުކުރީތީ..” އޭނާ ވަގުތު ގުނިކަން ހާމަކޮށްދިނުމުގެ ގޮތުން އެވާހަކައިގެ ތެރެއިން އީރަމް ލަސްވީ ސިކުންތުގެ އަދަދުވެސް ހިމަނާލިއެވެ. އީރަމް އަނގައިން އަޑެއް ލައްވާލާފައި ހިނިތުންވުމެއް ދިނެވެ. އޮފީސް ނިމުމަކަށް އައުމުން އީރަމް އާއި މީކާން އޮފީހުން ނިކުތީ އެކުއެކީގައެވެ. އާދަވެގެން އީރަމް ގެޔަށް ލާފައި އެނބުރި އަމިއްލަ ގެޔަށް ދުއްވާލާ މީކާން މިއަދުވެސް ކަންތައްކުރީ އެފަދައިންނެވެ.\nއޮފީހުގެ ހާއްސަ ދަތުރުގައި ހުރިހާ އެންމެންވެސް ބައިވެރިވިއެވެ. ރިސޯޓުން އޮފީހުގެ ހުރިހާ މުވައްޒަފުންނަށް ހޫނު މަރުހަބާއެއްކިޔެވެ. އެއަށްފަހު ކޮޓަރިތަކަށް އެމީހުން ދިޔުމަށް އަވަސްވެގަތީ ދަބަސްތަށް ދޫކޮށްލާފައި ފެންނަ ހިތްގައިމު މަންޒަރުތަކުގެ އުފާ ހާސިލްކުރުމަށްޓަކައެވެ. ގަހުގެ ފެހިކަމާއި ދޮންވެލީގެ ހުދުކަމާއި މޫދުގައި ބަބުޅަމުންދިޔަ ނޫފެހިކަން އެންމެންގެ ހިއްސުތަށް ހޭލުއްވާލިކަހަލައެވެ. އެކި ދިމާދިމާއަށް ހުރިހާ އެންމެން ބެހިގެންދިޔައިރު އެއްބަޔަކު ބެލީ ރިސޯޓުގައިވި އާދަޔާ ޚިލާފު ޑިޒައިންތަކަށް ފަރުމާކުރެވިފައިވާ ތަންތަނާއި ޙިދުމަތްދޭ ތަންތަނެވެ. ދެން ތިބި ބަޔަކު މޫދުކައިރިއާއި ރަށުތެރެ ބަލަން އަވަސްވެގަތެވެ. އެމީހުންގެ ތެރޭ މީކާންއާއި އީރަމްވެސް ހިމެނުނެވެ.\nދެ ލޯބިވެރިން ގާތްގާތުގައި ހިނގަމުންދިޔައިރު ވަށައިގެންވާ އުފާވެރި މާހައުލުން ދެހިތަށްވެސް ދިޔައީ ފިނިކަމެއް ލިބިގެންނެވެ. އޮފީސްމާހައުލުގައި ނެގިމަޑުވެ ވާހަކަދައްކަން ނުކެރިފައި ތިބި ބަޔަކު ފޯރިނަގާ މަޖާކުރާތަން ފެނި އީރަމްގެ ތުންފަތްމައްޗަށް ލުއި ހިނިތުންވުމެއް ވެރިވިއެވެ. ޖެހެމުންދިޔަ ލުއިލުއި ވައިރޯޅީގައި ނަށަމުންދިޔަ އީރަމްގެ އިސްތަށިގަނޑު އިރުއިރުކޮޅާ އޭނާ ރަނގަޅުކުރަންޖެހެއެވެ. ބަސްމަދުވެފައި ތިއްބެއްކަމަކު އީރަމްއާއި މީކާންދިޔައީ މާހައުލުގެ ފުރިހަމަ އުފާވެރިކަން ހޯދަމުންނެވެ. އީރަމް ނުބުންޏަސް އޭނާ ދުވަހަކަށް ވަރަށް އިންތިޒާރުކުރެއެވެ. މީކާންއާއި އެކު އައު ހަޔާތެއް ފަށަން އޭނާ ހުރީ ވަރަށް ބޭނުންވެފައެވެ. އޭނާ އާއި މީކާންގެ ގުޅުމަށް މަސްތަކެއް ވެގެންދިޔަޔަސް އަދިވެސް އެ ގުޅުމަކަށް މީކާން ނަމެއް ނުދެއެވެ. އޭނާ ކައިރި ރައްޓެހިވާން ނާހާތާންގާ އިންނަންވެސް ނާހައެވެ. މުނާގެ ކަންތައްވެސް މިއޮތީ ނިމިފައެވެ. ދެން މީކާން އެ އިންތިޒާރު ކުރަނީ ކޮންކަމަކަށްހެއްޔެވެ؟ މީކާންގެ މޫނަށް ދެލޯހަނިކޮށްލައިގެން ބަލަން ހުރި އީރަމްގެ ހިތުގައިވީ ޝަކުވާއެވެ. ހިތުތެރެއިން ނިކަން ބާރުބާރަށް މީކާންއަށް އެއްޗެހިގޮވާ ހަޅޭއްލަވަމުންދިޔަޔަސް އެ އަނގަޔަކުން ބަހެއް ނުނިކުމެއެވެ.\n“އެއްޗެއް ބުނިންތަ؟” މީކާން އީރަމްއަށް ބަލާލާފައި ސުވާލުކުރުމާއި އެކު ދެތުންފަތް ފިއްތާ ބާރުކޮށްގެން ދެލޯ ކުޑަކޮށްލައިގެން ހުރި އީރަމް ވަގުތުން ހިނިތުންވުމެއްދިނެވެ. ގަދަކަމުން ފުޅާ ހިނިތުންވުމަކާއި އެކު ނޫނެކޭ ބުނިއިރުވެސް އެ މޫނުމަތިން މީކާންއަށް ސާފުކޮށް ދިޔައީ ޖަވާބު ފެންނަމުންނެވެ. ހިނިއައިއްސާހުރެ އޭނާ އީރަމް ކައިރިން އެދުނީ ރީތި މަންޒަރުތަކުގެ ފޮޓޯނަގާއިރު އެއިން ކޮންމެ ފޮޓޯއެއްގައި އީރަމް ހުރުމަށެވެ. އީރަމް އެއީ ކީއްވެތޯ ސުވާލުކުރުމުން މީކާން ދިނީ ވަރަށް ފުރިހަމަ އިބާރާތަކުން ގަތާލި ފޮނި ބަސްތަކެކެވެ.\n“މިއީ އަހަރެން ވާންއުޅޭ އަންހެނުންނާއި އެކު ދަތުރަކު އައި ފުރަތަމަ ފަހަރު… އަހަރެންގެ ލޮލުގައި އީރަމް އަބަދު އަޅައިގަތަސް މިއަދު އަހަރެންނަށް ފެންނަނީ މި މަންޒަރުތަށް… ކިހާ ރީތި؟ ޤުދުރަތުގެ ރިތިކަމުގެ ފޮޓޯނަގާއިރު އީރަމްވެސް އެ ފޮޓޯތަކުގައި ހުންނަންޖެހޭނެއްނު..!” އީރަމް ހިނިތުންވެލާފައި މީކާން އެދުނުގޮތަކަށް ހުރެގެން އޭނާ ބޭނުންވާކަހަލަ ފޮޓޯނަގަން ފުރުސަތު ދިނެވެ. ކޮންމެ ފޮޓޯއަކު އޭނާ ނުހުއްޓެއްކަމަކު އެތަށް ފޮޓޮތަކެއް އީރަމްގެ އަތުގައި ހިފަހައްޓައިގެން އަތާއި އެއްކޮށް އަރާނޭހެން ނެގިއެވެ. އެއްގޮތަކުން ނޫނީ އަނެއްގޮތަކުންވެސް އެ ފޮޓޯތަކަށް މީކާން އެރިއެވެ. އީރަމްއާއި އެކު ހޭދަކުރެވެމުންދިޔަ އުފާވެރި ވަގުތުކޮޅު އޭނާ ފޯނުގައި ރައްކާތެރިކުރަމުންދިޔަ ވަގުތެއްގައި އައީ ސަލީމާގެ ފޯނެކެވެ. ދުރުގައި ހުރި އީރަމްވެސް ލަސްފިޔަވަޅުތަކެއްގައި މީކާންއާއި ކައިރިވެލިއެވެ.\nލަސް ހިނގުމެއްގައި ދެވެރިން ހިނގަމުންދިޔައިރު މީކާން ދިޔައީ ސަލީމާ ކުރަމުންދިޔަ ސުވާލުތަކަށް ޖަވާބުދެމުންނެވެ. ދޭތެރެއަކުން އޭނާވެސް ސުވާލެއްކޮށްލާއިރު އެ ގުޅުން ވަރަށް ރަނގަޅުވެއްޖެކަން ކައިރި ހުރި އީރަމްއަށް އިނގުނެވެ. ސަލީމާ ކައިރި ދުވަސްކޮޅެއްކުރިން މީކާން އާއި އެކު އުޅުމަށް އަންނަން އެދުމުންވެސް ސަލީމާ އެކަމަށް އިންކާރުކުރިއެވެ. ސަލީމާ ގެ ގެޔަކީ އޭނާގެ އެތަށް ހަނދާންތަކެއް ފޮރުވިފައިވާ ތަނެއްކަން އޭނާ ބުނެދިނެވެ. މީކާން އަށް ލިބޭ އިތުރު ބުރައަކަށް ވާކަށް ސަލީމާ ނޭދެއެވެ.\n“އެއްދުވަހުން އަދި ގެންނާނަމޭ…. އަހަރެންނަށް ހާއްސަ އެންމެން ގެންނާނަން މިއަށްވުރެ އަދި މާ ފުރިހަމަތާކަށް..” މަންމައޭ ކިޔާފައި ނުބުންޏެއްކަމަކު އެ ހާއްސަމީހުންތެރޭ ސަލީމާ ވަނީ ހިމެނިފައެވެ. މީކާން ފޯނު ބޭއްވިއިރުވެސް އޭނާގެ ތުންފަތްމަތީވި ހިނިތުންވުން ފަނޑެއްނުވެއެވެ.\nކުރިއަށް ދިޔަ ‘ބިލޭޓެޑް’ އަހަރީ ޕާޓީގެ ތެރެއިން މީކާން އޭނާގެ މުވައްޒަފުންނަށް އެތަށް ޝުކުރެއް ރަމްޒުކުރަމުންދިޔައެވެ. އެ ޕާޓީގައި ރިސޯޓުގެ އިސްވެރިން ބައިވެރިވެފާވާއިރު އެ ކުޑަ އުފާވެރި ވަގުތުކޮޅުތެރޭގައި ރަސްމީކޮށް ލިޔުމަކުން އެ ރިސޯޓުގެ ހުރިހާ ޑިޒައިނިންނާއި ބިލްޑިންގެ މަސައްކަތް މީކާންގެ ކުންފުންޏަށް ހަވާލުކުރެވިއްޖެކަން އަންގާ އިއުލާންކުރިއެވެ. އިސްވެރިންނާއި މުހާތަބުކޮށް މީކާން އެފުރުސަތު ދެއްވިކަމަށްޓަކައި ކުންފުނީގެ ނަމުގައި ޝުކުރުދެންނެވިއެވެ. އަދި ރިސޯޓުގެ އިސްވެރިއްގެ ގޮތުން އަދާކުރަންޖެހޭ ވާޖިބު އަދާކޮށް މީކާންމެންނަށް މަރުހަބާ ކިޔުމަށްފަހު އެމީހުންނާއި ގުޅުމަށް އެއްބަސްވިކަމަށްޓަކައި ޝުކުރުއަދާކުރިއެވެ. އެ ވާހަކަތަކުގައި މީކާންގެ ކުންފުންޏަށް ލިބިގެންދާނެ އެތަށް ގުނަ ފުރުސަތުތަކެއްގެ ވާހަކަދެކެވިގެންދިޔައިރު އެއަޑުއިވޭ އެންމެންގެ ތުންފަތްމައްޗަށް ވެރިވަނީ ފުރިހަމަ ހިނިތުންވުމެކެވެ. ކެއުމާއި މަޖާނެގުމުގައި އެ ޕާޓީ ފެށިގެންދިޔައެވެ. ގުރޫޕުގުރޫޕަށް އެއްވެ ތިބެގެންނާއި ވަކިވަކިން ތިބެ ފޯރިނަގަމުންދިޔަ މީކާންގެ މުވައްޒަފުންގެ އަތަށް ހަރު ގަނޑަކުން ހަދާފައިވާ ނޫކުލައިގެ ސިޓީއުރައެއް ދެވުނެވެ. އެންމެންވެސް ހައިރާންވެފައި އެކަކުއަނެކަކަށާއި އެ ސިޓީއުރައަށް ބަލަމުންދިޔައެވެ. ވާކޮޅެއްގެ އެހީގައި އެ ހުޅުވާލެވެންއިންއިރު އޭގައި ކޮށްފައިވާ ޑިޒައިން ވަނީ އެންމެންގެ ހިތްތަކާއި ކުޅެލާފައެވެ. އިރުދޭމާ ނުވަތަ ސަންފްލާވާރގައި އިން ގަދަ ނޫކުލަފެނި އެންމެންގެ ހިތުގައި އެއާއި މެދު ޝައުގުވެރިކަން އުފެދިގެންދިޔައެވެ.\nއެންމެންނަށް ލިބިގެންދިޔަ ސިޓީއަށް ދުރުދުރުން ކަޅި އެއްލަމުންދިޔަ އީރަމްއަށް އެ ސިޓީއުރައެއް ނުލިބުނެވެ. ކައިރިން އަޅާފައި ދާ ކޮންމެ މީހެއްގެ އަތުގައި އެޔެއް އެބައޮތެވެ. ބައެއްމީހުން އެ ހުޅުވަން އުޅެނީއެވެ. އަނެއްބަޔަކު އޭގެ ބޭރުގައި އަތްހާކަހާކަފައި އެއަށް ތައުރީފުކުރަނީއެވެ. އޭގެ ހަޤީޤަތް ނޭނގޭ ހާލު އީރަމް އެ ފަނޑުއަލިތެރޭގައި ހޯދަމުންދިޔައީ މީކާންއެވެ. މީކާންއެއްވެސް ތާކުން ނުފެނުމުން އޭނާ ހުރިތާ މަޑުކޮށްލީ ދެރަވެލާފައެވެ. އެންމެންނަށް އެ ހާއްސަ ހަދިޔާ ލިބުނުއިރުވެސް އީރަމްގެ އަތްއޮތީ ހުހަށެވެ. އޭގައި އޮތް އެއްޗެއް އެނގެން އޭނާ ހުރީ ނުލާހިކު ބޭނުންވެފައެވެ. ފޫހިގޮތަކަށް އެ މީހުންގެތެރެއިންލާފައި އީރަމް ބޭރަށް ނިކުތްއިރު ބައެއް މީހުން ހަޅޭލަވާއަޑު އިވެމުންދިޔައެވެ. ހީވާގޮތުން އެ އެއްޗެއްގެތެރޭ އެއޮތީ އެމީހުންނަށް ކޮންމެވެސް އުފާވެރި ހަދިޔާއެކެވެ. އީރަމް ހަރުފިޔަވަޅުތަކެއްގައި އެތަނާއި ދުރަށްޖެހުނެވެ. ކައިރީ އިވެމުންދިޔަ ރާޅުގެ އަޑަށް އޭނާ ލައިގެން ހުރި ދިގު ހެދުން މައްޗަށް ހިއްލާލާފައި މޫދާއި ކައިރިވިއެވެ.\nޖެހެމުންދިޔަ ފިނިފިނި ވައިރޯޅި އޭނާގެ ގައިގާ ހޭކިލާފައި ދާ ކޮންމެފަހަރަކު ހީބިހިނަގައިގެންދެއެވެ. ފަޒާގައިވާ ފިނިކަމުން އަރާމެއް ހޯދަން މަސައްކަތްކުރަމުންދިޔަ އީރަމްގެ ހަނދާނަށް އަންނަމުންދިޔައީ އޭނާގެ ގާތްއެކުވެރިޔާގެ ހަނދާނެވެ. އެހާ އުފަލުގައި އީރަމްއުޅޭފަދައިން ލަމްޔާއަށްވެސް އުޅެވުނީސްކަންނޭނގެއެވެ. ނަމަވެސް، ދިރިއުޅުން ރަނގަޅުވެގެންދާނޭކަން ނުދަނެ ހުރެ ދިރިއުޅުމަށް ފަސްއެނބުރުނީ ލަމްޔާއެވެ. އޭނާވެސް ދިރިއުޅުން މަތިން ފޫހިވިއެވެ. ނަމަވެސް އަމިއްލައަށް މަރުވުމަކީ ހައްލެއްނޫންކަން އީރަމްއަށް އިނގެއެވެ. އޭނާއަށް އަޑިގަނޑަކަށްފަހު އުސްގަނޑެއް އަންނަކަން މިއަދު މިވަނީ އެނގިފައެވެ. ދުވަހެއްގެކޮޅުންވެސް ވާނޭކަމަކަށް އުއްމީދުނުކޮށް ހުރި އެތަށްކަމެއް އެ ދިރިއުޅުމުގައި ހިނގައިފިއެވެ. އެއީ މުޅިންވެސް އުފާވެރިކަންތައްތަކެވެ. އެކަނިވެރި ދިރިއުޅުމަށް އެތަށް ބައެއްގެ ލޯބި ލިބިގެންދިޔައެވެ. އެތަށްބައެއްގެ އެހީތެރިކަން ލިބިގެންދިޔައެވެ. މަސައްކަތުގެ މައިދާނުގައި މިވަނީ ރަނގަޅު ބައިވެރިންތަކެއް ލިބިފައެވެ. ލޯބީގެ ގޮތުން މިވަނީ އޭނާއަށް ޤަދަރުކުރާ އިޚްތިރާމްކުރާ ބައިވެރިއެއް ލިބިފައެވެ.\nއީރަމް ސިއްސައިގެންގޮސް ހިޔާލުތަކުން ބޭރުވެވުނީ މީހަކު ފަހަތުން އައިސް އޭނާގެ ކޮނޑުގައި އަތް އަޅާލުމުންނެވެ. އެބީހިމުން އެކަނިވެސް އެއީ އޭނާގެ ހިތް އެކީ މިލްކުކޮށްފައިވާ ރާޖާކަން އޭނާ ދެނެހުއްޓެވެ. ފުޅާ ހިނިތުންވުމަކާއި އެކު މީކާންއާއި އޭނާ ކުރިމަތިލުމަށް ފަސްއެނބުރި ބަލާލިއެވެ. ނަމަވެސް އޭނާގެ ދެލޯ ބޮޑުވެގެންދިޔައީ މީކާންގެ ހަރަކާތްތަށް ހުރިގޮތް ފެނިފައެވެ. އެއްފައި މައްޗަށް އިށީނދެ އިންއިރު މީކާންގެ އަތުގައި ހުރީ ރަތްކުލައައި އޮރެންޖުކުލައަށް ދާ އެކި ތަފާތު ވައްތަރުގެ މާ ގުލްދަސްތާއެކެވެ. އީރަމް ހައިރާންވެފައި އެއްޗެއް ބުނަންވެސް ނޭނގިފައި ހުއްޓާ މީކާންދެން ދިއްކޮށްލީ އަނގޮއްޓިއެކެވެ. އަނގައިން މީކާން ނުބުނެވިގެން އެ އުޅޭ އެއްޗެއް އީރަމްއަށް ވަގުތުން ދޭހަވިއެވެ. އޭނާ ކަކޫމައްޗަށް ވެލިގަނޑުމަތީ އިށީންއިރު އުފަލުން ގޮސް އޭނާގެ ދެލޯ ވަނީ ފުރެންފަށާފައެވެ.\n“އީރަމް… އަހަރެންނާއި އިންނަން ކެރިދާނެތަ؟ އިނދެފިއްޔާ ޖެހޭނެ ކަންނޭނގެ ވަރަށް ގިނަ ޝަކުވާކުރަން.. ޝަކުވާ ކުރާނީ އަހަރެން މާ ބޮޑަށް އީރަމްއާއި ދޭތެރޭ ވިސްނާތީ.. އީރަމްގެ ސިއްޙަތަށް ވިސްނާތީ.. އޯވަރ ޕްރޮޓެކްޓިވް ވާތީ… އެކަމު އެ ހުރިހާ ޝަކުވާއެއް އަޑުއަހަންވެސް އިންނާނީ މި ދެކަންފަތުން… ހެހެހެހެ….” މީކާން އެހި ސުވާލަކުން އޭނާއެކޭ އެއްފަދައިން ވެލިގަނޑުމަތީ ދެކަކޫ ޖައްސައިގެން އިށީނދެ އިން އީރަމް ފެށީ ހޭށެވެ. އީރަމްއަށް ޖަވާބެއް ނުދެވި އުޅެނިކޮށް އަނެއްކާވެސް މީކާންފެށިއެވެ. މިފަހަރު އެމޫނުމަތީ ވީ ސީރިއަސްކަމެވެ.\nGood Afternoon! Sorry for being late, as you know its fridayy, also Jummah Mubaarak!!! Take care guys. Tomorrow I will be uploading the last episode of this story, I am not so excited but also excited to share it with you guys because MEEKAAN & EERAM is my second fav now, i have always loved Aizan and Naina and i still do. Readers ah kon couple eh enme kamudhany ryn liyunu stories thakuge?\nI am gonna miss publishing. I will try my best to come back soon 😉 Love you guys, I will reply to your comments so dont forget to check the reply since I have never been grateful about something other than this.. Take care 😉\nAizan and naina\nVaahaka varah reethi.. hope to see your next story soon.. love you\nThankyou suma ❤ We both have the same fav ey dhw 😉 take care\nWow varah reethi Masha Allah 😘 kiyaane ehche neygifamihury Hama vaahakaige furihama kamun Varah dheravey vaahakaaalvadhaau kiyaa dhuvaskairi vaatheeve\nThankyou yan ☺❤\nSiss….. story Varah Reethi 😍😍😍 Masha Allah 😍😍 one of my favourite story ever 😍😍alhyy dhn inaanyy ehmeh last episode 😥😥😥😥 curiously waiting for the next part 😊😊😊😊 letter ga ehoh thyy wedding card dhww😘😘😘omg😁😁😁 Luv yeahhhh ❤❤❤ ttly ❤❤❤ stay home ❤ ❤❤❤ be safe ❤❤❤❤ don’t forget to wash your hands siss😘😘😘😘😘✌✌\nThankyou Meekkomee, yes and you too take care ❤\nMaasha allah … mi baives hama superb …. im so happy tht meekaan proposed eeram …. btw i love each n every couple in your stories … btw i really love aasha and izaan … but abviously can’t choose my fav from your stories …. i can’t believe last ep kameh maadhama … gonna miss your stories soooo nuch dear …. curiously waiting for the next part … love this story and love u dear ❤❤❤❤❤\nThankyou imkko 😉 love you too 😉\nAizan & Naina ulheny kon vaahaka eh ga?\nMi vaahaka vr salhi Masha Allah!😍❤\neii kurin liyunu vaahakaeh, thi loibahtakaa 😉 Thankyou 🙂\nMi story varah reethi and hope to see you next story soon Ryn ❤❤❤\nThankyou queen ❤\nMa Sha Allah, Varah reethi adhi furihama vaahakaeh. Fahubaige intizaaruga mihaaruves. Keep up the excellent work Ryn. Have been reading your stories forawhile, and all are very unique and superb. J Wish you more and more success in the field, always. 🙂\nThankyou mutha! I used to read your storiesalot until I stopped reading, but I’ve started again and I’ll read your new one very soon ☺❤ Wish you the same and thankyou!\nOMG …. Masha Allah varah salhi mi part ves …. Keep it up ….. Fahu part dhww dhn …. Gonna miss u loabivaa sissy kolhu ummmmwwww 😘😘😘❤❤❤ fahu part ge inthizaaruga …. Luv u ❤\nThankyou afu! Takeavery good care ❤\nMasha Allah.. Mi part vx hama vrh vrh vrh reethi…😍😍😍..Curiously waiting for the nxt part.. Stay home.. Be safe n take care..\nThankyou Manha 😉 Take care\nAizan and naina ❤❤ aslu ryn ge vaahaka thah kiyan feshuneevesestory ah fahu. Btw story varah reethi maashaa allah keep it up ryn. Meekaan n eeram is my second fav hehe 🥰🥰☺☺\nThankyou R 😉 My fav is them tooooooooo 😉 THAAAANKYOUU!!!\nomg omg omg omg!!!!!!!!!! Masha Allah! Finally they’re gonna get married!! yayyy! this Meekaan is every girls dream hehe. Lots of love Rynn! can’t wait for the final episode!\nThankyou chummmmmm, annd iknnn MEEKAAN is like GOAALS dhw 😉 Made it up as prince charming hahah Take careee 😉\nލާރާ …… 5\nލޯބި August 10, 2015\nލޯބި February 26, 2018\nމިއީ ތަޤްދީރު ހޭ؟ (ސޯޅަވަނަ ބައި)\nހަޤީޤީ ހިތާމަ ލޯބި January 12, 2016\nލޯބި August 18, 2016


VIA Gai Thaaru Alhaigen Tharaggee Kuri Mageh Hulhuvaalaifi\n4 ހަފްތާ, 1 ދުވަސް, 19 ގަޑި,3މިނެޓް, 8 ސިކުންތު ކުރިން 1250ފަތޯނާ ފާއިޒް\nވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި ތާރު އަޅައިގެން ތަރައްގީ ކުރި މަގެއް ހުޅުވާލައިފިއެވެ.\nއެމްއޭސީއެލްއިން ބުނީ، މިމަގަކީ މިހާރު ބޭނުން ކުރަމުންދާ ރަންވޭގެ ދެކުނުގައި ހަދާފައިވާ މަގެއް ކަމަށެވެ. އަދި މަގުގެ ދިގުމިނުގައި ބާރަ ސަތޭކަ މީޓަރު ހުންނާނެ ކަމަށެވެ. އިއްޔެ ހުޅުވި މަގަކީ ވީއައިއޭގެ އިރުމަތިން ފެށިގެން ހުޅަނގަށް ގުޅާލައިދޭ މަގުކަން ފާހަގަކޮށް އެމްއޭސީއެލްއިން ބުނީ އެ މަގު ބޭނުން ކުރާނީ އެއާޕޯޓްގެ ޓްރާންސްފާ ތަކަށް އެކަނި ކަމަށެވެ.\nއެގޮތުން އެ މަގު ބޭނުންކުރުމަށް ހަމަޖެހިފައިވަނީ އެއާރ ޓެކްސީ ޓާމިނަލްގެ ދަތުރުތަކާއި، އެދެމެދުގައި ކުުރާ އެހެނިހެން ދަތުރުތަކަށެވެ. އެހެން ނަމަވެސް ހުޅުލެއާ ހުޅުމާލެ ގުޅުވާ ލިންކް ރޯޑްގެ މަސައްކަތް ނިމުމުން އެމަގު އާންމުންގެ ދަތުރު ތަކަށްވެސް ހުޅުވާލާނެ ކަމަށް އެމްއޭސީއެލްއިން ހާމަ ކުރެއެވެ.\nވީއައިއޭގައި ތާރު އަޅައިގެން ތަރައްޤީ ކުރި އާ މަގެއް ހުޅުވާލާފައިވާއިރު، ހުޅުލެއާއި ހުޅުމާލެ ގުޅުވައިދޭ ލިންކް ރޯޑްގައި ތާރު އެޅުމަށް ކުރަންޖެހޭ އެންމެ ފަހުގެ މަސައްކަތްތައް ދަނީ ކުރަންމުންނެވެ. ހުރިހާ ވައްތަރެއްގެ ވެހިކަލް ދުއްވޭ ގޮތަށް ތަރައްގީ ކުރާ މިލިންކް ރޯޑްގެ ޑިޒައިންކޮށް ތަރައްގީ ކުރަން ޗައިނާގެ ހުނާން އިންޖިނިއަރިންއާ ހަވާލުކުރީ 24 މިލިއަން ޑޮލަރަށެވެ.


Gaming mouse: Razer Viper 8K\nރޭޒާ ވައިޕާ 8ކޭ އަދި އަޖުމަނުބެލި އޮތް ދެމައުސް - އާދައިގެ މައުސް ބޭނުންކުރާނެ ކަމެއް ނެތް\nގޭމިން މައުސްއާ އާދައިގެ މައުސްއާ ތަފާތުވާން ޖެހެނީ ކީއްވެބާއޭ ކުރިން ހިތަށް އެރި އެވެ. އެކަމަކު ދެން އެސުވާލެއް ނުކުރާނަމެވެ. ޓައިޕްކުރަން ވެސް މިހާރު މިބޭނުންކުރަނީ މެކޭނިކަލް ގޭމިން ކީބޯޑަކާއި ރޭޒާ ވައިޕާ އެއިޓްކޭ މައުސް އެކެވެ.\nގޭމިން މައުސްއެއް ބޭނުންނުކޮށް އޭގައި ހުރި ތަފާތާ މެދު ކިތަންމެ ވަރަކަށް ސުވާލުކުރި ނަމަވެސް، ގޭމިން މައުސްގައި ހުރި ފަސޭހަކަމެއް މޮޅުކަމެއް އަދި ގަދަފަދަކަމެއް ވެސް ނުވިސްނެ އެވެ. ހަގީގަތުގައި އާދައިގެ މައުސްގެ ބަދަލުގައި ބޭނުންކުރަން ރަނގަޅީ ގޭމިން މައުސްއެކެވެ. ވަގުތު ސަލާމަތްކުރެވޭތީ އެވެ.\nމިއީ ރޭޒާ ވައިޕާ އެއިޓްކޭ އެވެ. އެއިޓްކޭ އަކީ ކޮންމޮޅުކަމެއް ބާއެވެ.؟\nގޭމިން މައުސްތަކުގައި އެންމެ މޮޅަށް ފައްކާކޮށްފައި ހުންނަނީ އޮޕްޓިކަލް ސެންސަރެވެ. ރޭޒާ ވައިޕާ އެއިޓްކޭގައި އަޅުވާފައި އިންނަނީ، ރޭޒާ ފޯކަސް ޕްލަސް އޮޕްޓިކަލް ސެންސަރެކެވެ.\nގޭމިން މައުސްތައް، އާންމުގެ މެދުގައި މަގުބޫލުނުވަނީ އަގުބޮޑުކަމުންނެވެ. ރޭޒާ ވައިޕާ އެއިޓްކޭ އަތުޖެހޭ ފަށަށް ގެނައުމަށްޓަކައި ހާހެއްހާ ރުފިޔާ ހޭދަކުރަން ޖެހެ އެވެ. ގޭމިން މައުސްއަކާ ބަލާފައި އަދި މިއީ ހެޔޮ އަގެކެވެ.\nރޭޒާ ވައިޕާ އެއިޓްކޭއާ މެދު ބުނެވޭނީ ގޭމް ކުޅޭ ކުދިންނަށް ވެސް އެންމެ ކަމުދާ މައުސްތަކުގެ ތެރޭގައި މިމައުސް ހިމެނޭ ކަމަށެވެ. ވަރަށް ފާސްޓެވެ. އެއްމެ ޝޮޓެއްވެސް ކައްސާލައިގެން ނުދެ އެވެ. މައުސް ކޮންމެ ތަނެއްގައި ބޭއްވި ނަމަވެސް މަސައްކަތްކުރެ އެވެ.\nއުމުރުން ދުވަސްވާ ވަރަކަށް ފެޝަނުން ކަޓާފާނެ އެވެ. މައުސްގެ ކުލައަކަށް ބައްޓަމަކަށް ބަލާނެ ކަމެއް ނެތެވެ. މައުސް ބޭނުންކޮށްގެން ކުރަން އުޅޭ ކަމެއް ކުރެވެނީ ކިހާ ފަސޭހަ ކަމާއެކުތޯ ބަލާށެވެ. ގޭމިން މައުސްތައް ޑިޒައިންކޮށްފައި ހުންނަނީ އެންމެ އުންޑައެއް ވެސް މިސްނުވާ ގޮތަށެވެ.\nވިންޑޯޒް 10 ވިޑިއޯ ގޭމްސް\nއެންގްރީ ބާޑު ކުންފުނިން ތުރުކީގެ ރަބީ ގޭމްސް ގަންނަނީ\nވިންޑޯޒް 11 ރާސްބެރީ ޕައިގައި


Diana ge fahu call adhi Prince Harry aai William ge hithaama | Mihaaru\nޑަޔާނާގެ އެންމެ ފަހު ކޯލާއި ޕްރިންސް ހެރީ އާއި ވިލިއަމްގެ ހިތާމަ\n30 ޖުލައި 2017 - 06:269comments\nއިނގިރޭސި ވިލާތުގެ ޕްރިންސް ހެރީ އާއި ވިލިއަމް އެ ބޭފުޅުންގެ މަންމަ ޕްރިންސަސް ޑަޔާނާ ދެކެ އިންތިހާއަށް ލޯބިވި އެވެ. އަދި ޑަޔާނާ މުޅި ދުނިޔޭގެ ލޯބި ހޯއްދެވި އެވެ.\nޑަޔާނާ އަވަހާރަވިތާ، އޯގަސްޓް 31 އަށް 20 އަހަރު ފުރޭއިރު އެކަމަނާގެ ހަނދާންތައް ޕްރިންސް ހެންރީ އާއި ވިލިއަމް ފަދައިން ގިނަ ބަޔަކު އާކުރެ އެވެ. އެ ދުވަހާ ދިމާކޮށް ހެރީ އާއި ވިލިއަމް ވަނީ މިހާތަނަށް އެ ދެބޭފުޅުންގެ މަންމާފުޅާ ބެހޭ ގޮތުން މީޑިއާއާ ވާހަކަ ނުދައްކާ ތިބި ތިބުމަށް ނިމުމެއް ގެނެސްފަ އެވެ. އެ ބޭފުޅުން ވިދާޅުވެފައި ވަނީ މިއީ މި މައުލޫގައި ވާހަކަ ދައްކާނެ ފަހު ފަހަރު ކަމަށެވެ.\n"ޑަޔާނާ، އަވަ މަދާ: ހަ ލައިފް އެންޑް ލެގަސީ" ކިޔާ މި ޑޮކިއުމެންޓްރީ އައިޓީވީ އާއި އެޗްބީއޯ އިން ވެސް ދައްކާނެ އެވެ.\nއޮގަސްޓް 1997 ގައި ނުރައްކާތެރި އެކްސިޑެންޓެއް ހިނގައި ޑަޔާނާ އަވަހާރަވުމުގެ ދުވަސްކޮޅެއް ކުރިން ޕްރިންސް ހެރީ އާއި ވިލިއަމް އުޅުއްވީ ބެލްމޯރަލް ކާސްލްގަ އެވެ. އެއީ ސްކޮޓްލެންޑްގައި ހުންނަ އެ ބޭފުޅުންގެ މާމާފުޅު ކުއީން އެލިޒަބަތުގެ ގަނޑުވަރެކެވެ. ޑަޔާނާ ވަޑައިގެންވީ ފްރާންސްގެ ޕެރިހުގަ އެވެ. ނަމަވެސް އޭނާގެ ދެ ބޭފުޅުންނަށް ވަރަށް ގިނައިން ގުޅުއްވައި ވާހަކަފުޅު ދައްކަވަ އެވެ.\nޑަޔާނާގެ އެންމެ ފަހުގެ ކޯލަށް އެ ބޭފުޅުންނަށް ކަންތައް ކުރެއްވުނު ގޮތާ މެދު ހެރީ އާއި ވިލިއަމް އަދިވެސް ހިތާމަކުރައްވަ އެވެ. ޑަޔާނާ ގުޅުއްވި އިރު ހެރީ އާއި ވިލިއަމް އުޅުއްވަނީ ދެބެންގެދަރި ބޭފުޅުންނާއެކު ކުޅުމުގައި ވަރަށް ފޯރީގަ އެވެ. އެހެންވެ މަންމާފުޅުގެ ފޯނު ކޯލަށް ގިނަ އިރު ވާހަކަ ދެއްކުން ވެސް އެ ބޭފުޅުންނަށް ވަރަށް އުނދަގޫފުޅުވި އެވެ.\n"ހެރީ އާއި އަހަރެން ހުރީ އެ ފޯން ކޯލް ނިންމާނުލެވިގެން ކެތް މަދުވެފައި. އެހެންވެ އަވަހަށް ގުޑް ބައި ކިޔަންވެގެން ސީ ޔޫ ލޭޓާ އޭ ކިޔާފައި ފޯނު ބޭއްވީ. އެއީ މަންމަ އާއި ވާހަކަ ދައްކާލެވޭނެ އެންމެ ފަހު ފުރުސަތުކަން ކުޑަކޮށް ނަމަވެސް އެނގުނު ނަމަ އެ ދުވަހު އެގޮތަށް ކަންތައް ނުކުރީމުސް،" އެ ދެބޭފުޅުންގެ އިންޓަވިއުގައި ވިދާޅުވި ކަމަށް ބީބީސީން ރިޕޯޓުކޮށްފައިވެ އެވެ.\nވިލިއަމް ވިދާޅުވި ގޮތުގައި މަންމާފުޅު އެ ދުވަހު ވިދާޅުވި ވާހަކަތައް އަދިވެސް ހަނދާނުގައި އެބަހުއްޓެވެ. ނަމަވެސް އެއީ ކޮން ވާހަކަފުޅެއް ކަމެއް ވިދާޅެއް ނުވި ދެއްވި އެވެ. ނަމަވެސް ޑަޔާނާ ދެއްކެވި ހުރިހާ ވާހަކައެއް ހެރީގެ ހަނދާނަކު ނެތެވެ.\n"މަންމާފުޅު ގުޅުއްވީ ޕެރިހުން ކަން ހަނދާންވޭ. ދެއްކުނީ ކޮން ވާހަކައެއް ކަމެއްވެސް މާ ބޮޑަކަށް ހަނދާނެއް ނެތް. ނަމަވެސް މުޅި އުމުރަށް ވެސް ހަނދާން ހުންނާނެ ކަމެއް ފޯނު ކޯލު މެދުކަނޑާލާފައި ބޭއްވުނުކަން،" ހެރީ ވިދާޅުވި އެވެ.\nމިއީ ހެރީ އާއި ވިލިއަމްއާ ދެބޭފުޅުން މިއަދާ ހަމައަށް ވެސް އެންމެ ހިތާމަކުރައްވާ ކަންތަކެވެ. އަދި މަންމާފުޅު އެންމެ ފަހުން ވިދާޅުވާން ބޭނުންފުޅުވީ ކޮން ވާހަކަފުޅުތަކެއްކަން އަޑު ނޭއްސެވުމަކީ ހެރީ އާއި ވިލިއަމްގެ ބޮޑު ހިތާމައެކެވެ.\nއެ ބޭފުޅުން ޑަޔާނާ ސިފަ ކުރައްވަނީ ވަރަށް މަޖާ މަންމައެއްގެ ގޮތުގަ އެވެ. އަބަދު ސަމާސާ ވިދާޅުވާ، ދުނިޔޭގެ ހުރިހާ ކަމެއް ވެސް ވަރަށް ސަމާސާ ނަޒަރުން ބައްލަވާ ބޭފުޅެއްގެ ގޮތުގަ އެވެ. އަދި އެއްވެސް ރަސްމީކަމެއް ނުގެންގުޅުއްވާ، މަޖާކުރަން ލޯބިކުރެއްވި ބޭފުޅެއްގެ ގޮތުގައި ވިލިއަމް އޭނާގެ މަންމާފުޅު ހަނދާން ކުރައްވަ އެވެ. އަދި ސްކޫލުގައި ވެސް މަންމަގެ މަޖާ އަދި ހެއްވާ ކާޑުތައް ލިބިވަޑައިގަތުމުން އެ އެއްޗެހި ޓީޗަރުންނަށް ވެސް ފެނިދާނެތީ ސިއްރުން ބައްލަވާ ކަމަށް ވިލިއަމް ވިދާޅުވި އެވެ.\nއެ ބޭފުޅުންގެ ކެންސިންޓަން ޕެލަސްގައި ވިލިއަމަށްޓަކައި ޚާއްސަކޮށް އެއްފަހަރަކު ސުޕަމޮޑެލުން ކަމަށްވާ ސިންޑީ ކްރޯފޯޑް، ކްރިސްޓީ ޓާލިންގްޓަން އަދި ނައޯމީ ކޭމްޕްބެލް އަށް ދައުވަތު ދީގެން ޚާއްސަ ޕާޓީއެއް އެއްފަހަރު ޑަޔާނާ ބޭއްވެވި ހަނދާން ވެސް ވިލިއަމް އާ ކުރެއްވި އެވެ.\n"އަހަރެން ލަދުން ގޮސް މޫނު ވެސް ރަތްވި. ބުނާނެ އެއްޗެއް ނޭނގިގެން ހަދާނެ ގޮތް ހުސްވެ ކިރިޔާ ސިޑިން ވެސް ނުވެއްޓުނީ. އަހަރެން ހުރީ ހަމަ ބުނާނެ އެއްޗެއް ވެސް ނޭނގިފައި ޝޮކެއް ޖެހިފައި،" ވިލިއަމް ވިދާޅުވި އެވެ.\n"މަންމަ އުޅުއްވީ ހަމަ ކުޑަ ކުއްޖެއްހެން އުޅޭހެން. އަހަރެން އެހެން ބުނީމަ ބައެއް މީހުންނަށް ގަބޫލެއް ވެސް ނުކުރެވޭ. ބުނާނެ ނިކަން މިސާލެއް ދައްކަބަލާށޭ. އެފަދަ ވަގުތެއްގައި ވެސް އަހަރެންގެ ކަންފަތުގައި ހުންނަނީ ހަމައެކަނި މަންމަ ހިނިފުޅުވަޑުވާ އަޑު،" ވިލިއަމްގެ ވާހަކަފުޅަށް ހެރީ ވެސް އެއްބަސްވެ ވަޑައިގެން ވިދާޅުވި އެވެ.\nމަންމާފުޅުގެ ހަނދާންތައް އަބަދުގެ އަބަދަށް ދެމެހެއްޓުމަކީ ވިލިއަމް އާއި ހެރީ ކުރައްވަން ގަސްތުކުރައްވާ ކަމެކެވެ. ޚާއްސަކޮށް ވިލިއަމްގެ ދެ ބޭފުޅުން ކަމަށްވާ ޕްރިންސް ޖޯޖް އާއި ޕްރިންސް ޝާލީ އަށް އެހަނދާންތައް ފޯރުކޮށްދޭން އެ ބޭފުޅުން ބޭނުންފުޅުވެ އެވެ. އެހެންވެ އަބަދުވެސް އެ ދެބޭފުޅުންނަށް 'ގްރެނީ ޑަޔާނާ' ވާހަކަފުޅުތައް ވިދާޅުވެ ދެއްވާ ކަމަށް ވިލިއަމް ވިދާޅުވި އެވެ. މަންމާފުޅު ދުނިޔޭގައި ހުންނެވިނަމަ މާމަދަރިން ގެންގުޅުއްވާނީ ކިހިނެއްބާއޭ ހިތަށް އަރާވަޑައިގަންނަވާ ކަމަށް ވިލިއަމް ވިދާޅުވި އެވެ.\n"މަންމައާ ނުލައި ދިރިއުޅުން ވަރަށް ދަތި. މުޅި އުމުރަށް ވެސް އެކަން އޮންނާނީ އެގޮތަށް. މަންމަ މިހާރުވެސް އަހަރެމެންނާ އެކު ހުރި ނަމައޭ އަހަންނާއި ވިލިއަމް ހިތަށް ނާރާ އެންމެ ދުވަހެއް ވެސް ނުދޭ. މިހާތަނަށް މަންމަ ހުރި ނަމަ މަންމަ ވާނީ ކޮން ކަހަލަ މަންމައަކަށް ބާއޭ، އާންމުންގެ ކުރިމަތީގައި މަންމަ ވާނީ ކޮން ކަހަލަ މީހަކަށް ބާއޭ ވެސް ހިތަށް އަރާ،" ހެރީ ވިދާޅުވި އެވެ.\nޕްރިންސް ހެންރީ އާއި ވިލިއަމަށް އެ ބޭފުޅުންގެ މަންމާފުޅާ ބެހޭ ގޮތުން ވާހަކަފުޅު ދެއްކެވުން ފަސޭހަމަ ކަމަކަށް ނުވެ އެވެ. އެހެންވެ މަދު ފަހަރެއްގައި ނޫނީ އެ ވާހަކަފުޅު އާންމުކޮށް ނުދައްކަވަ އެވެ.\nއިތުރު ލިޔުންތައް ޕްރިންސް ވިލިއަމް ޕްރިންސް ހެރީ


Covid-19 in Arai Nuganevenees "Bali X" Ge Inzaaru! - Vaguthu\nކޮވިޑް-19 އިން އަރައި ނުގެނެވެނީސް "ބަލިއެކްސް" ގެ އިންޒާރު!\nމިހާރު ދުނިޔޭގައި ފެތުރެމުން އަންނަ ކޮވިޑް-19ގެ އިންޒާރު ދީފައިވާ އިނގިރޭސިވިލާތުގެ ޕްރޮފެސަރަކު އިތުރު ބައްޔެއްގެ ބޯމަތީގައި އޮތް ކަމުގެ އިންޒާރު ދީފިއެވެ.\nޔުނިވާސީޓީ އޮފް އެޑިންބާގް އިންފެކްޝަން ޑީޒީސް އެޕިޑެމިއޮލޮޖީ ޕްރޮފެސަރ މާކް ވޫލްހައުސް އިންޒާރު ދީފައިވަނީ "ބަލި އެކްސް" ނަމަކަށް ކިޔާ ބައްޔަކަށެވެ. އޭނާ ބުނި ގޮތުގައި މި ބަލި ވަނީ ބޯމަތީގައި ކަމަށާއި ބަލީގެ ސަބަބުން އަނެއްކާވެސް އިތުރު ތަކުލީފުތަކެއް ކުރިމަތި ވެދާނެ ކަމަށެވެ.\nވޫލްހައުސް މި އިންޒާރު ދީފައިވަނީ މީގެ ކުރިން ބިލްގޭޓްސް ދުނިޔެ އޮތީ އިތުރު ޕެންޑަމިކަކަށް ތައްޔާރުގައި ނޫން ކަމަށް ބުނެފައިވަނިކޮށެވެ. ބިލްގޭޓްސް އޭރު ބުނެފައިވަނީ ކޮވިޑް-19ގެ ފަހުން އަންނަ ބަލި މަޑުކަން މާ ބޮޑު ވާނެ ކަމަށާއި އެކަމުގެ ސަބަބުން ގިނަ ގޮންޖެހުންތަކެއް ކުރިމަތި ވާނެ ކަމަށެވެ.\nވޫލްހައުސް އާއި އޭނާ އާއި އެކީ މަސައްކަތް ކުރަމުން ދިޔަ ބައެއް މީހުން ވަނީ 2017 ވަނަ އަހަރު ދުނިޔޭގެ ސިއްހަތު ޖަމްއިއްޔާއަށް ގޮސް އެމީހުންގެ ނުރައްކާތެރި ބަލި ލިސްޓުގައި "ބަލި އެކްސް" ހިމަނަން ބުނެފައެވެ.\nއޭގެ އަހަރެއް ފަހުން އެ ޖަމްއިއްޔާއިން ބޭއްވި ބައްދަލުވުމެއްގައި ވޫލްހައުސް ބުނީ، "ބަލި އެކްސް" އަންނާނެ ގޮތެއް ސީދާ ބުނަން ނޭނގޭ ކަމަށާއި ބޮޑަށް ބެލެވެނީ ނޮވެލް ކޮރޯނާވައިރަސް އާއި އެއްގޮތް ކުރާ މައިލްޑް އީސްޓް ރެސްޕިރޭޓަރީ ސިންޑްރޯމް (އެމްއީއާރުއެސް) ނުވަތަ ސިވިއާ އެކިއުޓް ރެސްޕިރޭޓަރީ ސިންޑްރޯމް (ސާސް) ގޮތަށް ބަލި ފެންނާނެ ކަމަށެވެ.\nމިކަން ސިޔާސީ ފަރާތްތަކުން ސީރިއަސްކޮށް ނުނެގި ނަމަވެސް ކޮންމެ އެއް އަހަރު ނުވަތަ ދެ އަހަރުން ސައިންސްވެރިން އަންނަނީ އިންސާނުންނަށް ޖެހޭ އެކި އެކި ވައިރަސްތައް ފެންނަ ކަމަށް ބުނަމުންނެވެ. އެގޮތުން ބަލާއިރު، ފާއިތުވި 50 އަހަރު ސައިންސްވެރިން ވަނީ އެކި ކަހަލަ ވައިރަސްތައް ހޯދާފައެވެ.\nވޫލްހައުސް "ބަލި އެކްސް"ގެ އިންޒާރުދިން ނަމަވެސް ބައެއް ފަރާތްތަކުން އަންނަނީ މިވަގުތު ދުނިޔެއަށް ކުރިމަތިވެފައިވާ ބަލި މަޑު ކަމާއި މެދު ވިސްނަމުންނެވެ. އެހެން ނަމަވެސް އޭނާ ވަނީ ކުރިއަށް އޮތް ދުވަސްތަކުގައި އަންނާނެ ބަލިތަކަށް ވިސްނުމަށްވެސް ގޮވާލާފައެވެ.\nވެކސިނ ޖެހުމުން އެފުދޭ ބައްޔަ ކައް ވާނީ\nޖެނުއަރީ 30, 2021 00:44\nމިއީ އެލެކްސް ކިޔާ އައު ވައި ރަސް އެއް މިއީ މާކުރިންވެސް އިނގިރޭސިވިލާތުގައި އުޅުނު ވައި ރަސްއެއް މިވަގުތު އެވައި ރަސް އުޅެމުންގެންދަނީ މާލޭގައި...\nޙިތ މގ ނ\nޖެނުއަރީ 30, 2021 01:07\nޑިޒީސް އެކްސް ދޯ\nދުނިޔޭގެ މީހުން ރަނގަޅުވެ އިސްލާހު ވާނެނަމަ ކޮންފަދަ\nޖެނުއަރީ 30, 2021 08:50\nބަލި އެކްސް ؟\nދިވެހިނަމެއް ކިޔާ ބައްޔެއްތަ ؟\nޖެނުއަރީ 31, 2021 00:06\nޢެކްސް ޕުރޯވެސް އަންނާނެ..


ރާސްތާ2 (39) – Esfiya\nއެ މެޗުގެ މޮޅު ކުޅުންތެރިޔާގެ މަަޤާމު ލިބުނީ ޔޫސުފްއަށެވެ. ލިވަޕޫލްގެ ކޯޗު ރޮބާރޓޯ ފިރްމިނޯގެ ތައުރީފުގެ އިތުރަށް ހެރީކޭންގެ ތައުރީފުވެސް ޔޫސުފްއަށް ލިބުނެވެ. މޭން އޮފް ދި މެޗް އެވޯޑް އޭނާ ދިނީ މާނީއާއި އާރާޝް އަތަށެވެ.\nދުވަހަކު ޕްރިމިއާރ ލީގު މެޗެއް ނުބަލައި ނަވްރާ އެ މެޗު ބެލިއެވެ. ޔޫސުފް ލިވަޕޫލަށް ބަދަލުވުމާއެކު ހުރިހާ ސޯޝަލް މީޑިއާ އެކައުންޓަކުން ލިވަޕޫލަށް ފޮލޯކުރަން ފެށިއެވެ. މެޗުތައް އޮންނަ ގަޑިއާ ފުރަތަމަ އެގާރަ ބަލައި ހެދިއެވެ. މެޗު ފެށުމުގެ ކުރިން އޮތް ޕްރީޝޯވގައި ވާހަކަ ދެއްކި ދެ އެނަލިސްޓުންވެސް ކޯޗު ޔޫސުފްގެ ބޭނުން މެޗުގެ ކޮންމެ ހިސާބެއްގައި ކުރާނެކަން ޔަޤީން ކަމާއެކު ބުންޏެވެ. މެޗު ފެށުނީންސުރެ ޝައުޤުވެރިކަމާއއކު ނަވާރްއަށް ބަލަން އިނދެވުނީ އެހެންވެއެވެ. ދޭތެރެ ދޭތެރެއިން ބެންޗުގައި އިން ޔޫސުފް ދައްކާލުމުން ނަވާރްއަށް ހިނިތުންވެވެއެވެ. ޔޫސޫފް ވާމްއަޕްވާން ދިޔަ ވަގުތުވެސް އުފަލުން ކުޑަކޮށް އޭނާއަށް ހަޅޭއްލަވައިގަނެވުނެވެ. ޔޫސުފް ދަނޑަށް އަރަން ދިޔަ ވަގުތު ކޮމެންޓޭޓަރުން ޔޫސުފްއަށް ކުރި ތައުރީފުން ޔޫސުފްއާ މެދު އޭނާ ފަޚުރުވެރިވިއެވެ. ދަނޑަށް އެރިގޮތަށް އަމިއްލަ މަސައްކަތުން ބޯޅަ ހޯދައިގެން ޔޫސުފް ޖެހި ލަނޑުން މުޅިން އޭނާ ހައިރާންކޮށްލިއެވެ. އެ ހައިރާންކަންމަތީ ހުއްޓައި ޔޫސުފް ދެވަނަަ ލަނޑުވެސް ކާމިޔާބު ކުރިއެވެ. މޮޔަ އަންހެން ކުއްޖެއްހެން ނަވާރް ޓީވީއާ ވާހަކަ ދެއްކިއެވެ. ޔޫސުފް ހެޓްރިކް ހެދުމާއެކު ނަވާރްއަށް ފުންމާލެވުނެވެ. އަދި ޔޫސުފްއަށް ފްލައިން ކިސްއެއްވެސް ފޮނުވާލިއެވެ. ނަމަވެސް ލަނޑު ޖަހައިގައި ޔޫސުފް ދިޔަގޮތަށް ގޮސް ކެމެރާ ކުރިމަތީ ޔައިނާ ގައިގައި ބައްދާލުމުން ނަވާރްގެ ހިތް ފުނޑުފުނޑުވެގެން ދިޔަ ފަދަ އިހްސާސްތަކެއް ކުރެވުނެވެ. ލޮލަށް ކަރުނަ ޖަމާވުމުން ލަސް ލަހުން ސޯފާގައި އިށީނެވެ. އެ މަންޒަރު ފެނުމަށްފަހު ޓީވީން ފަހުން ދެއްކި އެއްވެސް އެއްޗެކަށް ސަމާލުކަމެއް ނުދެވުނެވެ. ސޯފާގައި ބޯ އަޅައިގެން އޮވެ އެތައް އިރެއް ވަންދެން ރުއެވެ.\nބާށާރުން އައިސް ގެއަށް ވަން އިވާންގެ ހިތަށް ބިރުވެރިކަން ވަނީ ސޯފާގައި ބޯ އަޅައިގެން ރޯން އޮތް ނަވާރް ފެނިފައެވެ. ބާޒާރު ކޮތަޅުތައް ބިންމަތީގައި ބަހައްޓާފައި އިވާން ގޮސް ދަރިފުޅަށް ވީ ކިހިނެއްތޯ ބެލިއެވެ. ފުޓުބޯޅަ ޗެނަލްއެއް ނަވާރް އަޅުވައިގެން އޮތުމުން އޭނާ ހައިރާންވެސް ވިއެވެ. “އިސްކޮ ކިހިނެއްވީ؟ މީހަކު އެއްޗެކޭ ބުނީތަ؟ ބައްޕަ ގޭގައި ނެތްގަޑީގައި އަނެއްކާ މީހަކު އައީތަ؟” ކަންބޮޑުވުމާއެކު އިވާން އެހިއެވެ. ދަރިފުޅު އަތުގައި ހިފައި އޭނާ އަތުގެ ހިމާޔަށް ދަރިފުޅަށް ދިނެވެ. އިވާން ހިތުގައި ބިރުވެރިކަން އުފެދުނެވެ. ދަރިފުޅަށް އެއްވެސް ގެއްލުމެއް ވާކަށް އޭނާ ނޭދެއެވެ. “ނޯ އައި އޭމް ފައިން. އެއީ ދެންމެ ފިލްމެއް ބެލީ ދެރަވާ ފިލްމެއް އެހެންވެ ރޮވުނީ!” އަމިއްލަ ނަފްސު ހަމައަކަށް އަޅުވާލަމުން ނަވާރް ބައްޕައަށް ހިނިތުންވެލިއެވެ. އިވާން މޭގައި އަތް އަޅާފައި ފުންނޭވައެއް ދޫކޮށްލިއެވެ. “ދަރިފުޅު ދެން އެހެން ނުރޮއްޗޭ. ބައްޕައަށް ކިރިޔާ ހާޓްއެޓޭކެއް ނުޖެހުނީ!” ދަރިފުޅުގެ ނިތުގައި ބޮސްދީފައި ވަރިބަލިވެފައި ހުރުމާއެކު އިވާން އޭނާގެ ކޮޓަރިއަށް ދިޔައެވެ.\nނަވާރް މޫނު ދޮވައިލައިގެން އައިސް ފޯނުން އިންސްޓަގްރާމަށް ވަދެލިއެވެ. އޭނާ ފޮލޯ ކުރާ ބައިވަރު ކުދިން ޔޫސުފް ޓެގްކޮށްފައި ސްޓޯރީއަށް ލައިފައި ހުއްޓެވެ. ބައެއް މީހުން ޔައިނާ ގައިގައި ޔޫސުފް ބައްދައިގެން ހުރި ފޮޓޯ ލާފައި ތައުރީފުގެ ބަސްތައް ލިޔެފައި ހުއްޓެވެ.\nނަވާރް ޔޫސުފްގެ އެކައުންޓަށް ގޮއްސައި މެސެޖަސްއަށް ދިޔައެވެ. ޔޫސުފް އޭނާއަށް ލޯބި ހުށަހެޅުމުގެ ކުރިން ފުދޭވަރަކަށް ގިނަ ވާހަކަ އިންސްޓަގްރާމުން ދައްކާފައި ހުއްޓެވެ. އެ މެސެޖުތައް ފެށިގެން ނިމެންދެކަށް ނަވާރް ކިއެވެ. އޭނާގެ ތުންފަތްމަތީގައި ލުއި ހިނިތުންވުމެއް ވިއެވެ. މެސެޖުތައް ކިޔާ ނިމުމުން އަވަސްވެފައިވި ހިތަކާއެއްކޮށް ނަވާރް އާ މެސެޖެއް ޔޫސުފްއަށް ފޮނުވިއެވެ.\nމެޗު ނިންމާފައި ގެއަށް އައިސް ހަމަޖެހިލެވޭވަރުވީ ރޭގަނޑުއެވެ. އާއިލާއާ އެއްކޮށް ކުޑަ ވަގުތުކޮޅެއް ހޭދަކޮށްފައި ޔޫސުފް ނިދަންވަނެވެ. އެނދަށް އަރާފައި އޭނާ ވައިފައި ޖައްސާލުމާއެކު ނޮޓިފިކޭޝަންތައް ފުލުފުލުގައި އަންނަން ފެށިއެވެ. އަލައިކާއާއި ޔާޒް އަދި އައިރާވެސް ބައިވަރު މެސެޖްކޮށްފައި ހުއްޓެވެ. އިންސްޓަގްރާމުން ވެސް އެތައް ބައިވަރު މީހުން ސްޓޯރީގައި އޭނާ މެންޝަންކޮށްފައި ހުރިކަމުގެ ނޮޓިފިކޭޝަންވެސް އަންނަމުން ދިޔައެެވެ. އިންސްޓަގްރާމްގެ ޑީއެމްސްއަށް ދިޔައިރު އެންމެ މަތީގައި އިން ނަވާރްގެ މެސެޖްފެނުމާއެކު ޔޫސުފް އެ ބެލިއެވެ. ނަވާރްގެ މެސެޖަށް ލައިކެއްދީފައި ޝުކުރު އަދާކުރިއެވެ.\nފަތިސް ނަމާދަށް ހޭލައިފައި ނަވާރް އެންެމެ ފުރަަތަމަވެސް ވަނީ އިންސްޓަގްރާމަށެވެ. ޔޫސުފް ރިޕްލައިކޮށްފައި އިނުމުން ހިތަށް އުފާވެރިކަން ލިބުނެވެ. ޔޫސުފްގެ މެސެޖަށް ލައިކެއް ދީފައި ޔޫސުފް ކިހިނެއްތޯ އަހައިފައި ނަވާރް މެސެޖްކުރިއެވެ. ދިހަ މިނެޓު ވީ ފަހުންވެސް ޔޫސުފްގެ ޖަވާބެއް ނައުމުން ނަމާދަށް ތައްޔާރުވިއެވެ.\nއެއް ހަފްތާ ތެރޭ ޔަޒަން ޔާޒްއާއި ވަރަށް ދޯޅުވިއެވެ. އަބަދުހެން ހުންނަން ބޭނުންވަނީ ޔާޒް ގާތުގައެވެ. ޔާޒް ފެންނަން ނެތްނަމަ ހަޅޭއްލަވައެވެ. ޔާޒް ޔަޒަންއާއި ވެގެން އުޅޭގޮތް ބަލަން އައިރާ އިނދެއެވެ. އައިރާ ގޭތެރޭ މަސައްކަތް ކުރާއިރު ޔަޒަން ގޮވައިގެން ސިޓިންރޫމްގައި ޔާޒް އިންނާނެއެވެ. ޔަޒަން ނިދާފައި އޮވެއްޖެނަމަ އައިރާއަށް އެހީވެދެއެވެ. ކައިވެނީގެ ހަގީގީ ފޮނި މީރުކަން ޔާޒް އާއި އައިރާއަށް ލިބެމުން ދިޔައީ އަދި ކިރިޔާއެވެ.\nމިސްޓިކް އިންޓަނޭޝަނަލް ހައި ސްކޫލްގެ ދޮރުމައްޗަށް ހުއްޓާލި ކާރުން ފޭބި ދެ ޒުވާނުންނަށް އެންމެންގެ ނަޒަރު ހުއްޓުނެވެ. ރީތިކަން ހުސްކޮށްގެން ތިބި އެދެޒުވާނުން ފެނި ސްކޫލް އެތެރޭގައި ތިބި އަންހެން ކުދިން އެނބުރުން އަރާ ގޮތްވިއެވެ. ފިރިހެން ކުދިންގެ ލޯތައް ހަސައިދައިގެ ބެލުމަކުން އެދެޒުވާނުންނަށް އަމާޒުވަމުން ދިޔައެވެ. އިސްކޮޅުން ދިގު ދެޒުވާނުންގެ ހަމުގެ ކުލަ އާދައިގެ ދިވެހިންނަށްވުރެ އައްޔެވެ. ކަޅުކުލައިގެ ދަބަސް އަޅުވައިގެން ކަޅު ގަމީހާއި ޖިންސްގައި ހުރި ޒުވާނާގެ އިސްތަށިގަނޑު ފަންވެފައި އޮތީ ކަނދުރާއާ ހަމައަށެވެ. ދެން ހުރި ޒުވާނާގެ އިސްތަށިގަނޑު ފަންނަމަވެސް އޮތީ ރީތިވަރަކަށް ކޮށާފައެވެ. އަނގައިގައި އޮތް ޗުއިންގަމް ގަނޑު ހަފަމުން ދެޒުވާނުންވެސް ފިރިހެންވަންތަ ހިނގުމެއްގައި ސްކޫލްގެ ރިސެޕްޝަން އާއި ދިމާއަށް ދިޔައެވެ.\nއާލިޔާ އޭނާގެ އެންމެ ގާތް އެކުވެރިންކަމަށް ބަލްޤިސް އަދި ކައިރާ ހޯދަމުން ދިޔައެވެ. އަތުގައި އޮތް ފޯނަށް ބަލަމުން އާލިޔާ ކުރިއަށް ހިނގައިގަތެވެ. ނުވިސްނާ އިނުމުގެ ސަބަބުން ފަހަތަށް އެނބުރުނު ގަޑީ ބާރުގަދަ ހަށިގަނޑެއްގައި ޖެހިފައި އޭނާ މަތަވިއެވެ. “އައި އޭމް ސޮރީ!” އާލިޔާގެ ހަރަކާތްތައް ހުއްޓުނީ ކުރިމަތީގައި ހުރި ޒުވާނާ ފެނިފައެވެ. އެހާ ފުރިހަމަ ފިރިހެންވަންތަ ކުއްޖެއް މީގެ ކުރިން އާލިޔާއެއް ނުދެކެއެވެ. އަނގަ ހުޅުވި ގޮތަށް ލައްޕަންވެސް ނޭންގިފައި އޭނާއަށް އިނދެވުނެވެ. “އިޓްސް އޯކޭ” ކުޑަކޮށް ހިނިތުންވެލައިފައި އެ ކުއްޖާ ކުރިއަށް ހިނގައިގަތެވެ. ކަޅި ޖަހަންވެސް ހަނދާން ނެތިފައި އާލިޔާއަށް އިނދެވުނެވެ.\nލިވަޕޫލްގެ ހިތްފަސޭހަ ޕާކެއްގައި ޔައިނާއާއި ޔޫސުފް ތިއްބެވެ. ސެމީހުން އަތުވެސް އާވި އަރައަރާ ހުރި ހޮޓްޗޮކްލެޓް ތަށްޓެއް ހުއްޓެވެ. ފިނި މޫސުމަށް ވުމުން މެންދުރުގެ އެވަގުތުގައިވެސް ފިނިކަމުން ތުރުތުރު އަޅައެވެ. މަތި މަތިން އަންނައުނު ލައިގެން ހުރިއިރުވެސް ޔައިނާ ތުރުތުރު އަޅައެވެ. ސެޒުވާނުން އެކީ ހިނގައިލައިފައި ގޮސް ހުސްކޮށް ހުރި ބެންޗެއްގައި އިށީނެވެ. ހޮޓްޗޮކްލެޓް ތަށިން އެތިފޮދެއް ބޯލައިފައި ޔައިނާ އަނގައިން އަޑެއް ލައްވާލިއެވެ. “ވާއު ދިސް އިޒް ދި ބެސްޓް ހޮޓް ޗޮކްލެޓް އައި އެވާރ ޑްރަންކް” ޔައިނާ ތުންފަތުގައި ހޭކިފައި ހުރި ހޮޓްޗޮކްލެޓް ކޮޅުލޮވެލިއެވެ.\nޔޫސުފް ޔައިނާގެ ފޮޓޮއެއް ނަގައި އިންސްޓަގްރާމް ސްޓޯރިއަށް ލިއެވެ. ޔައިނާއަށް ޔޫސުފް ނެގި ފޮޓޯ ފެނުމުން މޫނަށް ގޮތެއް ހަދާލެވުނެވެ. ޔޫސުފް ނަގައިފައި އިން ފޮޓޯގައި އޭނާ އިނީ މޮޔައެއް ހެންނެވެ. ޔައިނާ ޔޫސުފްގެ ފޯނު އަތުލާފައި އެފޮޓޯ ޑިލީޓްކުރަން އުޅުނެވެ. އެ ފުރުސަތު ޔައިނާއަށް ނުދީ ފޯނު އަތުލައިފައި ޔޫސުފް ދުއްވައިގަތެވެ. ޔައިނާވެސް ބަލާކަށް ނުހުރެ ޔޫސުފް ފަހަތުން ދުއްވައިގަތެވެ. މަޖާވެފައި ދުވަމުން ދިޔަ ޔައިނާ ހުއްޓުނީ މީހެއް ގައިގައި ލައިގަނެފައެވެ. އޭނާގެ އުނގަނޑުގައި އެމީހަކު ނުހިފެހެއްޓިނަމަ ހުރިގޮތަށް ޔައިނާ ބިންމައްޗަށް ވެއްޓުނީހެވެ. ވެއްޓިދާނެ ކަމުގެ ބިރަށް ޔައިނާއަށްވެސް އެމީހާގެ ކޮނޑުގައި އޭނާގެ ދެއަތް ވަށާލެވުނެވެ. “ޔައިނާ؟” ޔައިނާގެ ކަންފަތުގައި ޖެހުނު އަޑުން ޔައިނާ އެމީހާގެ މޫނަށް ބަލާލިއެވެ. އެއީ ކާކުކަން އެނގުމާއެކު ޔައިނާގެ ދެލޯ ބޮޑުވެގެން ދިޔައެވެ. އެމީހާ އަތު ތެރެއިން ވީއްލިގެން ފަހަތަށް ޖެހިލިއެވެ. “ސާދިން؟” ޔައިނާއަށް ވައި އަޑުން ކަހަލަ ގޮތަކަށް ސާދިންގެ ނަން ކިޔައިލެވުނެވެ. ސާދިން ފެނުމުން ޔައިނާގެ ހިތަށް ފުން އަސަރުތަކެއް ކުރިއެވެ. ލިވަޕޫލްގައި ސާދިން ކުރަނީ ކީއްކުރަނީތޯ އަހަން ބޭނުންވިއެވެ. ނަމަވެސް އެހިތްވަރެއް އޭނާއަކަށް ނުލިބުނެވެ.\nދުރުގައި މަންޒަރު ބަލަން ހުރި ޔޫސުފްއަށް ޔައިނާގެ މިލައިގެން ދިޔަ މޫނު ފެނުނެވެ. އޭނާ އަވަހަށް ޔައިނާ ގާތަށް ދިޔައެވެ. ޔައިނާއަށް ސާދިން ބަލަހައްޓައިގެން ހުރި ގޮތުންނާއި ސާދިންއަށް ޔައިނާ ބަލަން ހުރި ގޮތުން އެއީކާކުކަން ކޮންމެސް ވަރަކަށާ ޔޫސުފްއަށް ރޭކައިލިއެވެ. “ލެޓްސް ގޯ!” ޔޫސުފް އަތުގައި ހިފައި ޔައިނާ ދަމައިގަތެވެ. އެންމެ ހިނދުކޮޅަކަށްވެސް އެތާ ހުންނަން ބޭނުންނުވާ ކަހަލައެވެ.\n“ސޯ ދެޓްސް ސާދިން ރައިޓް؟” ޔައިނާ ހަމަ ޖެހުނީވެސް އެ ދިޔަ ގޮތަށް ގޮސް ޕާކުން ނިކުމެވުނީމައެވެ. އަނގައިން ބަހެއް ބުނުމެއް ނެތި ޔައިނާ ހަމައެކަނި ބޯޖަހައިލީއެވެ. ޔޫސުފްވެސް ދެން އިތުރަށް ސުވާލު ކުރަން ނަހަދައި ޔައިނާ ގޮވައިގެން ގެއަށް ދިޔައެވެ.\nއެނދުމައްޗަށް ފޯނު އެއްލާލާފައި ނަވާރް އެނދަށް ވެއްޓިގަތެވެ. ޔައިނާގެ ފޮޓޯ ޔޫސުފްގެ ސްޓޯރީއަށް ލުން އާންމުކަމަކަށް ވެއްޖެއެވެ. ކޮންމެ ދުވަހަކުވެސް ކޮންމެސް ތަނަކަށް ގޮއްސައި އިންސްޓައަށް ލައެވެ. ޔޫސުފްގެ ސްޓޯރީ ބަލައިފި ނަމަ ނަވާރްގެ ހިތަށް ތަދުވެގެން ދިޔައެވެ. ސްޓޯރީލާފައި ހުރިތަން ފެނުމުން ނުބަލައި ހުންނަން އަޒުމު ކަނޑައަޅައެވެ. އެހެނަސް އެގޮތުގައި ހުރެވެނީ އިރުކޮޅަކަށެވެ. އިޚްތިޔާރުން ބޭރުގައި ބެލެނީއެވެ. ފަހަކަށް އައިސް ނަވާރްގެ މިޒާޖަށް ބަދަލު އަންނަކަން ފާހަގަވެގެން އިވާން އެވާހަކަ ދައްކައިވެސްފިއެވެ.\nސާދިން ފެނުނު ފަހުން ޔައިނާ މުޅިންހެން އިންނަނީ ނެގި މަޑުވެފައެވެ. ސާދިންގެ ވާހަކަ ދައްކަން ޔައިނާ ހިތްހަމަ ނުޖެހޭކަން އެނގޭތީވެ ޔޫސުފްވެސް އެވާހަކަ ނުދައްކައެވެ. މަޖާ ވާހަކައެއް ދައްކައިގެން ޔައިނާ ހެއްވާލެވޭތޯ ޔޫސުފް މަސައްކަތް ކުރިއެވެ. “ޔޫ ޝުޑް ޓެލް ހާރ އަދިވެސް ލޯބިވާކަން” ޚިޔާލަކަށް ގެއްލިފައި އިނދެ ޔައިނާ ބުނެލިއެވެ. ޔޫސުފް ކީކޭހޭ އެހުމާއެކު ޔައިނާ ހިނިތުންވެލިއެވެ. “ނަވާރް. މަށަށް ޔަގީން ނަވާރްވެސް ޔޫސުފްދެކެ ލޯބިވާކަން. ތިގެއަށް ގޮސް އުޅޭއިރު ނަވާރް ޔޫސުފްއަށް ބަލާ ގޮތުންނާއި އަހަރުމެން ދެމީހުން އެކީ ފެނުނީމަ ވާ ގޮތް އަހަރެން ބަލައިފިން. މަށާ ޔޫސުފްއާ އެއްކޮށް އުޅޭތަން ފެންނަ ކޮންމެ ފަހަރަކު އެ އަންހެންކުއްޖާ ލޮލުން ފެންނަ ރިހުމަކީ ހަމައެކަނި ލޯބިވާ މީހާ އެހެން މީހަކާއެއްކޮށް އުޅޭތަން ފެނުނިމާ ފެންނަ ރިހުން. އެއް އިރެއްގަ އެ އަންހެން ކުއްޖާގެ މަޤާމުގަ އަހަރެންވެސް އިނިން. ޑޯންޓް ވޭސްޓް ޔުއަރ ޓައިމް ޔޫސުފް ޓެލް ހާރ ހައު މަޗް ޔޫ ލަވް ހާރ. އެ އަންހެން ކުއްޖާ މުޅި އުމުރަށް ނުގެއްލެނީސް ތި ހިތުގެ ހާލަތު ބުނެދީ!” އަސަރާއެކު ޔައިނާ ބުނެލިއެވެ. ޔޫސުފް އެކަމާ ގުޅޭ ގޮތުން އެއްޗެކޭ ނުބުނެއެވެ. ނަވާރް ހިތުގެ ހާލެއް އޭނާއަކަށް ނޭންގެއެވެ. އިނގޭހާވެސް އެއްޗަކީ އޭނާގެ ހިތުގައި އަދިވެސް ވަނީ ނަވާރްކަމެވެ.\nޗެމްޕިއަންސް ލީގުގެ ގަދަ ސޯޅައިގެ މެޗު ވާދަވެރި ރިއަލް މެޑްރިޑްއާ ދެކޮޅަށް ކުޅެން ލިވަޕޫލިން މެޑްރިޑަށް ދިޔައެވެ. ލިވަޕޫލް ކުޅުންތެރިން ބަހުގައި ތިބެން ހަމަޖެހިފައި ހުރި ހޮޓެލްއަށް ދިޔައެވެ. ގިނަ އަދަދެއްގެ މެޑްރިޑް ސަޕޯޓަރުން ޔޫސުފްއާއި ބައްދަލު ކުރަން ހޮޓެލް ބޭރުގައި ތިއްބެވެ. “ވާއު ދިސް އިޒް ސޯ ކޫލް!” އޭނާގެ ސަޕޯޓަރުން ފެނި ޔޫސުފްއަށް ބުނާނެ އެއްޗެއްވެސް ނޭންގުނެވެ. މެޑްރިޑްގައި އޭނާގެ އެހާ ގިނަ ސަޕޯޓަރުން ތިބޭނެ ކަމަކަށް އޭނާ ހިއެއް ނުކުރެއެވެ.\nނޫސްވެރިންވެސް އޭނާ އެމީހުންގެ ކެމެރާތަކާ މައިކްތައް އޭނާއަށް އަމާޒުކުރިއެވެ. ބައްޕަގެ ކުރީގެ ކްލަބާ ދެކޮޅަށް ޖުޅެން ޖެހުމުން ކުރެވޭ އިހްސާސަކީ ކޮބައިތޯވެސް އެހިއެވެ. “އެހެން ބުނާކަށް ނޭންގެ ދޯ! މި ބުނީ އަހަރެން ކުޑަ ކުއްޖެއްގެ ގޮތުގަ ހުންނާނެ މިކުލަބުގެ މެޗުތައް ބަލަން އައިއްސަ ބައްޕަ ކުޅުނުއިރުގަ އެކަމް އެއީ މާ ކުރިދޯ! އެކަމްވެސް ވަރަށް އެހެން ކަހަލަ އިހްސާސެއް ކުރެވޭ. ވަރަށް އުފާވޭ” ހިތުގައި އުތުރި އަރަމުން ދިޔަ ހުރިހާ އިހްސާސެއް ބަޔާންކޮށްދޭން ޔޫސުފްއަށް ދަތިވިއެވެ. ނަމަވެސް ސްޕެނިޝް ބަހުން ފަރިތަކަމާއެކު އޭނާ ޖަވާބު ދިނެވެ. ނޫސްވެރިން ހިތްހަމަ ޖެހޭ ވަރަށް ސުވާލު ކުރުމުގެ ފުރުސަތު ޔޫސުފް އެމީހުންނަށް ދިނެވެ. އެމީހުން ހިތް ހަމަ ޖެހޭ ވަރުވީ ވިއްސަކަށް ސުވާލު ކުރެވުމުންނެވެ.\nމެޗު ފެށެން ކައިރިވަމުން ދިޔަވަރަކަށް ޔޫސުފްގެ ހިތް އޮބި ނޯންނަވަރަށް ތެޅެމުން ދިޔައެވެ. ހިތްއަވަސްވެ ފިނިވިއެވެ. ޔޫސުފް ހާސްވާން ފެށުމުން އާރާޝްއަށް ގުޅިއެވެ. ބައިގަޑިއިރު އާރާޝް އަދި މާނީއާއި ވާހަކަ ދައްކާލެވުމުން ހިތަށް ހަމަޖެހުން ލިބުނެވެ. އެކުވެރިންގެ ފަރާތުން ހިތްވަރުގެ މެސެޖުތައްވެސް ލިބުނެވެ. އެންމެ ބޮޑަށް ހަމަޖެހުން ލިބުނީ ނަވާރްގެ ގުޑްލަކް މެސެޖް ފެނުމުންނެވެ. އަލައިކާމެންގެ މެސެޖްތަކަށް ރިޕްލައި ނުކޮށްވެސް ނަވާރްގެ މެސެޖަށް ރިޕްލައި ކުރިއެވެ.\nSalam all. Here is the 39th part of rastha2. Mi baiga ihnnane Zakham story ge feshuma adhi Yaain story ge sequel ge kuda intro. Hope u all enjoyed reading this part too. Luv ya all\nv reethi when next keep it up dear\nVarah varah reethi mi part ves… maasha allah….\nvarah varah varah reethi💞💞💞💞💞💞💞💞💞💞💞💞💞💞💞💞💞maa sha Allah ❤❤❤❤❤❤❤\n❤❤❤❤❤❤❤❤❤❤❤❤❤❤❤waiting for the next part💕💕💕💕💕💕💕💕💕💕💕💕💕💕💕💕💕💕\nVarah reethi mi part vx….maashaa allah….keep it up kiyaa….and whn nxt…waiting for the nxt part…\nހިތާމަ ލޯބި November 20, 2019\nހިތުގެ ވިންދު 3\nހިތާމަ އެހެނިހެން މަޖާ ލޯބި October 31, 2017


އަލްފާޟިލް ޒާހިރު ޝައުޤީ - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nއަލްފާޟިލް ޒާހިރު ޝައުޤީ\nހުޅުމާލެ. ފްލެޓް ނަންބަރު 08-3-72\nޒާހިރު ޝައުޤީ، ސަރުކާރަށް ޚިދުމަތް ކުރައްވަމުން ގެންދަވާތާ 39 އަހަރަށްވުރެ ދިގު މުއްދަތެއް ވެއްޖެއެވެ. ކަސްޓަމްސްގައި ޚިދުމަތް ކުރައްވަމުން ގެންދަވަނީ 10 ނޮވެންބަރު 1985 ން ފެށިގެންނެވެ. ކަސްޓަމްސް އޮފިސަރަކަށް ބަދަލުވެވަޑައިގަތީ، ޑިޕާޓްމަންޓް އޮފް ޕޯސްޓްސް އެންޑް ޓެލެކޮމިއުނިކޭޝަންސްގެ ޕޯސްޓާބެހޭ ބައިގެ2ނަންބަރު ކާތިބެއްގެ ވަޒީފާއިންނެވެ.\nޒާހިރު ޝައުޤީ، ކަސްޓަމްސްގައި ޚިދުމަތް ކުރެއްވި ދިގު މުއްދަތުގެ ތެރޭގައި، އެންމެގިނަ ދުވަހު މަސައްކަތް ކުރައްވައިފައިވަނީ ފައިސާއާބެހޭ ދާއިރާގައެވެ. ކަސްޓަމްސްގެ ފައިސާއާބެހޭ އެންމެހައި ކަންކަން ބެލެހެއްޓެވުމުގައި ވަރަށް އިޚްލާޞްތެރިކަމާއެކު ވަނީ މަސައްކަތް ކުރައްވައިފައެވެ. ބަޖެޓް އެންޑް ފައިނޭންސް ސެކްޝަންގެ އިތުރުން، ކާގޯ އެގްޒަމިނޭޝަންސް ސެކްޝަންގައްޔާއި، ބޮންޑެޑް ވެއަރހައުސް ސެކްޝަންގައްޔާއި، މާލޭ އެކްސްޕްރެސް ކާގޯ ޕޯސްޓް ސެކްޝަންގައްޔާއި، ހުޅުމާލެ ކަސްޓަމްސްގައްޔާއި، ލ. ގަން އަދި ހދ. ކުޅުދުއްފުށީ ކަސްޓަމްސް އޮފީހުގައިވެސް މަސައްކަތް ކުރައްވައިފައި ވެއެވެ.\nޒާހިރު ޝައުޤީ ފުރުއްވައިފައިވާ މަގާމުތަކާއި، ރޭންކުތަކުގެ ތެރޭގައި، މޯލްޑިވްސް ކަސްޓަމްސް ސަރވިސްގެ ކޭޝިއަރު ކަމާއި، ސީނިއަރ ކޭޝިއަރު ކަމާއި، ސީނިއަރ ކަސްޓަމްސް އޮފިސަރ ގްރޭޑް 1 ކަމާއި، ސީނިއަރ ކަސްޓަމްސް އޮފިސަރ ގްރޭޑް2ކަމާއި، ޗީފް ކަސްޓަމްސް އޮފިސަރު ކަމާއި، ސުޕްރިންޓެންޑެންޓްކަން ހިމެނެއެވެ.\nޒާހިރު ޝައުޤީ، ޚިދުމަތުގައި މި ހޭދަކުރެއްވި ދިގު މުއްދަތުގެ އަގު، ކަސްޓަމްސްއިން ވަނީ ވަޒަން ކުރައްވައިފައެވެ. މިގޮތުން، ޤާބިލުކަމުގެ ކުލައާއި، އަޚްލާޤީ ކުލައާއި، އިޚްލާޞްތެރި ޚިދުމަތުގެ ކުލައާއި، ދިގު މުއްދަތުގެ ޚިދުމަތުގެ ކުލަ، ޒާހިރު ޝައުޤީއަށް ލިބިވަޑައިގެންފައި ވެއެވެ. އަދި ކަސްޓަމްސްއަށް 20 އަހަރު ޚިދުމަތް ކުރެއްވުމާ ގުޅިގެން، ކަސްޓަމްސްގެ ރަން ބެޖުވެސް ލިބިވަޑައިގެންފައި ވެއެވެ.


Hulhumale gai mifaharu ves Eid fen kulhi onnaane | Mihaaru\nމިދިޔަ އަހަރު މާލޭގައި ބަޔަކު ފެން ކުޅި ކުޅެނީ. .-- ފައިލް ފޮޓޯ: ނިޝާން އަލީ/ މިހާރު\nހުޅުމާލޭގައި މިފަހަރު ވެސް އީދު ފެން ކުޅި އޮންނާނެ\n07 ޖޫން 2018 - 13:24\nހުޅުމާލޭގައި ކޮންމެ އަހަރަކު ވެސް އީދު ކުޅިވަރުތައް ބާއްވާ ލަޔާ ކެފޭ އިން މި އަހަރު ވެސް ކުލަގަދަކޮށް އީދު ފާހަގަކުރާނެ ކަމަށް އެތަނުން ބުނެފި އެވެ.\nލަޔާ އިން އުރީދޫއާ ގުޅިގެން އީދަށް ރާވާފައިވާ ކުޅިވަރުތަކުގެ ތެރެއިން މިފަހަރު ވެސް އެންމެ ހާއްސަ ކަމަކީ ފެންކުޅި އެވެ. ލަޔާގެ އެކައުންޓެންޓް ޝައުޒަބް އާދަމް ވިދާޅުވީ މިފަހަރު ވެސް ފެންކުޅި ކުޅުން އޮންނާނީ ފައިގަ ތަޅާ ކުޅޭ ގޮތަށް ކަމަށެވެ.\nއީދު ނަމާދަށް ފަހު ކުޅިވަރުތައް ފަށާ ގޮތަށް ހަވީރު ވަންދެން ހުޅުމާލޭގެ ރެޑްބުލް ޕާކް ސަރަހައްދުގައި ފެން ކުޅި ކުރިއަށް ގެންދާނެ އެވެ. ފެންކުޅި ކުޅުމަށް 16 ޓީމެއް ނަގާނެ އެވެ. ޗެމްޕިއަން ޓީމަށް 12،000ރ. ފައިސާގެ އިނާމެއް ކަނޑައަޅާފައިވާއިރު ރަނަރަޕް ޓީމަށް 6،000ރ. ފައިސާގެ އިނާމެއް ދޭނެ އެވެ.\nފެން ކުޅީގެ އިތުރުން ވާދެމުން ވެސް މިފަހަރު އެބައޮތެވެ. ވާދެމުގެ މުބާރާތުގެ ޗެމްޕިއަން ޓީމަކަށް 5،000ރ. ގެ ފައިސާގެ އިނާމެއް ވަނީ ކަނޑައަޅައިފަ އެވެ. އޭގެ އިތުރުން ސެލްފީ ޗެލެންޖެއް ވެސް އޮންނާނެ އެވެ.\n"އެ ޗެލެންޖުގައި މިކޮޅުން ދޭ ލިސްޓުގައި ހުރި ތަންތަނަށް ގޮސްފައި ސެލްފީ ނަގާފަ ހޭޝްޓެގް ޖަހާފަ ފޭސްބުކަށް އަޕްލޯޑް ކުރަން ޖެހޭނީ. އެންމެ ފުރަތަމަ ލިސްޓު ފުރިހަމަކުރާ ފަރާތަކަށް މޯލްޑިވިއަން އިން ވަނީ އިންޓަނޭޝަނަލް އެއް ޑެސްޓިނޭޝަނަށް ރިޓާން ޓިކެޓް ދޭން ނިންމާފަ،" ޝައުޒަބް ވިދާޅުވި އެވެ.\nމި ކަންކަމުގެ އިތުރުން ވެސް މޫދު ކުޅިވަރުތަކާއި ޑީޖޭ އާއި އެހެން ބައެއް ހަރަކާތްތައް ވެސް ވަނީ ރާވާފަ އެވެ. މިއީ ލަޔާ އިން އިސްނަގައިގެން ފިތުރު އީދު ފާހަގަކުރާ ތިން ވަނަ އަހަރެވެ.\nއިތުރު ލިޔުންތައް ފިތުރު އީދު ރޯދަ މަސް 2018 ހުޅުމާލެ\nއީދު ފެން ކުޅި: ތަޖުރިބާނުކޮށް ދޫކޮށްލާކަށް ނުވާނެ


Ibu aai Shifaz Vidhaalhuvi Vakkamuge binaa dhekibala!?\nއިބޫ އާއި ޝިފާޒު ވިދާޅުވި ވައްކަމުގެ ބިނާ ދެކިބަލަ!\n25 ބުރީގެ އިމާރާތަކީ ވައްކަމުގެ ބިނާއެއް ކަމަށް ވިދާޅުވި\nދައުލަތަށް 1.3 ބިލިއަން ރުފިޔާގެ ގެއްލުންވި\nގެއްލިގެންދިޔައީ 15 އެއާޕޯޓެއް އެޅިދާނެ ފައިސާ\nކ. މާލެ 31 މާރޗް 2018 | ހޮނިހިރު 18:44 13,813\nއިބޫ އަދި ޝިފާޒު: އައިޖީއެމްއެޗްގެ އާ އިމާރާތް ވައްކަމުގެ ބިނާއަކަށް ސިފަ ކުރެއްވި - ޓްވިޓަރ\nގާދޫކޮލުގެ ކޮޅުން ފެންނަން އޮތް ކުޑަކުޑަ މާލެ ދެކިބަލާށެވެ. ދަގަނޑާއި ބަންނަ ނަރު ވަށައިގެން، ކޮންކްރީޓު އަޅައި، އަރިހުރަހަށް އުފުލާފައިވާ އިމާރާތްތައް ދެކިބަލާށެވެ. އަޑިގުޑަށް ފަރުބަދަތަކެއްހެން ކަތިކައްޗަށް އަތުރާލާފައިވާ މަގުތައް ދެކިބަލާށެވެ. މަސްނުވީ ސޯބުތަކުން ދުން އަރުވަމުން އެދާ މޮޓަރުތައް ދެކިބަލާށެވެ. ފޫޓަކަށް ދުއްވާލިޔަސް ދުންމާރީގެ އަޑަށް ފުމެމުންދާ، ބަރުގޮނުގެ އަޑުން ގުގުމާލާފައިވާ މާލެއަށް ބަލާ ބަލާށެވެ. ގަސްކަރަ މަތިން އެ ފެންނަނީ ތަރައްގީއެވެ. އެންމެ އުހަށް ފެންނަން އެ ހުރީ ކޯޓޭގައި ނަގާފައިވާ ބޮޑު ދިދައެއް ނޫނެވެ. ރަތް ދަޅަ އަޅަމުންދާ، އިސްލާމީ މަރުކަޒުގެ ރަން ގުއްބެއް ވެސް ނޫނެވެ. މާލޭގެ މަލަމަތިން އެ ފެންނަނީ ރައީސް އަބްދުﷲ ޔާމީންގެ ތަރައްގީއެއް ނޫންތޯއެވެ. ދިވެހި ތާރީހުގައި ވެސް މިހާތަނަށް އެންމެ އުހަށް އުފުލާފައިވާ އިމާރާތެއް ނޫންތޯއެވެ؟ އެއީ އައީޖީއެމްއެޗްގެ 25 ބުރީގެ އިމާރާތެވެ. އެބުނާ ގޮތުން ނަމަ، އެއީ ރައީސް ޔާމީންގެ ތަރައްގީގެ ރަމްޒެވެ.\nއެކަމަކު އިނގޭ ހެއްޔެވެ؟ ތަރައްގީގެ އެ ރަމްޒު ދިވެހިންނަށް ފެންނަނީ އެގޮތަށް ހެއްޔެވެ؟ ދިވެހިންގެ މުދަލުން، ދިވެހިންގެ މާލިއްޔާއިން ހަރަދުކޮށްގެން ފައްކާ ކުރަމުންދާ އެ އިމާރާތުގެ ހަގީގަތް ތިލަ ކޮށްދެއްވަނީ އެމްޑީޕީގެ ނައިބު ރައީސް މުހައްމަދު ޝިފާޒެވެ. ޝިފާޒު ބަންޑުންކޮށްލި ވާހަކަ އަމުނާލާނަމެވެ.\n"މާފަންނު ކޮޅަށް އަޅުގަނޑުމެން ނަޒަރު ހިންގާލީމަ ފެންނާނެ، ވަރަށް އުސް ބިނާއެއް. ސީދާ ވައްކަމުގެ ރަމްޒީ ބިނާއެއް. ކުރެއްވި ވައްކަމުގެ އެންމެ ބޮޑު ރަމްޒެއްގެ ގޮތުގައި ވަރަށް އުސްކޮށް އެ ބިނާ ތައްޔާރު ކުރައްވަނީ. ތާ އަބަދަށް ދިވެހި ރައްޔިތުންނަށް ވައްކަމެއް ސިފަވާނެ ގޮތަށް،" ގުޅިފައިވާ ޕާޓީތަކުން މިދިޔަ ހުކުރު ދުވަހު ބޭއްވި އެއްވުމުގައި ވާހަކަފުޅު ދައްކަވަމުން ޝިފާޒު ވިދާޅުވި އެވެ.\nޝިފާޒު އެ ވިދާޅުވީ ތެދެއް ހެއްޔެވެ؟ އެ ވިދާޅުވި ރަމްޒީ ބިނާއަކީ އައިޖީއެމްއެޗްގެ އާ އިމާރާތްތޯއެވެ. ނޭނގެއެވެ. އެކަން އެނގޭނީ ޝިފާޒަށެވެ. އިދިކޮޅު އެންމެ ބޮޑު ޕާޓީގެ ނައިބު ރައީސް އެ ވިދާޅުވީ ކޮން ފަދަ ވާހަކައެއް ހެއްޔެވެ؟ ބުނަން ހެޔޮވާވަރުގެ ވާހަކައެއްތޯއެވެ؟ އެފަދަ ބަދު ބަހެއް، ރައްދު ކުރެއްވީ ކީއްވެގެންތޯ އެވެ؟\nޝިފާޒު ވިދާޅުވި ވާހަކައިގެ ހަގީގަތް، ފުރޮޅާލަ ދެއްވާނީ ގުޅިފައިވާ ޕާޓީތަކުގެ ޕާލަމެންޓްރީ ގްރޫޕުގެ ލީޑަރު އިބްރާހިމް މުހައްމަދު ސޯލިހު (އިބޫ) އެވެ. އަޑު އައްސަވާށެވެ. އިބޫ ވިދާޅުވާ ހިސާބުތައް، އަދަދުތަކަށް، ކަނުލައި އަޑު އައްސަވާށެވެ.\n"އަޅުގަނޑަކީ މާލިއްޔަތު ކޮމެޓީގައި އެ ލިޔުންތައް ބަލަމުންދާ މީހެއް. އެތަނަށް އެބައޮތޭ 53 މިލިއަން ޑޮލަރު ޕްރޮޕޯސަލެއް ހުށަހަޅާފަ. އަޅުގަނޑު ސުވާލަކީ އެއަށް ބެލުމެއް ނެތި، 142 މިލިއަން ޑޮލަރަށް އިމާރާތް ކުރާ ފަރާތަކަށް ހަވާލުކުރީ ކީއްވެގެންތޯއޭ،" ކުނޫޒުގައި ބޭއްވި ޖަލްސާއެއްގައި އިބޫ ވިދާޅުވިއެވެ.\nއިބޫ ތިލަކޮށްދެއްވި އެ ވާހަކަތަކުން ތަރައްގީގެ ނަމުގައި ކެޔޮކޭވަރު އެ އޮތީ ފެންނާށެވެ. ފުރޮޅާލެއްވި ބިތުފަންގިން އެނގެން އޮތީ، ދައުލަތަށް ފައިދާއެއް ވާން އޮތް ކަމެއްގައި ކަނޑައެޅިގެން ގެއްލުންވާ ގޮތަށް އަމަލުކޮށްފައިވާ ކަމެވެ. ހަގީގަތަށް އެނބުރިލަމާ ހިނގާށެވެ. ދައުލަތަށް ގެއްލުން ނުވާނެ ގޮތަށް 53 މިލިއަން ޑޮލަރަށް އައިޖީއެމްއެޗްގެ އާ އިމާރާތުގެ ހުރިހާ މަސައްކަތެއް، ކޮށްދޭން ބަޔަކު ހުށަހަޅާފައި ވަނިކޮށް، އެ އަގަށް ވުރެ 89 މިލިއަން ޑޮލަރު ބޮޑު އަގެއް ހުށަހެޅި ފަރާތަކަށް ހަވާލު ކުރީ އެވެ. 89 މިލިއަން ޑޮލަރު ދައުލަތަށް ގެއްލުނީނެވެ. ދިވެހި ފައިސާއިންނަމަ 1.3 ބިލިއަން ރުފިޔާ ދައުލަތުގެ މާލިއްޔާއިން ގެއްލުނީނެވެ. ދިވެހިން ގުދާރު ބިންދައިގެން، ހޯދާ އާމްދަނީން ދައުލަތަށް ދެއްކި ޓެކްސުން ބިލިއަނަކަށް ވުރެ ރުފިޔާ ގެއްލުނީއެވެ. ދިވެހިން ހަވާލުކުރި އަމާނާތަށް، ހިޔާނާތްތެރިވީއެވެ.\nނުއަގުގައި އައިޖީއެމްއެޗުގެ އިމާރާތް ބަޔަކާ ހަވާލު ކުރުމުން ދައުލަތަށް ގެއްލުންވި ފައިސާއަކީ މަދު އަދަދެއް ނޫނެވެ. ގެއްލިގެންދިޔަ އެ 1.3 ބިލިއަން ރުފިޔާއަކީ 15 އެއާޕޯޓު އެޅޭނެ ފައިސާއެވެ. އެއީ ހުޅުމާލެ ފަދަ ބިން ބޮޑު، ތިން ރަށް ހިއްކާލެވޭނެ ފައިސާއެވެ. އަދި 14،000 ރައްޔިތުންނަށް ޒަމާނީ ފެންވަރުގެ ފުލެޓު އަޅާލެވިދާނެ ފައިސާއެވެ. ގެއްލިގެން ދިޔަ އެ ފައިސާއަކީ ކުޅުދުއްފުށީ ފަދަ ބޮޑު، 22 ރަށެއްގައި ޒަމާނީ ފެންވަރަށް މަގުތައް ތަރައްގީކޮށް، ތާރު އަޅާލެވޭނެ ފައިސާއެވެ. ބޮޑު ހިލަ ޖަހައިގެން 34 ރަށުގެ ބަނދަރު ހަދާލެވޭނެ ފައިސާއެވެ.\nބިލިއަން ރުފިޔާގެ އެ ފައިސާއަށް ހިޔާނާތްތެރިވެފައި ވަނީ ދުރާލައި، ރާވައިގެންނެވެ. ރޭވުންތެރިކަމާއެކީގައި މަރުހަލާތައް ފުރިހަމަ ކުރަންވީ ގޮތް އޮތީ މާ ކުރިން އޮތީ ރޭވިފައެވެ. އިބޫ ވަނީ އެ ވާހަކަތައް ތަފްސީލު ކޮށްދެއްވާފައެވެ. އޭނާ ވިދާޅުވި ގޮތުގައި ބިޑިން ޕްރޮސެސްއަށް ހުޅުވާލިއިރު، މާކުރިން އެ ޕްރޮޖެކްޓު އޮތީ ބަޔަކަށް ދީ ނިންމާފައެވެ. ދަޅަ ދެއްކުމުގެ ގޮތުން އިވެލުއޭޓް ކުރުމުގެ މަރުހަލާ ކުރިއަށް ގެންދިޔައީ ހަމައެކަނި ނަމަކަށެވެ.\n"އައިޖީއެމްއެޗުން އެ ޕްރޮޖެޓްދީފައި މި އޮތީ 31 ޖެނުއަރީ 2016 ވަނަ ދުވަހު. އޭގެ ދެ ދުވަސް ފަހުން2ފެބްރުއަރީގައި މި ބުނަނީ އެ ކުންފުންޏަށް ދޭށޭ. އޭރު ދީ ނިމިފަ މިއޮތީ. މިކަން އިވެލުއޭޓް ކުރާ ކޮމެޓީއެއް އެބަ އޮވޭ، ފެބްރުއަރީ މަހުގެ 11 ވަނަ ދުވަހު އެ ކުންފުންޏަށް ދޭން ނިންމައިފީމޭ،" އިބޫ ވިދާޅުވިއެވެ.\nއިބޫ ފެންމަތި ކުރެއްވި އެ ވާހަކަތަކުން މާލޭގެ ގަސްކަރަ މަތިން އެ ފަންނަ އުސް އިމާރާތުގެ ތަރައްގީގެ ހަގީގަތް އެބަ ހާމަވެއެވެ. ދިގު މުއްދަތަކަށް މާލޭގެ މަލަމަތިން ފެންނަން އެ ހުރީ ރައީސް ޔާމީން ރައްޔިތުންގެ ފައިސާއަށް ހަރަދު ކުރެއްވި ގޮތުގެ ލާމަސީލު ނަމޫނާއެވެ! އަމާނާތްތެރިކަމުގެ މިސާލެއް ނޫންތޯއެވެ؟ ވަލިއްޔުލް އަމްރުގެ ވަފާތެރިކަމެއް ނޫންތޯއެވެ؟ ހާކިމާގެ އިހްލާސްތެރިކަމެއް ނޫންތޯއެވެ؟ ސަރުކާރުން އެ ބުނާ ތަރައްގީއަކީ އެއީ ނޫންތޯއެވެ؟ ރައީސް ވިދާޅުވާ ހަ ފަރާތުން ވެސް އެ ފެންނަނީ ނަޒާހަތްތެރިކަމެއް ނޫންތޯއެވެ؟ އެ ނޫން ތަރައްގީއެއް އެމަނިކުފާނު ރައްޔިތުންނަށް ނުދައްކަވައެވެ؟\nއެމަނިކުފާނު އެ ދައްކަވާ މަގުން ގޮސް، އެއް ލާރި ހަރަދުކުރެވެން އޮތް ތަނަކަށް ހަ ލާރި ހަރަދުކުރަން ވެއްޖެނަމަ މި ގައުމެއް ނޯންނާނެއެވެ. ބަނގުރޫޓުވެ، ދައުލަތް ލޫޓުވިގެން ދިއުން ފިޔަވައި އިތުރު ގޮތެއް ނުވާނެއެވެ.


Iran In Gasthugai America Sifain Maraa Nulaa Dhoo Kohli Kamuge Heki Thah... - Vaguthu\nއީރާނުން ގަސްތުގައި އެމެރިކާ ސިފައިން މަރާނުލާ ދޫކޮށްލި ކަމުގެ ހެކިތައް...\nޑޮނަލްޑް ޓްރަމްޕް އަދި އާޔަތުއްލާ ޙާމެނީ\nއެމެރިކާގެ ރައީސް ޑޮނަލްޑް ޓްރަމްޕުގެ އަމުރަކަށް އީރާން އަސްކަރިއްޔާގެ އެންމެ އިސް އެއް ލީޑަރު އަވަހާރަކޮށްލުމުން އީރާނުން ވަނީ އެކަމުގެ ބަދަލު ހިފުމުގެ ގޮތުން އެމެރިކާ އަށް ވަރުގަދަ ރައްދެއްް ދޭނެ ކަމަށް ބުނެފައެވެ.\nހަގީގަތުގައި އީރާނުން ބޭނުންވީ އެ ގައުމުން އެމެރިކާ ދެކެ ބިރު ނުގަންނަ ކަމާއި އެމެރިކާގެ އަސްކަރީ މަރުކަޒުތަކަށް ހަމަލާދީ، އީރާނުން ބޭނުންނަމަ، އެމެރިކާ އަސްކަރިއްޔާގެ އިސް ވެރިންވެސް އަވަހާރަ ކޮށްލެވޭނެކަން އެމެރިކާ އަށް ދައްކައިލާށެވެ. އެއްވެސް ހާލެއްގައި ހަނގުރާމަ އެއް ފަށާކަށް އީރާނުން ބޭނުންވެފައެއް ނުވެއެވެ.\nސުލެއިމާނީ ފަސްދާނުލުމަށް ފަހު އެރޭ އީރާނުން އިރާގުގައި ހުންނަ އެމެރިކާގެ އަސްކަރީ މަރުކަޒުތަކަށް މިސައިލް ހަމަލާތައް ފޮނުވާލި ނަމަވެސް، އީރާނުން ވަނީ އިރާގަށް ހަމަލާ ފޮނުވުމުގެ5ގަޑި އިރާއި 45 މިނެޓު ކުރިން ހަމަލާ ދޭނެކަން އަންގާފައެވެ. އިރާގުންވެސް މެދުއިރުމަތީގައި ހަނގުރާމަ އެއް ފަށަން ބޭނުން ނުވާނެ ކަމުން އެ މައުލޫމާތު އެމެރިކާ އާއި އެ ގައުމަށް ވާގިވެރިވާ ސިފައިންނަށް ދޭނެ ކަމާއި މެދު އެއްވެސް ޝައްކެއް ނެތެވެ.\nކަންތައް ވީވެސް އެހެންނެވެ. ހަމަލާތައް އެމެރިކާގެ މަރުކަޒަށް އަމާޒުވުމުގެ3ގަޑިއިރު ކުރިން އެމީހުންނަށް ވަނީ ހަމަލާ އަމާޒުވާ2މަރުކަޒަކީ ކޮބައިިކަން އެނގިފައެވެ. އޭގެ އިތުރަށް، ޔޫރޮޕްގެ ގައުމެއްގައި ހުންނަ އީރާނުގެ އެމްބަސީ އަކުންވެސް އެ މައުލޫމާތު ވަނީ އެމެރިކާ ސިފައިންގެ އިންޓެލިޖެންސް އާއި ހަމައަށް ގޮސްފައެވެ.\nމިއާއިއެކު އެމެރިކާ އާއި އެ ގައުމަށް ވާގިވެރިވާ ގައުމުތަކުގެ ސިފައިން ވަނީ ބަންކަރުތަކަށް ވަދެ، ރައްކާތެރިކަމުގެ ފިޔަވަޅުތައް އަޅާފައެވެ. އަދި އަނެއްބަޔަކު ވަނީ މަރުކަޒު ދޫކޮށް އެހެން ހިސާބުތަކަށް ގޮސްފައެވެ. އީރާނުން ފޮނުވާލި ހަމަލާތަކުގައި އެމެރިކާ ނުވަތަ އެނޫންވެސް ގައުމެއްގެ ސިފައިނެއް މަރުނުވި ސަބަބަކީ މިއީއެވެ.\nމިކަން އެމެރިކާގެ މައި ޑިފެންސް މަރުކަޒު ކަމުގައިވާ ޕެންޓަގަންގެ އިސް އޮފިޝަލަކުވެސް ވަނީ ރިއުޓާސް އަށް ކަށަވަރު ކޮށްދީފައެވެ. އެ އޮފިޝަލު ވިދާޅުވެފައި ވަނީ އީރާނުން މިސައިލް ހަމަލާތައް ފޮނުވާލި ނަމަވެސް، އެމެރިކާގެ ސިފައިނެއް މަރައި، ބޭކާރު ހަނގުރާމަ އެއް ފަށަން އެމީހުންވެސް ބޭނުން ނުވާ ކަމަށެވެ. އަދި މިސައިލްތައް ފޮނުވާލި އިރުގައިވެސް، ވީހައިވެސް ބޮޑަށް އިމާރާތްތަކަށް ގެއްލުން ނުވާ ގޮތަށް އީރާނުން މިސައިލްތައް ފޮނުވި ކަމަށް އެ އޮފިޝަލް ވަނީ ބުނެފައެވެ.\nނަމަވެސް، މިކަން އާއްމުންގެ ކުރިމަތީގައި ގަބޫލުކުރަން ޓްރަމްޕް ސަރުކާރުން ދެކޮޅު ހަދައެވެ. އެމީހުން ބުނަނީ އީރާނުން ދިން ހަމަލާ ތަކަކީ ސީދާ އެމެރިކާ ސިފައިން މަރަން ފޮނުވި ހަމަލާތަކެއް ކަމަށެވެ. އެހެން ވެއްޖެނަމަ އީރާނުން އެކަން އިރާގަށް5ގަޑިއިރު ކުރިން އެންގުމުގެ ބޭނުމެއް އޮންނާނެ ހެއްޔެވެ؟ ނޫނެކެވެ. އެމެރިކާ އިން މިގޮތަށް ވާހަކަ ދައްކަނީ އީރާނުގެ އަގު ވައްޓާލައި، ސުލެއިމާނީ އަވަހާރަކޮށްލަން ޓްރަމްޕް ނިންމި ނިންމުން ފޮރުވުއި އެކަން މީހުންގެ ބޮލުން ހަނދާން ނައްތާލައި އީރާނުން އެމެރިކާ ސިފައިން މަރަން އުޅޭ ކަމަށްބުނެ އީރާނާއި މެދު ނަފްރަތުކަން އުފައްދާށެވެ.\nއީރާނާއި އެމެރިކާ އާއި ދެ ގައުމުން މިވަގުތު ހަނގުރާމަ އަކަށް ގޮސްފިނަމަ އީރާނަށް ބޮޑެތި ގޮންޖެހުންތަކަކާއި ކުރިމަތިވާނެކަން އެނގޭތީ އެ ގައުމުންވެސް ހަނގުރާމަ ކުރާކަށް ބޭނުމެއް ނުވެއެވެ. އެމެރިކާ އަކީ ދުނިޔޭގެ އެންމެ ބާރުގަދަ އަސްކަރިއްޔާ އެއް އޮންނަ ގައުމުވެެ. އަދި އެމެރިކާ އަތުގައި ނިއުކްލިއާ ހަތިޔާރުވެސް ހުރިއިރު އީރާނުން އަދި މަސައްކަތް ކުރަމުން ގެންދަނީ ނިއުކްލިއާ ހަތިޔާރު އުފެއްދުމަށެވެ.\nމިފަހަރު އީރާނާއި އެމެރިކާ ހަނގުރާމަ އެއް ފެށިނަމަ އެއީ 3ވަނަ ބޮޑުހަނގުރާމަ އަށް ވުމުގެ ފުރުސަތު އޮތެވެ. އެއީ އެމެރިކާ އާއި އެއްކޮޅަށް ޔޫރޮޕްގެ ގިނަ ގައުމުތަކާއި އިނގިރޭސިވިލާތުންވެސް އަރާނެއިރު، އީރާނާއި އެއްކޮށް ދުނިޔޭގެ ބޮޑު ދެ ބާރު ކަމުގައިވާ ރަޝިޔާ އާއި ޗައިނާ އިން އަރާނެތީއެވެ.\nއެހެންކަމުން އީރާނުންވެސް މި ދަނޑިވަޅުގައި ކަންތައް ކޮށްފައި ވަނީ އެންމެ ރަނގަޅަށް ކަމަށް ދުނިޔޭގެ މަޝްރަހު ދިރާސާ ކުރައްވާ ފަރާތްތަކުން ދެކެއެވެ. އީރާނުން އަމަލު ކުރި ގޮތަކީ ޑިޕްލޮމަސީގައި ބޭނުން ކުރާ އުކުޅެކެވެ. މިސާލަކަށް ބުނަނީނަމަ އެއީ "މީހެއް ގައިގައި ޖަހަން ދަމުން ތިމަންނަ ހިފާއްޓާށޭ އެހެންނޫނީ އޭނާ ގައިގާ ޖަހާނަމޭ" އެހެން ބުނުން ފަދަ ކަމެކެވެ. އެއީ އީރާނުން މިފަހަރު ކަންތައް ކުރި ގޮތެވެ.\nއެމެރިކާ އިން ރައްދު ހަމަލާއެއް އީރާނަށް ނުދިނީވެސް އެހެންވެއެވެ. ބަދަލުގައި ޓްރަމްޕް ނިންމީ އީރާނަށް ދަތި ކުރުމުގެ ފިޔަވަޅުތައް އަޅަންށެވެ. އަދި އެ ފިޔަވަޅުތައް އެޅުން އިތުރު ކުރާނެކަން މިރޭ އެމެރިކާގެ ހޯމް ސެކެޓްރީ މައިކް ޕޮމްޕޭވެސް ވަނީ ހާމަކޮށްފައެވެ.\nޖެނުއަރީ 10, 2020 23:08\nއަޑިއަޑިން އެންމެންވެސް މި ތިބެނީ ގުޅިފާދޯ.....\nޖެނުއަރީ 10, 2020 23:29\nމިތިބަ ގަމާރުންނޭ...ދުވަހަކުވެސް ޔަހޫދީންއާއި، ޝީއީންނާއި، އެމެރިކާ (ނަސޯރާިން) ތަޅައެއްނުފޮޅާނެ...އެމީހުން މަރާނީ ސުންނީން ފަލަސްތީނުގަވިޔަސް، އިރާގް އަދި ސޫރިޔާގަވިޔަސް..\nޖެނުއަރީ 10, 2020 23:32\nޖެނުއަރީ 11, 2020 00:19\nހަގީގަތުގައި އީރާނުން ބޭނުންވީ އެ ގައުމުން އެމެރިކާ ދެކެ ބިރު ނުގަންނަ ކަމާއި އެމެރިކާގެ އަސްކަރީ މަރުކަޒުތަކަށް ހަމަލާދީ، އީރާނުން ބޭނުންނަމަ، އެމެރިކާ އަސްކަރިއްޔާގެ އިސް ވެރިންވެސް އަވަހާރަ ކޮށްލެވޭނެކަން އެމެރިކާ އަށް ދައްކައިލާށެވެ.\n(އީރާނު ކިތަށްމެ ބޭނުންވިނަމަވެސް ތިޔައީ އީރާނަށް ކުރވޭނެ ކަމެއް ނޫނެވެ).\nއެއްވެސް ހާލެއްގައި ހަނގުރާމަ އެއް ފަށާކަށް އީރާނުން ބޭނުންވެފައެއް ނުވެއެވެ.\n(އެމެރިކާއ އާއި ހަނގުރަމާ ކޮށް އެމެރިކާ ބަލިކޮއްުމަކީ އީރާނު އެއްމެ ބޭނުން ވާނެ ކަންތަކެވެ.)\n(މިކަމުންވެސް ދަލީލު ކޮއްދެނީ އީރާނު އެމެރިކާ ދެކެބިރުގައްނަވަރާއި ޖެހިލުންވާލެއް ބޮޑުކަމެވެ.)\n(މިއީ އީރާނުން އެގައުމުގެ ރައްޔިތުންގެ ލޮލުގައި އަޅުވާލި އަނދުނެކެވެ)\nއީރާނާއި އެމެރިކާ އާއި ދެ ގައުމުން މިވަގުތު ހަނގުރާމަ އަކަށް ގޮސްފިނަމަ އީރާނަށް ބޮޑެތި ގޮންޖެހުންތަކަކާއި ކުރިމަތިވާނެކަން އެނގޭތީ އެ އީރާނުން ހަނގުރާމަ ކުރާކަށް ބޭނުމެއް ނުވެއެވެ.\n(މީ އަހަރުމެން މިދައްކާ ވާހަކައަކީ އީރަނަކީ އެމެރިކާ އާއީ ކުރިމަތިލެވޭނެ ޤައުމެއްނޫނެވެ.)\n(އެމިރިކާ އާއި ކުރިމަތިލާ އެެއްވެސް ކަހަލަ ގޮތަކުން އީރާނަކީ މޮޅުވާނެ ބައެއްނޫނޫވެ އެމެރިކާ ނުދައްނަ ޑިޕްލޮމަސީ އެއް ވަކި އީރާނަކަށް ނޭންގޭނެ އެވެ.)\nޖެނުއަރީ 11, 2020 06:42\nމިވަގުތު ދެޤައުމުންވެސް ބަލާނީ ބޮޑު ހަނގުރާމައަކަށް ނުދިއުމަށް. ރަޝިޔާ އާއި ޗައިނާ އިރާނާއެކު އޮވެއްޖެނަމަ އެމެރިކާވެސް ޖެހިލުންވާނެ.\nޖެނުއަރީ 11, 2020 00:27\nރަގަނޅު ލިޔުމެއް. ކާކުތަ މިޒަމާނުގަ ފޫނުބެއްދޭނެ ވަރުގެ ހަނގުރާމަ އަކަށްދާނީ. ސޯޝަލް މީޑިއާގަ ހީވަނީ ހަނގުރާމަ ނުފެށިގެން ކެތްމަދުވެފަ އޮތް ބަޔެއްހެން. އެމެރިކާ އަށްވެސް ސީދާ އީރާނަކަށް ހަމަލަ ދޭކަށް ނުކެރޭނެ. އީރާނަކަށް ވެސް އެމެރިކާ އަކަށް ހަމަލަދީ ހަނގުރާމައެއް ފަށާކަށް ނުކެރޭނެ. ޕުޓިން އާއި ޝީޖިންޖް ޕިންގް މެން އޯކޭ ނުދެނީސް\nޖެނުއަރީ 11, 2020 18:29\nމުޅިދުނިޔޭގައި ޓެރަރިޒަމް ފަތުރައި ދުނިޔެ ހަލާކުކުރަމުންގެންދާ ނުބައި ނުލަފާ ބަޔަކު ނުމަރައި ދޫކޮށްލުމުގެ ސަބަބުން އޭގެ ހިތި ނަތީޖާ ތިވަނީ އީރާނަށް މެދުވެރިވެފައެވެ. އެއީ އަމިއްލަ އަތުން އަމިއްލަ ގަޔަށް ވަޅިހެރުން ކަހަލަ ކަމެކެވެ. އެކޭމްޕުގައި ތިބި މީހުންނަށް ނާންގައި ހަމަލާ ދިންނަމަަ އޮޅިގެންވެސް ފުލައިޓަށް މިސައިލްގެ ހަމަލާއެއް ނޭރީހެވެ. އެމެރިކާ އިޒްރާއީލުގެ ސިފައިން ނުމަރައި ޤަސްފުގައި ދޫކޮށްލުމަކީ އޭގެ ނުބައި ސުންޕާކަން ތިމާއަށް ރައްދުވާނެ ކަމެކެވެ. ޢިލްމު ބުނަނީ އެގޮތަށެވެ.


Corruption ah iuthiraafuve, Adeeb vanee PG aaeku ehbasvumeh hadhaafa\nއަދީބު ފުލުހުންގެ ބެލުމުގެ ދަށުން ފުލުހުންގެ އިދާރާއަށް ހާޒިރު ކުރަނީ: އޭނާ ވަނީ ކުށަށް އިއުތިރާފުވެފަ - އަހުމަދު ޝުރާއު | އަވަސް\nއެމްއެމްޕީއާރްސީގެ ބޮޑު ހިޔާނާތުގައި ބައިވެރިވެފައިވާ ކަމަށް އަމިއްލައަށް އިއުތިރާފުވެ، ދައުލަތް ތަމްސީލް ކުރާ ޕްރޮސިކިއުޓާ ޖެނަރަލްގެ އޮފީހާއެކު އެއްބަސްވުމެއް ހަދާފައިވާކަން ހާމަވެއްޖެ އެވެ.\nމި އެއްބަސްވުން އަދީބު ހަދާފައިވަނީ މީގެ ދެ މަހެއްހާ ދުވަސް ކުރިންނެވެ. ނަމަވެސް މިހާތަނަށް މިކަން އެއްވެސް ފަރާތަކުން ހާމަކޮށްފައެއް ނުވެ އެވެ.\nމިފަދަ އެއްބަސްވުމަކީ ޖިނާއީ އިޖުރާއަތުގެ ގާނޫނުގެ ދަށުން ހަދާ އެއްބަސްވުންތަކެކެވެ. އެއީ ކުށަށް އިއުތިރާފުވާ ހާލަތްތަކުގަ އެވެ. ދައުވާ ކުރުމުގެ ކުރިން ކުށަށް އިއުތިރާފުވެއްޖެނަމަ ޖިނާއީ އިޖުރާއަތުގެ ގާނޫނުގެ ދަށުން އޭނާއަށް ލުއިތަކެއް ލިބެ އެވެ. އޭގެ ތެރޭގައި އަދަބު ދަރަޖަ ކުޑަވުން ހިމެނެ އެވެ. މީގެއިތުރުން އޭނާގެ މައްޗަށް ޝަރީއަތުގެ މަރުހަލާތަކެއް ނުހިނގާނެ އެވެ. އަވަސް ނިޔާގެ މައްސަލައެއްގެ ގޮތުގައި ފަސް ދުވަހުގެ ތެރޭގައި ހުކުމް ވެސް އިއްވާނެ އެވެ.\nއިންޑިއާއަށް ފިލައިގެން ދާން އުޅެނިކޮށް އަދީބު ހައްޔަރުކޮށް ރޭ މާލެ ވަނީ ގެނެސްފަ އެވެ. އަދި އޭނާ ބަންދަށް 15 ދުވަސް ޖަހައިދިނުމަށް އެދި ކުރިމިނަލް ކޯޓަށް ހާޒިރުކުރި އެވެ. އެކަމާ ގުޅިގެން ކުރިމިނަލް ކޯޓުން ބޭއްވި މަޖިލީހުގައި ދައުލަތާއި އަދީބުގެ ފަރާތުން ވެސް އެއްބަސްވުމާ ގުޅޭ ގޮތުން ވާހަކަ ދައްކާފަ އެވެ.\nއަދީބުގެ މައްސަލަ ތަހުގީގު ކުރާ ފުލުހުން އައިއޯ ވިދާޅުވީ ދައުލަތާއެކު ވެފައިވާ އެއްބަސްވުމަށް އަދީބު ހިލާފުވެފައިވާ ކަމަށެވެ. އެ އެއްބަސްވުމުގައި އަދީބު ވަނީ އެމްއެމްޕީއާރްސީގެ ފައިސާއަށް ހިޔާނާތްވީ ކަމާއި އެ ފައިސާ ލޯންޑަކުރުމުގެ ކުށާ ގުޅޭ މައުލޫމާތުތައް ހިއްސާކުރުމަށް އިގުރާރުވެފަ އެވެ. އަދި ހެކިތައް ފޯރުކޮށްދިނުމަށް ވެސް އެއްބަސްވެފަ އެވެ. އޭގެ ތެރޭގައި ފޯނަކާއި ޕެން ޑްރައިވެއް ހިމެނެ އެވެ.\nނަމަވެސް އެތަކެތި ފޯރުކޮށްދިނުމަށްފަހު އަދީބު ފިލައިގެން އިންޑިއާއަށް ދިޔުމުން އެއްބަސްވުމުގެ އަސްލާ މުޅިން ހިލާފުވެފައިވާ ކަމަށެވެ. އެހެންވެ، ފުލުހުން ބޭނުން ވަނީ އަދީބު ހައްޔަރުކޮށް ޖަލުގައި ބެހެއްޓުމަށް ކަމަށް އައިއޯ ވިދާޅުވި އެވެ. އަދިވެސް އަދީބު ފިލައިދާނެ ކަމުގެ ބިރު އެބައޮތް ކަމަށާއި އެމްއެމްޕީއާރްސީގެ މައްސަލާގައި އޭނާއާ ދެކޮޅަށް ބަޔާން ދޭ މީހުންނަށް ނުފޫޒު ފޯރުވުމުގެ އިހްތިމާލު ވެސް އެބަ އޮތް ކަމަށް އައިއޯ ވިދާޅުވި އެވެ.\nއެއްބަސްވުމާ ގުޅޭ ގޮތުން ވާހަކަ ދައްކަވަމުން އަދީބު ރޭގެ ބަންދު މަޖިލީހުގައި ވިދާޅުވީ އެއްބަސްވުމާ ހިލާފުވާން އޭނާ ބޭނުން ނުވާ ކަމަށެވެ. ނަމަވެސް ރާއްޖެ ދޫކޮށް ދާން ޖެހުނީ އެކަމަށް މަޖުބޫރުވެގެން ކަމަށެވެ.\n"އަޅުގަނޑު އެއްބަސްވުމުގައި ސޮއިކޮށް އަޅުގަނޑަށް އެނގޭ މައުލޫމާތުތައް ކިޔައިދެމުން މިދަނީ، ދެ މަސްވީ، އަޅުގަނޑު ހަމަ ފުރިހަމައަށް އެއްބާރުލުން ދެމުން ދިޔައީ، ނަމަވެސް މިއީ އެތައް ބަޔަކު ހިމެނޭ ކަމެއް، އަޅުގަނޑަށް އިންޒާރުތައް ދަނީ ލިބެމުން، ގިނަ އޮޅުވާލުންތައް މިކަމުގައި އަޅުގަނޑާ ކުރިމަތިވި، އެހެންވެ އަޅުގަނޑަށް ނެގުނު ޑިޒިޝަންއެއް އެއީ ގައުމުން ދިޔުން، އެއްބަސްވުމާ ހިލާފުވާކަށް ނޫން،" އަދީބު ވިދާޅުވި އެވެ.\nއަދީބުގެ ވަކީލް މަހުފޫޒު ސައީދު ވިދާޅުވީ އަދީބު އެއްބަސްވުމުގެ ދަށުން ދޭ މައުލޫމާތުތަކަކީ މިހާރުގެ ސަރުކާރުގެ ވެސް ބައެއް އިސް ބޭފުޅުންނާއި މަޖިލިސް މެންބަރުންނާއި ފަނޑިޔާރުންނާ ގުޅޭ އެމީހުންނަށް ތުހުމަތުވާ މައުލޫމާތުތަކެއް ކަމަށެވެ. އެމީހުންގެ ފަރާތްތަކުން އަތުވެދާނެ ނުރައްކަލަކަށް ފުލުހުންގެ ފަރާތުން ރައްކާތެރިކަން އޮތް ކަމުގެ ޔަގީން ކަމެއް އަދީބަށް ނެތް ކަމަށެވެ.\nއެ ރައްކާތެރިކަން އަދީބަށް ފޯރުކޮށްދޭނެ ކަމުގެ ޔަގީންކަން ފުލުހުން ދީފިނަމަ އަދީބު ދެން ވެސް މައުލޫމާތުތައް ހިއްސާ ކުރުމަށް ތައްޔާރަށް ކަމަށް މަހުފޫޒު ވިދާޅުވި އެވެ. އަދި އަދީބު އެއްބަސްވުމާ އެއްގޮތަށް އަމަލު ކުރަމުން ދަނިކޮށް ވެސް ދައުލަތުން ވަނީ އޭނާ ބަންދު ކުރުމަށް ސުޕްރީމް ކޯޓުގައި އެދިފަކަން މަހުފޫޒު ފާހަގަ ކުރެއްވި އެވެ. އޭނާ ވިދާޅުވީ އެއްބަސްވުމެއް އޮވެއްޖެނަމަ އެއަށް ދެ ފަރާތުން ވެސް އެއް ވަރަކަށް އިހްތިރާމް ކުރަން ޖެހޭނެ ކަމަށެވެ.\nއަދީބު ހައްޔަރުކޮށް ބަންދު ކުރާ ނަމަވެސް އޭނާ ގޭގައި ބެހެއްޓުމަށް އެދޭ ކަމަށް މަހުފޫޒު ވިދާޅުވި އެވެ. އަދި އޭނާއަށް ފަރާވެރިވުމަށް އޭނާގެ އެޕާޓްމެންޓްގެ ކުރިމަތީގައި އާއި އެހެން ނޫން ވެސް ގޮތަކަށް ފުލުހުން ބޭނުންވާނަމަ ތިބުމުގައި ވެސް އެއްވެސް މައްސަލައެއް އަދީބުގެ ނެތް ކަމަށް މަހުފޫޒު ވިދާޅުވި އެވެ.\nދައުލަތާއެކު އަދީބު އިއުތިރާފުގެ އެއްބަސްވުމަކަށް އައިސްފައިވާއިރު އޭނާގެ ބައިނަލްއަގްވާމީ ގާނޫނީ ޓީމުން ނެރުނު ބަޔާނެއްގައި ވަނީ އަދީބު ލައްވާ ކުރީގެ ސަރުކާރުގެ ބައެއް ބޭފުޅުންނާ ދެކޮޅަށް އެއްބަސްވުމެއްގައި ސޮއިކޮށްފައިވާ ކަމަށް ބުނެފަ އެވެ. އެ އެއްބަސްވުމުގެ ދަށުން ސޮއިކުރައްވަންދެން އަދީބަށް ދޭންޖެހޭ ސިއްހީ ފަރުވާ ނުދީ ސަރުކާރުން ހިފެހެއްޓިކަމަށް ގާނޫނީ ޓީމުން ތުހުމަތު ކުރެ އެވެ.\nއެއްބަސްވުމުގެ ވާހަކަ ފެންމަތިވެފައިވާއިރު އެއްބަަސްވުން އެކުލަވާލި ދުވަސްވަރު އަދީބުގެ ހުރި ހުރިހާ ޖަލު ހުކުމެއް ވެސް ވަނީ ކޯޓުތަކުން ބާތިލްކޮށްފަ އެވެ. އަދީބުގެ އެއް ހުކުމުން ސުޕްރީމް ކޯޓުން ބާތިލްކޮށްފައިވާއިރު އަނެއް ދެ ހުކުމުން ވަނީ ހައިކޯޓުން ބާތިލްކޮށް އަލުން ބެލުމަށް ކުރިމިނަލް ކޯޓަށް އަންގާފަ އެވެ. ނަމަވެސް އެ މައްސަލަތައް އަލުން ނުބެލުމަށް ނިންމާ ކުރިމިނަލް ކޯޓުން އަދީބުގެ ހުރިހާ މައްސަލައެއް ކޯޓުން ބޭރުކޮށްލާފަ އެވެ. ނަމަވެސް އެ މައްސަލަ ދައުލަތުގެ ފަރާތުން ވަނީ ސުޕްރީމް ކޯޓުގައި އިސްތިއުނާފުކޮށްފަ އެވެ.\nރޭ އަދީބު ބަންދު ކުރުމަށް ކޯޓަށް ހާޒިރުކުރި ނަމަވެސް އޭނާގެ ބަންދު އިތުރުކޮށްދީފައެއް ނުވެ އެވެ. އެއީ އަދީބު ހައްޔަރުކުރުމުގައި ފުލުހުން ގާނޫނާ ހިލާފުވެފައިވާތީ އެވެ. އަދީބު ހައްޔަރުކުރުމުގައި ގާނޫނާ ހިލާފުވެފައިވަނީ ބައިނަލްއަގްވާމީ ކަނޑުގެ ސަރަހައްދުން އަދީބު ހައްޔަރުކޮށްފައިވާއިރު އެ ހާލަތުގައި އަމަލު ކުރަން ޖެހޭ ބައިނަލްއަގްވާމީ ގާނޫނެއް ކަމަށްވާ ފްލެޓް ސްޓޭޓް ގާނޫނަށް އަމަލުކޮށްފައި ނެތުމުންނެވެ.\nދައުލަތުން އެކަމަށް އެއްބަސްވުމުން މައްސަލަ ބެއްލެވި ގާޒީ އަލީ ރަޝީދު ހުސެއިން ނިންމީ، އަދީބު ބަންދުން މިނިވަން ކުރުމަށެވެ. ގާޒީ ވިދާޅުވީ މީހަކު ބަންދު ކުރަން ބޭނުންވާއިރު އެންމެ އަސާސީ އެއް ކަމަކީ އޭނާ ހައްޔަރުކުރި ގޮތް ކަމަށެވެ. ހައްޔަރުކުރުން ގޯސް ނަމަ ދެން އެއާ ގުޅިގެން އެހެން އިޖުރާއަތްތަކެއް ނުހިނގާނެ ކަމަށެވެ. އެހެންވެ އަދީބު ވަގުތުން ވަގުތަށް މިނިވަން ކުރުމަށް ގާޒީ ފުލުހުންގެ މައްޗަށް އަމުރު ކުރެއްވި އެވެ. ނަމަވެސް ކޯޓުން އާ އަމުރެއް ހޯދައިގެން އަދީބު އަލުން ހައްޔަރުކޮށް މިހާރު ވަނީ ދޫނިދޫ ޖަލަށް ގެންގޮސްފަ އެވެ.\nކުރީގެ ނައިބު ރައީސް އަހުމަދު އަދީބު މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް އެމްއެމްޕީއާރުސީ އޮޑިޓު ރިޕޯޓް ކުށްކުރުން


"Manmaruziya" Gai Abishek\n1 އަހަރު,4މަސް, 1 ހަފްތާ,3ދުވަސް, 10 ގަޑި, 13 މިނެޓް, 11 ސިކުންތު ކުރިން 4130އައިޝަތު ޝިމްނާ\nފިލްމު "މަންމަރްޒިޔާ"ގެ ލީޑް ރޯލް އަބީޝެކް ބައްޗަންއަށް ލިބިއްޖެއެވެ.\nފިލްމު މަންމަރުޒިޔާއަކީ ވަރަށް ގިނަ ފަރާތްތަކުން އެ ފިލްމެއްގެ ވާހަކަދައްކަމުން ދާ ފިލްމެކެވެ. އެގޮތުން ފިލްމު ގެ ބަތަލާއިން ބަދަލުކުުރުމުގެ ވާހަކަ ނޫސްތަކުގެ ފަލަ ސުރުޚީން އެތައް ފަހަރެއްގެ މަތިން ޖާގަހޯދާފައިވެއެވެ.\nމިފިލްމުން ފެނިގެންދާނެ ކަމަށް މީގެ ކުރިން އަޑު ފެތުރިފައިވަނީ އަޔުޝްމާން ކުރާނާ އަދި ބޫމީ ޕެޑްމޭކަރްއެވެ. ނަމަވެސް އޭގެ ދުވަސްކޮޅެއް ފަހުން އަޑު އިިވިގެންދިޔައީ އެފިލްމުގެ ލީޑްރޯލުން ފެނިގެންދާނީ މަލެއާލަމް ފިލްމު ސްޓާރެއް ކަމަށްވާ ދުލްގަރު ސަލްމާން ކަމަށެވެ. އަދި އެނާ އާއެކު އަންހެން ތަރިއެއްގެ ގޮތުގައި ތާޕްސީ ޕަންނޫ އަދި ސަޕޯޓިން އެކްޓަރެއްގެ ރޯލުން ވިކީ ޚުޝާލް ފެނިގެންދާނެ ވާހަކައެވެ.\nއެއަށްފަހު މިހާރު އެފިލްމުގެ ލީޑްރޯލު އަބީޝެކް އަށް ދީފައިވާ ކަމުގެ އަޑުތައް ފެތުރެމުންދާއިރު މިވާހަކަ އެއްވެސް ފަރާތަކުން ކަށަވަރު ކޮށްދީފައެއް ނުވެއެވެ. އަދި މީގެ ކުރިން މިފިލްމުގައި ހަރަކާތްތެރިވާން ނިންމާފައިވާ ތަރިން ފިލްމު ދޫކޮށްލާފައިވާނަމަ، އޭގެ އެއްވެސް ސަބަބެއްވެސް މީޑިއާގައި ހާމަކޮށްފައިނުވާ ކަން ފާހަގަކޮށްލެވެއެވެ.\nއަބީޝޭކް އަށް މަންމަރުޒިޔާގެ ލީޑްރޯލް ލިބިފައިވާ ކަމުގެ އަޑުތައް ފެތުރިފައިވާއިރު އަބީޝެކް އަކީ އެކަނި ފިލްމުތަކުގައި މަސައްކަތް ކޮށްގެން ކާމިޔާބް ހޯދިފައި ނުވާ ތަރިއެއް ކަން ފާހަގަކޮށްލެއެވެ.\nފިލްމް "މަންމަރުޒިޔާ"ގެ ތަރިން އެއްވެސް ވަރަކަށް ފައިނަލް ވެފައި ނުވާއިރު މިފިލްމުގެ މަސައްކަތް ފެއްޓޭނެ ކަމަށް މީގެ ކުރިން ބުނެފައިވަނީ އަންނަ އަހަރުގެ ކުރީކޮޅުގައި ކަމަށް ފިލްމުގެ ޕްރޮޑަކްޝަން ހައުސްއިން ބުނެފައިވެއެވެ.


Kuruvaahaka – kuri inthizaaru\nވެހެމުންދިޔަ ތުނި ވާރޭގެ ހިމަފޮދު ތިކިތައް ކުޑަދޮރުގެ ބިއްލޫރިގަނޑަށް ބުރުއްސަމުން ދިޔައެވެ. އެމަންޒަރު ވަރަށް ޝަޢުޤުވެރިކަމާ އެކު އަހަރެން ބަލަމުން ގެންދިޔައީ އެމަންޒަރުގެ ފުރިހަމަ ކަމުންނެވެ. އަދި ވާރެއަކީ ނުވަތަ ފިނި މޫސުމަކީ އަހަރެން ވަރަށް ގަޔާވާ އެއްޗަކަށްވެސް ވާތީއެވެ. ގުދުރަތުގެ ޗާލުކަން ކިތަންމެހާވެސް ފުރިހަމައެވެ. ﷲގެ ކުޅަދުންވަންތަކަމެވެ. ނަމަވެސް އެންމެންގެ ނަސީބުގައި މިފަދަ ޗާލުކަމެއް، މިފަދަ ފުރިހަމަކަމެއް ނުވެއެވެ.\nލޮލުން އައި ކަރުނަތައް ހިފަހައްޓާލަމުން އަހަރެން ނުކުތީ ކޮޓަރިން ބޭރަށެވެ. އާ ދުވަހެކެވެ. އާ ކަންތައްތަކެވެ. އަހަރެންވެސް ނުކުމެލީ އެ އުންމީދުގައެވެ. ނަމަވެސް އަހަރެން ގެ ތަގުދީރުގައިވަނީ ހަމަ އެއް އާދައެކެވެ. އާދައިގެ މަތިން އަހަރެން ހަމަ ފެނުމާއެކު އެވަގުތު ސައިބޯންއިން ދޮންބެ ނުކުމެގެން ދިއައީ ބޭރަށެވެ. އުމުރު ފެށުނީއްސުރެ ހިނގާ އާދައެއްކަމުން އަހަރެން ވެސް މިހާރު މާކަ ބޮޑަކަށް އަޅައެއް ނުލަމުއެވެ. އެހެން ދުވަސްތަކެކޭ އެއްގޮތަށް މަންމަ އާއެކު ގޭތެރޭ ކަންތައްތަކުގައި އަތްގާތް ކޮށްލަދޭން އުޅުނީއެވެ. އެވަގުތު ގެއަށް ވަދެގެން އައީ ޖާބިރުބެ އެވެ. ޖާބިރުބެ އަކީ މަންމަ އެއްބަނޑު އެއްބަފާގެ ހަމައެކަނި މެންމަބަރެވެ. އެހެންކަމުން ޖާބިރުބެ ދެކެ މަންމަ ވަރަށް ލޯބިވެއެވެ. ބައްޕަ އަކީ ގިނައިން ރަށުގައި ނޫޅޭ މީހެއްކަމުން ވަރަށް ގިނައިން އައިސްއުޅެއެވެ. ގޭތެރޭގެ ވަރަށް ގިނަ ކަންތައްތަކުގައި އެޙިތެރިވަމުން އައީ ބައްޕައެއް ފަދައިންނެވެ. މިކަމުގެ ސަބަބުން މަންމަ ޖާބިރުބެ އަށް ވަރަށް އިތުބާރުކުރެއެވެ.\nއެންމެ ކުޑައިރުއްސުރެ ދޮންބެ އަހަރެން ދެކެ ވަރަށް ރުޅިއާދެއެވެ. އެއީ އަހަރެން ހުންނަ ގޮތުންނެވެ. އަހަރެން ހުންނަނީ ފިރިހެނުން ހުންނަ އެންމެ ފުރިހަމަކޮށެއް ނޫނެވެ. ނުވަތަ އެބުނާ ފިރިހެންވަންތަ ކަމެއް އަހަރެންގެ ކިބައަކު ނުހުރެވެ. ސާފުކޮށް ބުނަނީނަމަ އަހަރެންނަކީ “އަންހެން ދުޅައިގެ ފިރިހެނެކެވެ.”\nއެއީ އަހަރެންގެ ކުށެއް އޮތްކަމެއް ނޫނެވެ. އެކަމަކު ދޮންބެ ދެކެނީ އެހެނެއްނޫނެވެ. ދޮންބެ ގެ އިތުރުން ސްކޫލުގައި އުޅުނުއިރު ކުލާސް ކުދިންވެސް އަހަރެންނަށް ނަފުރަތުކުރެވެ. އަދި އަހަރެންވީ އެމީހުންގެ މަލާމަތުގެ ޝިކާރައަކަށެވެ. އަހަރެންގެ އަޑު ހުންނަ ގޮތަށާ، ހިނގޭ ގޮތަށް ދިމާކުރެއެވެ، ނަތީޖާ އަކަށްވީ އަހަރެން އެކަހެރިވެ އެންމެންގެ ތެރެއިން ބާކީވެގެން ދިއުމެވެ. އެކަމުގެ ސަބަބުން ކިޔެވުމުގެ ހަޔާތުގައި އަހަރެން އެންމެ އެންމީދުކުރި ގޮތަށް ކަންތައްތައް ވެގެނެއް ނުދިއައެވެ. މިފަދަ ކަންތައްކުގެ ސަބަބުން އަހަރެންގެ ރައްޓެއްސެއް ނުހުރެއެވެ. ބޭރުތެރެއިން ވެސް އަބަދު މީހުންގެ ފުރައްސާރަ އާއި މަލާމަތް ނޫން އެއްޗެއް އަހަރެންނަކާ ކުރިމައްޗެއް ނުވެއެވެ. “ރަނޑު” ،މިއީ އަހަރެންގެ2ވަނަ ނަމެވެ. ކިރިޔާ އަނގައިން ބުނެލާ މީހެއްވެސް ގިނަ ފަހަރަށް ގޮވާލަނީ “އާރިފް ގަނޑޫ” މިހެންނެވެ. އަހަރެންގެ ހިތަށް ކުރާ އަސަރެއް އެނގޭ ހަމަ އެކަކުވެސް ނޫޅެވެ.\nއުމުރުން 20 އަހަރު ވެގެން ދިޔައިރު ހިނިތުންވެލުމާއެކު އަހަރަންނާ އަނގައިން ބުނެލަނީ މަންމަ އާއި ބައްޕައެވެ. ބައްޕައަކީ ބޯޓު ދަތުރު ކުރާމީހެއް ކަމުން އަހަރެންގެ ހުރިހާ ވެސް މީހަކަށް ވެފައިވަނީ މަންމައެވެ. ނަމަވެސް މަންމަވެސް ގިނަ ފަހަރަށް ބުނަނީ ‘އަޅާނުލާ ދަރިފުޅާ” މިހެންނެވެ. އެހެންވެ އަޅާނުލާ ހުރެވެނީ މިނޫން ދުވަހެއް ފެންނާނެކަމުގެ އިންތިޒާރުގައެވެ.\nހޫނުރެއެކެވެ. އަހަރެންގެ ނުނިދިގެން އެނދުގެ ދެފަރާތުގައި ފުރޮޅިލަ ފުރޮޅިލަ އޮތީމެވެ. ކުއްލިއަކަށް އަހަރެންގެ ކޮޓަރީގެ ދޮރު ހުޅުވުނެވެ. އަހަރެން ބަލަހައްޓައިން އޮއްވާ އެމީހަކު ވަނެވެ. ކޮޓަރިތެރެއަށް ވެރިވެފައިވަނީ ހަމަހިމޭންކަމެވެ. ނަމަވެސް އަހަރެންގެ ހިތުތެރޭ އަދި ހަށިގަނޑުތެރޭ ވަނީ ހާސްކަމާ ބިރުވެރިކަމެވެ. އެމީހަކު އައިސް އަހަރެންގެ ކައިރީގައި ހުއްޓުނެވެ. އެއީ ކާކު ކަމާއި އެއައީ ކޮންބޭނުމަކު ކަން އަހަރެންނަށް ވަރަށް ރަނގަޅަށް އެނގެއެވެ. ދެން އެއައީ އަހަރެންގެ މަރުފަދަ ވަގުތުކޮޅެކެވެ. ދެބަސް ވެވޭކަށް ނެތެވެ. މިއަދާ ހަމައަށް ވެވިފައިވެސް ނެތެވެ. ދެކޮޅު ހަދާ ކޮންމެ ފަހަރަކު ލިބެނީ އިތުރު އަނިޔާތަކެކެވެ. މިއީ އަހަރެންގެ ދިރިއުޅުމުގެ ފަތިފުށެވެ. އަހަރެންގެ ދިރިއުޅުމުގެ އުދާސްތަކުގެ އަނެއްފަރާތެވެ. އެކަމަކަށް ނިމުން އައުމަށް އަބަދާ އަބަދުމެ އަހަރެން އެދޭ ކަންތަކެވެ.\nއުމުރުން 14 އަހަރުންފެށިގެން ކޮންމެ ރެއަކުމެ އަހަރެން ކުރާ ހަނގުރާމައެކެވެ. ކޮންމެ ފަހަރެކޭ އެއްގޮތަށް އެމީހާ ބޭނުން ގޮތް ހަދާލާފާ ނުކުމެގެން ދިއައީ އަހަރެން ރޮއެ ރޮއެ އޮއްވައެވެ. އަމިއްލަ ނަފްސުދެކެ ކިތަންމެހާވެސް ލަދުގަނެއެވެ. ނަމަވެސް މިއީ އަހަރެންނަށް ވެފައިވާ މަޖްބޫރެކެވެ. އަހަރެން ކެތްތެރިކަމާއެކު އިންތިޒާރު މިކުރަނީ މިކަމަށް ނިމުން އަންނާނޭ ދުވަހަކަށެވެ. މި ބިރުވެރި އަނދިރި ގަނޑުން ސަލާމަތްވާނޭ ދުވަހަކަށެވެ. އެކަމަކު އަންނާނެ ހެއްޔެވެ؟\nޖެހިގެން އައި މަހުގެ3ވަނަ އަށްވީ ދުވަސްވެގެން ދިއައީ ވަރަށް އާދަޔާހިލާފު ދުވަހަކަށެވެ. އަހަރެން އަޖުމަބަލާލުމުގެ ގޮތުން ހުށައެޅި ކޯހަކަށް އަހަރެން ހޮވުނެވެ. ލިބުނު ފުރުސަތުގެ ބޭނުން ހިފުމަށް އަހަރެން ނިންމީ މަންމަގެ ވެސް އެދުމުގެ މަތިންނެވެ. މުޅި އުމުރު ދުވަހު ހުހަށް ނުހުރެ ފައިދާ ކުރެނަވި ވަޒީފާއެއް ހޯދުމުގެ ނިޔަތުގައެވެ. ކުލާހުގެ ފުރަތަމަ ދުވަހަށް ދިއުމަށް ތައްޔާރު ވަމުން ދިއައީ ވަރަށް އުންމީދާއެކުގައެވެ. މިކަމާވެސް ދޮންބެ ވަރަށް ރުޅިއައެވެ.\n“އާރިފް ތިއުޅެނީ އަހަރެން އިތުރަށް ބޭޒާރުކުރާނެ ގޮތެއް ނޭނގިގެންތަ؟ ކޮންމެހެންނެއް ކޯހެއް ހަދާނެ ކަމެއް ނެތް. ބޭނުން އެއްޗެހި އަހަރެން ހޯދާދެމެއްނުން. މަންމަ އާއިއެކު ބަދިގޭގަ އުޅޭ.” މަލާމަތުގެ ރާގަކަށް ދޮންބެ ބުނަމުން ގެންދިއައެވެ.\nއެދުވަހު އަހަރެން ކުލާހަށް ވަދެގެން ދިއައީ ވަރަށް ޖެހިލުންވެ ހުރެއެވެ. މީހުންގެ ތެރެއަށް ނުކުތުމަ އަހަރެން ކިތަންމެހާވެސް ބިރުގަނެއެވެ. ހަމަ އިށީނުމާއެކު ގުރޫޕް ގުރޫޕަށް ތިބި ކުދިންތައް އަހަރެންނާ ދިމާކޮށް މަލާމަތް ކުރަންފެށިއެވެ. މިއީ މިހާރު އާންމު ކަމެއް ކަމުން އަހަރެން މާ ހައިރާނެއް ނުވިއެވެ. ނަމަވެސް ދެރަވިއެވެ. އެންމެ ފުރަތަމަ ދުވަހުވެސް މިހެން ދިމާވުމުންނެވެ. އެވަގުތު އަހަރެންގެ ލޮލުގައި އަޅައިގަތީ ކުލާހަށް ވަދެގެން އައި އަންހެން ކުއްޖައެވެ. ވަރަށް ރީތި ކުއްޖެކެވެ. އަހަރެންނަށް އެކުއްޖާ ބަލަހައްޓައިގެން އިނދެވުނީ ކީއްވެކަމެއް ނޭނގެއެވެ. އަހަރެން މިއީ ރީތި މީހެއް ނޫނެވެ. ނަމަވެސް ރީތި އެއްޗެސަށް ބެލުމަކީ އިންސާނީ ތަބީއަތެކެވެ. އެހެންވެ ބެލުނީއެވެ. އެކުއްޖާ އައިސް އިށީނީ އަހަރެންގެ ކައިރީއެވެ.\n“އައްދެ. ޝައުރާ ތިއިށީނީ ގާލް ކުއްޖެއް ކައިރީތަ؟ އާދޭ މިކޮޅަށް” އެވަގުތު ފަހަތުގައި އިން ކުއްޖެއް ބުނި އަޑު އިވުނެވެ . އެއަޑަކަށް ޝައުރާ ސަމާލުކަމެއް ނުދެއެވެ. އަދި އަހަރެންނަށް ބަލާލުމަށްފަހު ހީލިއެވެ. އަހަރެންވެސް ފާޑަކަށް ހީލީމެވެ.\nއެހެންދުވަހެކެވެ. ކުލާސް ނިމުނުތަނާ ވާރޭވެހެން ފެށިއެވެ.\n“އާރިފް. އާދޭ އަހަރެންނާއެކު ކާރުގައި ގެޔަށްދާން.” ޝައުރާ އޯގާތެރިކަމާއެކު ބުނެލިއެވެ. އަހަރެން ޖަވާބު ނުދިނުމުން ޝައުރާ އެވާހަކަ ތަކުރާރު ކޮށްލިއެވެ.\n“އޭނ.. ކީކޭ؟ އަހަންނާތަ ތި ވާހަކަ ދައްކަނީ؟” ސިހިފައި އަހަރެންބުނީމެވެ.\n“ހެހެހެ..އާރިފް ނޫން މީހެއް މިތާކު ނެތެއްނު. ކޮން ހިޔާލެއްގަތަ؟” ހިނިތުންވުމާއެކު ޝައުރާ ބުންޏެވެ. އެދުވަހު ޝައުރާ އާއި އަހަރެން ވަރަށް ގިނަ ވާހަކަތައް ދެއްކީމެވެ. އެރޭ ޝައުރާގެ ހިޔާލުތަކުގައި އަހަރެންނަށް އޮވެވުނެވެ. މީގެ ކުރިން ދުވަހަކުވެސް އަހަރެންނާ އެހާ ރީތިކޮށް އެއްވެސް މީހަކު ވާހަކަ ދައްކާފައެއް ނުވެއެވެ. ރަނގަޅު ރަހުމަތްތެރިއެއް ލިބުމަށް އަހަރެން ވަރަށް އިންތިޒާރުކުރީމެވެ. އެހެންކަމުން އަހަރެންނަށް މިކަން ވެގެން ދިއައީ ހާއްސަކަމަކަށެވެ. އިރުކޮޅަކަށް ހީވީ މިއީ ހުވަފެނެއް ހެންނެވެ. ދެން ހީވީ މިއީ ޝައުރާ ލައްވާ އަހަރެން އިތުރަށް ދެރަކުރަން ނޫންނަމަ ތަޅުވަންވެގެން ބަޔަކު ކުރާކަމެއްހެންނެވެ. އަހަރެންގެ ހިޔާލުތައް ކަޅުވެގެން ދިއައީ ކޮޓަރީގެ ދޮރު ހުޅުވުމާއެކުއެވެ. ‘އެވަގުތު’ އައިސް ޖެހުނީކަން އަހަރެންނަށް އެނގުނެވެ. މުޅި ހަށިގަނޑު ފިނިވެގެން ދިއައެވެ. އެމީހާ ދިއުމާއެކު އަހަރެން ޝައުރާ މަތިންވެސް ހަނދާންކުރާ ހިތެއް ނުވިއެވެ. އަދި އަހަރެންގެ ހާލާމެދު ވިސްނިފާ ރޮވުނެވެ.\nދުވަސްތައް ހަފްތާ ތަކަށް ބަދަލުވެއްޖެއެވެ. ހަފްތާތައް މަހަށެވެ.ކޯހުގެ ކިޔެވުން ވަރަށް ފުރިހަމަ އަށް ކުރިއަށްދަމުން ދެއެވެ. އަހަރެންނާ ޝައުރާގެ ގުޅުންވެސް ފަދައިންނެވެ. އަހަރެން މީގެ ކުރިން ދުވަހަކުވެސް އުފާ ނުވާވަރަށް އުފާވެސް ލިބެމުންދެއެވެ. އެއީ ހަމަ ޝައުރާގެ ސަބަބުންނެވެ. ކުލާހުގެ ބައެއް މީހުން އަދިވެސް އެމީހުންގެ އުޅުން ބަދަލެއް ނުކުރެއެވެ. އަހަރެންނާ ދިމާކުރެއެވެ. އެހެން ނަމަވެސް ޝައުރާގެ އިތުރުން މަދުމަދުން ކުލާހުގެ އެހެން ކުދިންވެސް އަހަރެންނާ ވާހަކަ ދައްކައެވެ. އަހަރެންނާ ޝައުރާ މާގާތްކޮށް އުޅޭތީވެ ބައެއް މީހުން ވަރަށް ދިމާކުރެއެވެ. އެއީ އަހަރެންގެ ސަބަބުންކަން އަހަރެންނަށް އެނގެއެވެ. އެހެންވެ ބައެއް ފަހަރު ޝައުރާއެކީ އުޅުމަށް ޖެހިލުންވެސް ވެއެވެ. ޖުމްލަގޮތެއްގައި އަހަރެންގެ ދިރިއުޅުން މިހާރު ވަރަށް ތަފާތެވެ. އަބަދު ހުރެވެނީ ހެވިފައެވެ. ހިޔާލުގައި އަބަދުވެސް އެނބުރެނީ ޝައުރާއެވެ. މަންމައަށް ވެސް އަހަރެންނަށް އައި ބަދަލުފާހަގަ ވީ ކަންނޭގެއެވެ.\n“ދަރިފުޅާ.. ކޮންހިޔާލެއްގަތަ؟ އަބަދު އެކަނި މައިއެކަނި ހެވިފާތިހުންނަނީ. ތިހިޔާލުތަކުގައި ކޮންކުއްޖެއްތަ ތިގެންގުޅެނީ؟” މަންމަ އަހަރެންނާ ސަމާސާކޮށްލިއެވެ.\nއަހަރެންވަކި ޖަވާބެއް ނުދެމެވެ. މިހުރިހާ އުފާވެރިކަމެއްގައި އުޅުނެއްކަމަކު ރޭނގަޑުގެ ވަގުތު އައިސް ޖެހުމާއެކު އެހުރިހާ ކަމެއް ފިލާދެއެވެ. ހަމަ އެންމެ މީހެއްގެ ސަބަބުންނެވެ. އަހަރެންނަށް ކުރިމަތިވެފާ މިވާ ބިރުވެރި ކަންތައްގަނޑެވެ. ނިމުމެއް ނުވާ އަނދިރި މަގެވެ.\n“މިހާރު އަބަދު ކޮންކަމަކާ ހެވިފަތަ؟ ހީނުކުރާތި މިކަމުން ސަލާމަތްވެވޭނެ އޭ.ހަނދާންކުރާތި މީހަކަށް މިކަމުގެ ހިލަމެއްވިއަސް ދުވަސްދުއްވާލާނަން…” އެމީހާ އެއްރޭ އަމުރު ވެރި ރާގަކަށް ބުންޏެވެ.\nއަހަރެން ތައްޔާރުވަމުން ދިއައީ ސެމިސްޓާރ ބުރޭކުވުމުން ކުލާސް މީހުން ރޭވި ޕާރޓީއަކަށް ދިއުމަށެވެ. އަހަރެންހުރީ މާ ދާހިތަކުން ނޫނެވެ. ނަމަވެސް ޝައުރާގެ އެދުމުގެ މަތިން ދިއުމަށް އެއްބަސްވީމެވެ. އަދި އެއީ އަހަރެންނަށް ޝައުރާ ފެންނާނޭތީއެވެ. ޝައުރާ އާއި ބައްދަލުވާން އޮތްހާ ގޮތަކަށް އަހަރެން ކަންތައްކުރަމެވެ. އަބަދުވެސް ޝައުރާއެވެ. ނިދާއިރު ޝައުރާއެވެ. ކާއިރު ކާތަށިންވެސް ފެންނަނީ ޝައުރާއެވެ. ފެންވަރާއިރު ފެންމާގަނޑުންވެސް ހަމަ ޝައުރާއެވެ. މީގެ ކުރިން ދުވަހަކުވެސް އަހަރެން މީހަކާ ހެދި މިވަރަކަށް ނޫޅެމެވެ. އެފަދަ މީހަކާ ބައްދަލުވެސް ވެފައި ނުވާތީ ކަންނޭގެއެވެ. އަހަރެންނަށް ޝައުރާގެ ހުރިހާ ކަމެއްވެސް ވަރަށް ކަމުދެއެވެ.\nމިއީ ހަމައެކަނި ރަހުމަތްތެރިކަން ނޫންކަން އަހަރެންނަށް އެނގެއެވެ. މީގެ ކުރިން ކުއްޖަކާ އަހަރެން ރައްޓެސެއް ނުވަމުއެވެ. ރައްޓެހިވާން ކީއްކުރަން އަހަރެންނަށް ކުއްޖަކު ދެކެ ލޯބިވެވިފައެއްވެސް ނުވެއެވެ. ޝައުރާ ކައިރީގައި މިހުރިހާ ވާހަކަތަކެއް ކިޔައިދޭން ކިތަންމެހާވެސް ބޭނުންވެއެވެ. ނަމަވެސް އަހަރެން ކަހަލަ މީހަކާ ގުޅޭނީ ކާކުހެއްޔެވެ؟ އަހަރެންގެ ދިރިއުޅުމުގެ ބިރުވެރި އަނދަވަޅު ހަނދާންވާ ކޮންމެ ފަހަރަކު ފަސްޖެހެވެއެވެ. އަހަރެން އެވާހަކަތައް ޝައުރާ އަށް ކިޔާދޭނީ ކިހިނެއް ހެއްޔެވެ؟ މިހުރިހާ ހިޔާލުތަކަކާއެކު ދެވުނުއިރު ޕާޓީ ކުރާގެއަށްވެސް އާދެވިއްޖެއެވެ. ދިޔައިރު ތަންކޮޅެއް ދުރުގައި ޝައުރާ ހުއްޓިލައިން ހުއްޓެވެ\n“މާތްކަލާކޯ. ހާދަ ރީއްޗޭ!..” އަހަރެންނަށް ހިތާހިތާ ބުނެލެވުނެވެ.\n“ޕިސް..ޕިސް.. ދެން ތިހެނެއްނުހުރެ ޝައޫ ކައިރީ ބުނެބަލަ” ސިހިފައި އަހަރެންނަށް ބަލާލެވުނީ މަޒީގެ އަޑަށެވެ.\nމަޒީނާ އަކީ ޝައުރާގެ އިތުރުން އަހަރެންނާ ކޯހުން ދެން އެންމެ ރައްޓެހި ކުއްޖާއެވެ. ” ހެހެހެ.. ކޯއްޗެތަ؟ ސިއްސައިންނޭ އެދިއައީ” އަހަރެން ބުނީމެވެ.\n“ހޫނ.. ވާހަކަ އޮޅުވާލާނެ ކަމެއް ނެތް. މަށަށް އެނގެއޭ..”މަޒީ އަހަރެން ގައިގަ ކޮއްޓާލަމުން ބުނެލިއެވެ.\n“ހަމަ އަސްލުވެސް.. އެހާ އޮބްވިއަސް ތަ؟” އަހަރެންނަށް އަހާލެވުނެވެ. މަޒީއަށް ޖަވާބު ދެވުމުގެ ކުރިން ޝައުރާ އަހަރެންނަށް ގޮވިއެވެ.\n“އާރިފް.. ކީއްކުރަން އޭނާ ކައިރީ ތިހުރީ؟” ޝައުރާގެ އަޑުގައި ހުރީ ހިތްހަމަނުޖެހުމެވެ.\n“ކިހިނެއްވީތަ؟” އަހަރެންނަށްވެސް އަހާލެވުނީ ސުވާލެކެވެ. ” އާރިފް އޭނާ ކައިރީ ނުހުންނާތި!” “ތީ ދެން ހާދަ ހެއްވާކަމެކޭ.. އެކީއްވެހޭ؟” ޝައުރާގެ ޖަވާބަށް އަހަރެން ރައްދު ދިނީމެވެ.\n“ދެން މިބުނީނުން” “އަހަރެން އެހެން އަންހެން ކުއްޖަކާ ވާހަކަ ދެއްކުމުގަ ކޮބާ މައްސަލަ އަކީ؟” ކުޑަކޮށް ހިތްހަމަނުހެފާ އަހަރެން އަހާލީމެވެ.\n“ދެން މިބުނީނުން ނުދައްކާށޭ”\n“ސަބަބު ބުނޭ!” ޝައުރާގެ އަތުގައި ހިފާ އަހަރެން ތަންކޮޅެއް ބާރަށް ބުނީމެވެ.\n“އެއީ އަހަރެން އާރިފް ދެކެ ލޯބިވާތީ” ޝައުރާއަށް ބުނެވުނެވެ. މުޅި ތަނަށް ވަނީ ހަމަހިމޭންކަން ފެތުރިފައެވެ. “އަހަރެންވެސް” ބޭއިޚްތިޔާރުގައި އަހަރެންނަށް ބުނެވުނެވެ.\nއެރޭ ވެގެން ދިއައީ އަހަރެންގެ ދިރިއުޅުމަށް ބަހާރު މޫސުމް އައިރެއަށެވެ. އަހަރެންގެހުރި އުނި ސިފައަށް އެއްވެސް ފަރުވާލެއް ނެތްކަމަށާ އެކުގައި އަބަދުވެސް ވާނަންކަމަށް ޝައުރާ ޔަގީންކޮށްދިނެވެ. އަހަރެމެން ދެމީހުންގެ ގުޅުން ވަރަށްވެސް އުފާވެރިކަމާއެކު ކުރިއަށް ދެއެވެ. ނަމަވެސް އަހަރެންގެ ދިރިއުޅުމުގައިވާ ބިރުވެރި ކަންތައްގަނޑުގެ ވާހަކަ އަހަރެން ނުބުނަމެވެ. އެ ބިރުވެރި ކަން އަނދިރި ގަނޑަކަށް ވީފަދައިން އެވާހަކަވެސް އަހަރެން ސިއްރުކޮށް އަނދިރިގަނޑުގައި ބޭއްވީއެވެ. އަހަރެން އެއްވެސްކަމެއް ސިއްރުކުރާކަށް ބޭނުމެއްނޫނެވެ. އެކަމަކު އެކަން ބުނާނެ ހިތްވަރެއް އަހަރެންގެ ނެތެވެ. ބުނާނެ ގޮތެއްވެސް ނޭނގެއެވެ. ހަމަ ޔަގީނުންވެސް އޭރުން ޝައުރާ އަހަރެންނާ ވަކިވާނެއެވެ. އެބިރު ހިތަށްއަރާފާ އަހަރެންނަށް ފަސްޖެހެވެނީއެވެ.\nއަހަރެންގެ 22 ވަނަ އުފަންދުވަސް އައިއިރު މަންމަ އަށްވެސް އަދި ދޮންބެއަށްވެސް އަހަރެންނާ ޝައުރާގެ ގުޅުމުގެ ވާހަކަ ވާނީ އެނގިފައެވެ. އަދި އޭރު ޗުއްޓީއަށް އައިސް ބައްޕަވެސް ރަށުގައި އުޅެއެވެ. އެންމެންވެސް އަހަރެމެންގެ ގުޅުމަށް ވަރަށް ރުހެއެވެ. އެރޭ އަހަރެން އޮތީ 12 ޖަހާއިރު ޝައުރާ ވިޝް ކުރާނެކަމުގެ އުންމީދުގައެވެ. ކުއްލިއަކަށް ދޮރު ހުޅުވިގެންދެއެވެ.\nއެއީ ދެވަނަ އެހެންމީހެއް ނޫންކަން އަހަރެންނަށް ޔަގީންވިއެވެ. ދުވަސްކޮޅަކަށް އޭނާ މަތިން އަހަރެން ހަނދާންނެތުނެއް ކަމަކު އޭނާ އަހަރެންގެ މަތިން ހަނދާންހުއްޓެވެ. އައިގޮތަށް އައިސް އަހަރެންގެ ކަރުގައި ހިފިއެވެ.\n“ކިހިނެއްވެގެން ތިއުޅެނީ..؟ ހަމަމިހާރު ތި ޝައުރާއާއި ރުޅިވޭ..ކަލެއަށް ހީވަނީތަ މަގޭ ކިބައިން ސަލާމަތްވާނޭ..”\nރުޅިވެރިކަމާއެކު އޭނާ ބުނަމުން ގެންދިއައެވެ.\n“ދޫކުރޭ.. އަހަރެން ވަރަށް ކެތްކޮށްފިން.ދެން ނުވާނެ.” އަހަރެން އޭނާ ދެމުންދާ އަނިޔާތަކާ ދެކޮޅުވެރިވަމުން ބުނީމެވެ.\nއެވަގުތު ދޮންބެ އަށް އަހަރެންގެ އަޑު އިވުން އެއީ ކާކުގެ ނަސީބެއްކަމެއް ނޭނގެއެވެ.\n“އޭ!!…. މިހިރަ ފެންނަ މީހާ.. ތެދުވޭ ތިތަނުން” ދޮންބެ ރުޅިވެރިކަމާއެކު ވަދެގެން އައިސް އޭނާ ނެރެލިއެވެ. އަޑު ފަށްގަނޑަށް މަންމަ އާއި ބައްޕަވެސް ނުކުތެވެ.\n“ކިހިނެއްވެގެން މިއުޅެނީ؟؟” ބައްޕަ އެއްސެވެ.\n“މިހިރަ ފެންނަ ނުލަފާ މީހާ ކުރާ ހަޑިމުޑުދާރު އަމަލު ނިކަންބަލާބަލަ” އޭރު ދޮންބެ އޭނާ ގައިގާ ހުރި ބާރެއްލައިފާ ތަޅަމުންގެދިއައެވެ. ކަންވިގޮތް ދޮންބެ ކިޔާދިނެވެ. އަހަރެންނަށް އިސްޖަހާލައިން ހުރެވުނީއެވެ.އާހިރުގައި ކޮންމެ ކަމެއްވެސް ފަޅާއަރާނެއެވެ.\n“ޖާބިރު!! ކަލޭތި ކޮންފަދަ މީހެއް؟ އަހަރެން ރަށުގައި ނެތްއިރު އަހަރެންގެ ދަރިންނަށް އަޅާލަދޭން ބުނީމަ މީތަ އެކަމުގެ އަގަކީ؟” ބައްޕަ ބުންޏެވެ.\nއާނއެކެވެ. މިވީހާދުވަހު އަހަރެންނަށް އަނިޔާދިނީ ޖާބިރުބެއެވެ. ރޮވިފައި ހުރި ބައްޕަ އަހަރެންނާ ދިމާއަށް ބަލާލިއެވެ،\n“ދަރިފުޅާ.. މިއީ ކޮންކަމެއް؟”\n“ބައްޕާ.. ބައްޕަ ދިއުމަށްފަހު އެންމެން ނިދުމުން ކޮންމެ ރެއަކު ކަހަލައިން ޖާބިރުބެ އާދޭ.. މިކަންވެގެން މިދިއައީ އަހަރެން ފަހަރެއްގައިވެސް ބޭނުން ވެގެނެއްނުން.. މަންމަ ކައިރީބުނަން ބޭނުންވި.. އޭރު މަންމަ މަރާލާނަމޭ ކިޔައިން ބިރުދެއްކީ.. ފަހުންފަހުން އެއްވެސް މީހަކު ގަބޫލު ކުރާނޭހެން ހީނުވާތީ އާއި ލަދުން ބުނަން ނުކެރުނީ.. ޖެހިލުންވީ.. ބުނާނެހާ ހިތްވަރު ނުލިބުނީ” އަހަރެން ބައްޕައަށް ކިޔާދިނީމެވެ.\n“އެންމެންވެސް ގަބޫލުކުރަނީ މިކަހަލަ ޖިންސީ އަނިޔާ ލިބެނީ އަންހެން ކުދިންނަށްކަމަށް ނަމަވެސް ޖާބިރުބެ މެންކަހަލަ މީހުންގެ ސަބަބުން އެތަށް ފިރިހެންކުދިންގެވެސް މުސްތަގުބަލު ދަނީ ވެއްޔާ މޮޑެވެމުން..” އަހަރެންގެ ދިފާއުގައި އިތުރަށް ބުނީމެވެ.\nއޭރުވެސް ދޮންބެގެ ރުޅި މައިތިރިއެއް ނުވެއެވެ. އެވަގުތު ދޮންބެ ޖާބިރުބެ މޫނުމައްޗަށް ފުޅިއެއް ތަޅާލިއެވެ.\n“އާސިފް.. ހުއްޓާލާ!” އެއްކަނެއްގައި ހުރި މަންމަ ދޮންބެ އަށް އަމުރު ކުރިއެވެ.\n“ނުހުއްޓާނަން. އަހަރެންގެ ކޮއްކޮގެ މުޅިދިރިއުޅުން ހަލާކުކޮށްލި މީހާމި” ދޮންބެ އަހަރެންގެ ދިފާއުގައި ހުރި ތަންފެނި އުފާވެސް ވިއެވެ.\n“މި..މި.. އަހަރެން ބޭނުންވި ކަމެއްނޫން.. މި.. މި.. އޭނާ ބުނެގެން ކުރިކަމެއް..” ޖާބިރުބެ އިޝާރާތްކުރަމުން ބުންޏެވެ.\n“ވަދީފާ!!!” ޖާބިރުބެ އިޝާރާތްކުރީ މަންމައަށެވެ. އަހަރެންނަށް ވީގޮތްވެސް ނޭނގުނެވެ. “މަންމާ.. ކީއްވެ.. ކީއްވެ؟..” ރޮމުން އަހަރެން ބުނެވުނެވެ.\n“އެއީ ތީ އަހަރެންގެ ދޮންދަރިވެ..”އަންތަރީސްކަމާއެކު ބަލަންހުރެވުނެވެ.\n“އާނ.. ހަލީމް މަށާއިނީ އާރިފް ހަމަލިބުނުތަނާހެން އާރިފްގެ މަންމަ މަރުވީމަ.. އާރިފް ގެންގުޅެން ހަދައިން އަހަރެން އޭރު ބަލިވެ އުޅެނިކޮށް އަހަރެން ދަރިފުޅު މަރުވީ.. އެކަމުގެ ސަބަބުން އަހަރެން ކަލެއަށް ނަފްރަތު ކުރަން.. އެހެންވެ ބޭނުންވީ އެކަމުގެ ބަދަލުހިފަން.. މިއަދު އަދި ތިކަންފަޅާއެރި ނަމަވެސް އަހަރެން ދެރައެއްވެސް އަދި ލަދެއްވެސް ނުގަނޭ” އެތަކެއް ވާހަކަތަކެއް އެނގެމުން ދިއައެވެ.\n“ވަދީފާ.. ތީފަހެ އިންސާނެއްތަ..؟ އަހަރެން ވަދީފާ މިގެއަށް ގެނައީ އަހަރެންގެ ދަރިންނަށް މަންމައެއްގެ ލޯބިދޭން. އެކަމަކު ވަދީފާ ތިކުރީ ދުޝަމަނެއްވެސް ނުކުރާނޭފަދަ ކަމެއް” “ދަރިފުޅާ..ބައްޕައަށް މާފުކުރޭ.. ދަރިފުޅުގެ ތިހާލުގެ ޒިންމާއަކީ ބައްޕަ..” ބައްޕަ އަހަރެން ކައިރިން މާފަށް އެދުނެވެ. “ނޫން ބައްޕާ” އަހަރެން ބުނީމެވެ. “އަހަރެން މިދަނީ މިނުބައި ނުލަފާ މީހުން ފުލުހުންނާ ހަވާލުކުރަން” ދޮންބެ ޖާބިރުބެ އާއި މަންމަ ނެރެމުން ބުންޏެވެ. ފަހަތުން ބައްޕަވެސް ދިއައެވެ.\nދޮރު ކައިރީ ހުއްޓިގެންހުރި ޝައުރާ އަހަރެންނަށް ފެނުނީ ދެނެވެ.އަހަރެންގެ އުފަންދުވަސްވެ ސަޕްރައިޒް ދޭން އައިސް ކަންނޭގެއެވެ. ނަމަވެސް މޫނު ހަމަކުރާކަށް ނުކެރުނެވެ. ފަސްދެވުނެވެ. “ޝައުރާ މިތަނުން ދޭ.. އަހަރެންމީ ވަރަށް ވިޔާނުދާ މީހެއް.. އަހަރެން..” ޝައުރާ އަހަރެންގެ އަނގަމަތީ އަތްއަޅަމުން ވާހަކަ ހުއްޓުވިއެވެ.\n“އަހަރެންނަށް ހުރިހާ ވާހަކައެއްވެސް އިވިއްޖެ. އެއްވެސް އެއްޗެއް ކިޔާދޭނެކަމެއް ނެތް، އެއީ އާރިފްގެ މާޒީ.” ޝައުރާ ކިޔާދިނެވެ. އަހަރެން ބުނާނެ އެއްޗެއްވެސް ނޭނިގިފާ ހުރެވުނެވެ. “ދެން ތިބުނީ.. މިހުރިހާ ކަމެއް އެނގިހުރެވެސް ޝައުރާ އަހަރެންނާ އެކު އުޅޭނަމޭތަ؟” ޝައުރާ އާނ އެކޭ ބުނުމުގެ ގޮތުން ހިނިތުންވެލުމާއެކު ބޯޖަހާލިއެވެ.\nއަހަރެން އަބަދުމެ އެދުނު އެދުންތައް ފުރިހަމަވެގެން ދިއައީއެވެ. އަހަރެންގެ ހަޔާތުގައިވި ބިރުވެރި އަނދިރި ގަނޑުން އަހަރެން ސަލާމަތްވީއެވެ. އެކަމުގެ ސަޒާ އެކުރި މީހުނަށްވެސް ލިބުނީއެވެ. އަހަރެންގެ ހަޔާތަށް އުފާވެރިކަމުގެ ނޫރު ދިއްލައިދިން ޕަރީ ހަޔާތުގެ ބައިވެރިއާ އަށްވެސް ވީއެވެ. މިހުރިހާ ކަމަކަށް ފެންބޮވައިގަނެފައި ހުރި، އަހަރެން ކުރި އިންތިޒާރު ނިމުނީއެވެ.


Raajje isthihaaru kuran dhe gauumeh gai road show\nރާއްޖެ އިސްތިހާރު ކުރަން ޖަރުމަނާއި އޮސްޓްރިއާގައި ރޯޑްޝޯއެއް\nޖަރުމަނުގައި ކުރިއަށްގެންދާ އިވެންޓުގެ ތެރެއިން: ރާއްޖެ އިސްތިހާރު ކުރަން ގިނަ ހަރަކާތްތަކެއް ހިނގާ -- ފޮޓޯ: އެމްއެމްޕީއާރްސީ\nއެމްއެމްޕީއާރްސީން ރާއްޖެ އިޝްތިހާރު ކުރާ "ޖާނީ ޓު ދަ ސަނީ ސައިޑް" ސިލްސިލާގެ ރޯޑްޝޯއެއް ޖަރުމަނާއި އޮސްޓްރިއާގައި ފަށައިފި އެވެ. މިއީ މި ސިލްސިލާގެ ހަވަނަ ރޯޑްޝޯ އެވެ.\nޖަރުމަނު ބަހުން ވާހަކަ ދައްކާ އެ މާކެޓުގައި ރާއްޖެ އިތުރަށް އިޝްތިހާރު ކުރަން އިއްޔެ ފެށި ރޯޑްޝޯ މާދަމާގެ ނިޔަލަށް ކުރިއަށްގެންދަނީ ޖަރުމަނުގެ ކޮލޯން އާއި ފްރެންކްފާޓް އަދި މިއުނިކްގަ އެވެ. އެއަށްފަހު، އޮސްޓްރިއާގެ ވިއެނާގައި ސެޕްޓެމްބަރު 19 ގައި ކުރިޔަށް ގެންދާނެ އެވެ.\nއެމްއެމްޕީއާރުސީ އާއެކު ރާއްޖޭގެ ފަތުރުވެރިކަމުގެ ދާއިރާގައި ހަރަކާތްތެރިވާ ހަތް ކުންފުންޏަކުން ވެސް މި ރޯޑްޝޯ ގައި ބައިވެރިވެފަ ވެއެވެ. މި އިވެންޓުގައި ޖަރުމަނާއި އޮސްޓްރިއާގެ އޮޕަރޭޓަރުންނާއި ބައްދަލު ކުރުމާއި ޑެސްޓިނޭޝަން ޕްރެޒެންޓޭޝަންގެ ދިނުމުގެ އިތުރުން ކޮންމެ ސިޓީއެއްގައި ގުރުއަތުން ހޮވޭ ފަރާތަކަށް ރާއްޖޭގައި ޗުއްޓީ ހޭދަކުރުމުގެ ފުރުސަތު ދޭނެ އެވެ. މި ޗުއްޓީ ދަތުރުތައް ސްޕޮންސާ ކޮށްފައިވަނީ ލަކްސް ނޯތު މާލެ އެޓޯލް ރިސޯޓުން ނެވެ.\nރާއްޖޭގެ ހަތް ކުންފުންޏަކުން މި އިވެންޓުގައި ބައިވެރިވި ފޮޓޯ: އެމްއެމްޕީއާރްސީ --\nމި އަހަރުގެ ޖުލައިމަހުގެ ނިޔަލަށް 7.2 ޕަސެންޓުގެ ހިއްސާ އަކާއެކު ޖަރުމަން އޮތީ ރާއްޖެއަށް ފަސް ވަނަ އަށް އެންމެ ގިނަ ފަތުރުވެރިން އަންނަ ގައުމުގެ ގޮތުގަ އެވެ. މިދިއ އަހަރުގެ ފުރަތަމަ ހަމަސް ދުވަހު ޖަރުމަނުން ރާއްޖެއަށް އައި ފަތުރުވެރިންގެ ނިސްބަތާ އަޅާބަލާއިރު މިއަހަރުގެ ޖުލައި މަހާ ހިސާބަށް 10.4 ޕަސެންޓު އިތުރުވި އެވެ.\nއަދި އޮސްޓްރީއާއިން ވެސް މި އަހަރުގެ ފުރަތަމަ ހަމަސް ދުވަހު ރާއްޖެ ޒިޔާރަތްކުރި ފަތުރުވެރިންގެ އަދަދު ވަނީ އިތުރުވެފަ އެވެ. ޖުލައި މަހުގެ ނިޔަލަށް އެ ގައުމުން ވަނީ 13،415 ފަތުރުވެރިން ރާއްޖެ އައިސްފަ އެވެ. މިއީ މިދިޔަ އަހަރުގެ އެ މުއްދަތާއި އަޅާބަލާއިރު، 9.3 ޕަސެންޓުގެ ކުރިއެރުމެކެވެ.\nއެމްއެމްޕީއާރްސީން ހިނގާ ޕްރޮމޯޝަނަލް އިވެންޓްތަކުގައި ކުރިން ދިވެހި ނޫސްވެރިން ބައިވެރި ކުރެ އެވެ ނަމަވެސް މިހާރު އެ ފުރުސަތެއް ނުދެ އެވެ.


Anhen enme molhu football kulhuntheriakah hovunee Meghan Rapinoe - Vaguthu\nދުނިޔޭގެ ފުޓްބޯޅައިގެ މައި އިދާރާ ފީފާ އިން ހޮވާ އަހަރުގެ އެންމެ މޮޅު އަންހެން ފުޓްބޯޅަ ކުޅުންތެރިއާ ނުވަތަ ފީފާ ދަ ބެސްޓް ވިމެންސް ޕްލޭޔާގެ އެވޯޑު އެމެރިކާ އާއެކު ވޯލްޑްކަޕްގެ ތަށި އުފުލާލި މެގަން ރެޕިނޯ ހާސިލްކޮށްފި އެވެ.\nމިއަހަރުގެ މެދުތެރޭގައި ބޭއްވި ފީފާ އަންހެން ވޯލްޑްކަޕް ކާމިޔާބުކުރި ރެޕިނޯ ފީފާގެ މޮޅު ކުޅުންތެރިއާގެ އެވޯޑު ހާސިލްކުރީ އިނގިރޭސިވިލާތުގެ ލޫސީ ބްރޮންޒް އާއި އެމެރިކާގެ އެލެކްސް މޯގަން އާއި ވާދަކުރުމަށްފަހު އެވެ.\nދަ ބެސްޓް އެވޯޑް ކާމިޔާބުކުރި ރެޕިނޯ ވަނީ ނިމިގެންދިޔަ ވޯލްޑް ކަޕްގައި އާދަޔާ ޚިލާފް މޮޅުކުޅުމެއް ދައްކައި އެމެރިކާ އަށް ތަށި ހޯދައިދިނުމުގައި މުހިއްމު ރޯލެއް އަދާކޮށްފަ އެވެ. ހަ ލަނޑު ޖަހައިގެން މުބާރާތުގެ ރަން ބޫޓު ހާސިލްކުރުމުގެ އިތުރުން ހުރިހާގޮތަކުން އެންމެ މޮޅު ކުޅުންތެރިއާ އަށްދޭ ރަންބޯޅަ ހާސިލްކުރީވެސް ރެޕިނޯ އެވެ.\n34 އަހަރުގައި ކެޕްޓަނެއްގެ ހައިސިއްޔަތުން ޓީމު ލީޑު ކޮށްދީ ރެޕިނޯގެ ފަރާތުން ހާއްސަގޮތެއްގައި ވޯލްޑް ކަޕްގެ ނޮކްއައުޓް މެޗުތަކުގައި ފެނުނު މޮޅު ކުޅުމަށް ގިނަ ބައެއްގެ ތައުރީފް އަމާޒުވި އެވެ. 2006 ވަނަ އަހަރުން ފެށިގެން ގައުމީ ޓީމަށް ގަވާއިދުން ކުޅެމުން އަންނަ ރެޕިނޯ ވަނީ ގައުމީ ޖާޒީގައި 156 މެޗު ކުޅެދީ 50 އަށްވުރެ ގިނަ ލަނޑު ކާމިޔާބުކޮށްދީފަ އެވެ.\nއަންހެން އެންމެ މޮޅު ކުޅުންތެރިއާގެ އެވޯޑްގެ ގަދަ ތިނެއްގައި ރަޕިނޯގެ އިތުރުން ދެން ހިމެނުނު އެލެކްސް މޯގަން ވެސް މިދިޔަ ސީޒަންގައި ކްލަބް ލެވެލްގައްޔާއި ބައިނަލްއަގުވާމީ ފެންވަރުގައި މޮޅު ކުޅުމެއް ދެއްކި އިރު ޓީމްމޭޓް ރަޕިނޯގެ ފަހަތުން ވޯލްޑްކަޕްގެ ސިލްވާ ބޫޓު ހާސިލްކޮށް މުބާރާތުގައި އެމެރިކާ ޓީމަށް މުހިއްލު ލަނޑުތަކެއް މޯގަން ވަނީ ކާމިޔާބުކޮށްދީފަ އެވެ. މޯގަން އަކީ 2012 ވަނަ އަހަރުގެ ފިފާ ވިމެންސް ވޯލްޑް ޕްލޭޔަ އޮފްދަޔިއާގެ އެވޯޑްގެ ގަދަ ތިނެއްގައި ވެސް ހިމެނުނު ކުޅުންތެރިއެކެވެ.\nފީފާ ދަ ބެސްޓް އެވޯޑްގެ ގަދަ ތިނެއްގައި ދެން ހިމެނުނު ލޫސީ ބްރޮންޒް އަކީ ނިމިގެންދިޔަ ވޯލްޑްކަޕްގެ ސިލްވާ ބޯޅަ ހާސިލްކުރި ކުޅުންތެރިއާ އެވެ. ޗެމްޕިއަން އެމެރިކާ އަތުން ކަޓައި ހަތަރުވަނައިގައި އިންގްލަންޑް ނިންމާލިނަމަވެސް ބްރޮންޒް ވަނީ މުބާރާތުގައި ރަނގަޅު ކުޅުމެއް ދައްކާފަ އެވެ. ކްލަބް ލެވެލްގައި ނިމިގެންދިޔަ ސީޒަންގައި ރަން ވަނަތަކެއް ހާސިލްކުރި ބްރޮންޒް އަށް ދަ ބެސްޓް އެވޯޑު ނުލިބުނު ނަމަވެސް އޭނާ ވަނީ ދާދިފަހުން ބޭއްވި ޔުއެފާ އެވޯޑް ނައިޓްގައި ޔޫރަޕްގެ އެންމެ މޮޅު އަންހެން ފުޓްބޯޅަ ކުޅުންތެރިއާގެ އެވޯޑު ހޯދާފަ އެވެ.